**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 9 Απριλίου 2024, ημέρα Τρίτη και ώρα 13.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χρήστου Κέλλα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς -Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού».

Στη συνεδρίαση παρέστησαν η Υπουργός Πολιτισμού, Στυλιανή Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μπαρτζώκας Αναστάσιος, Οικονόμου Θωμαϊς (Τζίνα), Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μεϊκόπουλος Αλέξανδρος, Παπαηλιού Γεώργιος, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία - Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων και Μανούσος Γεώργιος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Αγαπητοί συνάδελφοι, σας καλωσορίζω στη σημερινή συνεδρίαση της Επιτροπής μας. Ξεκινάμε την εξέταση και επεξεργασία του νομοσχεδίου, η οποία θα ολοκληρωθεί σε 4 συνεδριάσεις. Με το σχέδιο νόμου, που εξετάζουμε σήμερα, αντιμετωπίζεται το ζήτημα της ενδυνάμωσης της προστασίας της άυλης πολιτιστικής κληρονομιάς, ως αυτοτελούς πυλώνα της πολιτικής του Υπουργείου Πολιτισμού και η ανάγκη διάδοσης της ελληνικής γλώσσας, του ελληνόφωνου τραγουδιού, των ηχογραφημάτων νέων δημιουργών και εν γένει της ελληνικής πολιτιστικής κληρονομιάς και της σύγχρονης μουσικής δημιουργίας τόσο στο ελληνικό κοινό όσο και στους επισκέπτες της χώρας μας.

Αντιμετωπίζεται, επίσης, το ζήτημα της υποστελέχωσης του Οργανισμού Διαχείρισης και Ανάπτυξης Πολιτιστικών Πόρων, της ενίσχυσής του με νέο προσωπικό αυξημένων προσόντων και της αύξησης των εσόδων του, ενώ επιχειρείται και η ρύθμιση θεμάτων σχετικών με την εύρυθμη λειτουργία του Υπουργείου Πολιτισμού και των εποπτευόμενων από αυτό φορέων.

Αγαπητοί συνάδελφοι, προτείνω αύριο να πάμε στις 15:00 το μεσημέρι, με την ακρόαση των φορέων, στη συνέχεια, στις 18:00, το απόγευμα, με την κατ’ άρθρον συζήτηση και την Παρασκευή να πάμε στη β’ ανάγνωση.

Κοίταξε, να σας εξηγήσω γιατί το κάνουμε αυτό. Γιατί η Υπουργός έχει υποχρέωση την Πέμπτη, επομένως δε γίνεται να μπει συνεδρίαση την Πέμπτη.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** *(ομιλία εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Καταρχήν, αγαπητή συνάδελφε, ανοίξτε το μικρόφωνό σας, γιατί δεν καταγράφεστε. Εγώ σας ακούω μεν, αλλά δεν καταγράφεστε.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Λοιπόν, επαναλαμβάνω ότι είναι πολύ λίγο το χρονικό διάστημα, που δίνουμε, για να εκφραστούν οι φορείς, γιατί είναι πολλοί αυτοί, τους οποίους αφορά το συγκεκριμένο νομοσχέδιο και πολύ μικρό το χρονικό διάστημα έως και ανύπαρκτο για εμάς, που πρέπει να επεξεργαστούμε και τη στάση και τις θέσεις των φορέων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τι εννοείτε «μικρό το χρονικό διάστημα»;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ανύπαρκτο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Από σήμερα, ως αύριο;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Όχι, εννοώ από τις 15:00 της ακρόασης των φορέων μέχρι τις 18:00, που θα συζητήσουμε επί των άρθρων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Πάντα οι δύο συνεδριάσεις γίνονται η μία μετά την άλλη.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Είναι πολύ μικρό το χρονικό διάστημα μεταξύ των δύο συνεδριάσεων και οι φορείς δε θα προλάβουν να τοποθετηθούν. Εάν, λοιπόν, πρόκειται να κάνουμε συνεδρίαση την Παρασκευή, ας μπει η επί των άρθρων συνεδρίαση την Παρασκευή νωρίς και να ακολουθήσει και η 4η συνεδρίαση και να το κλείσουμε εκεί. Αυτή είναι η πρότασή μας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ακούστε, θα δούμε πόσοι φορείς θα είναι και ποιοι θα είναι. Το «15:00» ας το κάνουμε «14:00», εντάξει;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ναι.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Συμφωνούμε όλοι; Κύριε Κόντη, νομίζω ότι δεν έχετε αντίρρηση.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Κύριε Πρόεδρε, το θέμα δεν είναι αυτό. Το θέμα είναι ότι μετά τη λήξη της ακρόασης, θα πρέπει να μελετήσουμε τις απόψεις τους και να προσδιορίσουμε εμείς τι θα πούμε στην τρίτη συνεδρίαση. Αυτό είναι το θέμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Αυτό λέω κι εγώ τόση ώρα.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Δηλαδή, σε μια ώρα να πιούμε έναν καφέ και να κοιτάμε; Ας το πάμε την Παρασκευή.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Συμφωνούμε, θα έχουμε χρόνο στη διάθεσή μας. Εξάλλου, εμείς που είμαστε παλαιότεροι γνωρίζουμε ότι πάντα μετά τους φορείς ακολουθεί η κατ’ άρθρον συζήτηση, την ίδια ημέρα. Θα έχουμε κενό ενδιάμεσα, μην ανησυχείτε, σας το διασφαλίζω εγώ. Νομίζω ότι στις 14:00, αν ξεκινήσουμε, είμαστε όλοι καλά.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Κύριε Πρόεδρε, δε νομίζω να είναι νομοσχέδιο, που επείγει τόσο πολύ. Ας πάει την άλλη εβδομάδα ή την αμέσως επόμενη.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Όχι, δεν το πάμε με τη διαδικασία του επείγοντος, κανονικά το πάμε, νορμάλ.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Ακριβώς αυτό. Τότε ας πάει την Παρασκευή η τρίτη συνεδρίαση.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Είναι καλύτερα η δεύτερη και η τρίτη συνεδρίαση να είναι η μία μετά την άλλη, για να είμαστε σε φόρμα. Καταλάβατε; Άμα αφήνουμε κενό ενδιάμεσα, χανόμαστε.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Κύριε Πρόεδρε, επαναλαμβάνω, τι ώρα έχετε βάλει την Παρασκευή τη συνεδρίαση; Πείτε μου.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Στις 10:00 το πρωί.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** 10:00 το πρωί να βάλετε την συζήτηση επί των άρθρων και να ακολουθήσει η 4η συνεδρίαση μετά από ένα κενό μιας ώρας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ακούστε, δε γίνεται αυτό που λέτε. Δε γίνεται την επί των άρθρων συζήτηση να ακολουθήσει η δεύτερη ανάγνωση την ίδια ημέρα. Δε γίνεται, αλλιώς πάμε Δευτέρα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ε, ας το πάμε τη Δευτέρα, ας το πάμε την Τρίτη.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Χαλάει ο προγραμματισμός των νομοσχεδίων της επόμενης εβδομάδας.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Μα, εδώ χαλάει ο προγραμματισμός ο δικός μας. Όπως είπε και ο συνάδελφος, δε μπορεί να λήξει η ακρόαση των φορέων κι εμείς να μπούμε κατευθείαν στη συνεδρίαση. Δεν πρέπει να μελετήσουμε την τοποθέτηση των φορέων;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρία Μάλαμα, εγώ σας άκουσα. Εισακούγεται η πρότασή σας, θα ξεκινήσουμε αύριο στις 14:00, με την ακρόαση φορέων και αφήνουμε για τις 18:00 την κατ’ άρθρον συζήτηση και βλέπουμε. Εδώ είμαστε. Εντάξει;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. Νέα Αριστερά):** Συγνώμη, κ. Πρόεδρε. Στην Ολομέλεια πότε θα συζητηθεί;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θα αποφασιστεί στη Διάσκεψη των Προέδρων αύριο, αλλά κατά πάσα πιθανότητα στην Ολομέλεια θα είναι την άλλη Τετάρτη.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. Νέα Αριστερά):** Εντάξει.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Λοιπόν, πριν ξεκινήσουμε με τους Εισηγητές, θα παρακαλούσα να μου δώσουν οι Εισηγητές των Κομμάτων και οι Ειδικοί Αγορητές τους φορείς, τους οποίους θέλουν να καλέσουμε. Θα επαναλάβω ακόμα μια φορά ότι οι φορείς που προβλέπονται από τον Κανονισμό είναι 10. Κανονίστε.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Όχι, είναι πολλοί περισσότεροι, κύριε Πρόεδρε, γιατί αφορά πάρα πολλούς το σχέδιο νόμου.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Αφήστε με να τελειώσω λιγάκι. Από τον Κανονισμό είναι 10. Λοιπόν, δώστε τη λίστα σας, για να δούμε τι θα κάνουμε.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Εγώ δε θα κάνω επιλογή των φορέων, γιατί θεωρώ ότι αν και είναι πολλοί, είναι απαραίτητο να ακουστούν. Αντιθέτως, θα τους προτείνω όλους και θα ήθελα και να τους αναφέρω κιόλας, για να γραφτούν στα πρακτικά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εσείς θα δώσετε τις προτάσεις σας, θα αναφέρετε ποιους θέλετε - τους θέλω γραπτώς - και θα αποφασίσει το Προεδρείο ποιους θα καλέσουμε.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Θα ήθελα να καταγραφούν και στα Πρακτικά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Βεβαίως και θα καταγραφούν, αφού θα τους δώσετε.

Να δώσω το λόγο στην Εισηγήτρια της Πλειοψηφίας, την κυρία Δεληκάρη. Έχετε το λόγο για 15 λεπτά .

**ΑΓΓΕΛΙΚΗ ΔΕΛΗΚΑΡΗ (Εισηγήτρια της Πλειοψηφίας):** Σας ευχαριστώ πολύ, κύριε Πρόεδρε.

Καλημέρα σε όλους. Κυρία Υπουργέ, κυρίες και κύριοι συνάδελφοι, ξεκινά σήμερα στη Διαρκή Επιτροπή Μορφωτικών Υποθέσεων η συζήτηση για το σχέδιο νόμου του Υπουργείου Πολιτισμού, με τίτλο «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς -Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού».

Προηγήθηκε, όπως προβλέπεται, η ανάρτηση του σχεδίου νόμου στη δημόσια διαβούλευση. Υποβλήθηκαν σχόλια άνω των 900 από 800 και πλέον χρήστες και ορισμένα εξ αυτών υιοθετήθηκαν.

**Στην ανάλυση συνεπειών ρύθμισης, που συνοδεύει το κείμενο του σχεδίου νόμου, τεκμηριώνεται η σημασία των προτεινόμενων ρυθμίσεων, οπότε μπορούμε να ξεκινήσουμε με τη μελέτη, συζήτηση και ψήφισή του, κατ’ αρχήν στην Επιτροπή και στη συνέχεια στην Ολομέλεια. Θα ήθελα να συγχαρώ, την κυρία Υπουργό και το επιτελείο της, για τη μεθοδικότητα, που επέδειξαν στη συγγραφή του νομοσχεδίου, το οποίο επικεντρώνεται στη διαφύλαξη της άυλης πολιτιστικής κληρονομιάς, την προστασία και την ανάδειξη του ελληνόφωνου τραγουδιού, τη διάχυση της ελληνικής γλώσσας, ζητήματα, που από ορισμένους αντιμετωπίζονται, ως δευτερεύοντα. Εγώ προσωπικά, όμως, τα θεωρώ μείζονα και μάλιστα σε ένα περιβάλλον, που διαρκώς εξελίσσεται.**

**Η κυρία Υπουργός γνωρίζει πολύ καλά τα θέματα του πολιτισμού και δίνει ιδιαίτερη βαρύτητα στην άυλη πολιτιστική κληρονομιά και κατ’ επέκταση στο ελληνόφωνο τραγούδι.**

**Το υπό συζήτηση σχέδιο νόμου αποτελείται από τρία Μέρη: Το πρώτο Μέρος περιλαμβάνει τα άρθρα 1 έως 14 και αφορά στα μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διαφύλαξη της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς, όπως άλλωστε διατυπώνεται και στον ορισμό, πρώτο Κεφάλαιο, άρθρο 1.**

**Το δεύτερο Κεφάλαιο αποτελείται από τα άρθρα 4 έως 6, τα οποία αφορούν στη διαφύλαξη και προστασία της άυλης πολιτιστικής κληρονομιάς. Ενδυναμώνεται η προστασία της άυλης πολιτιστικής κληρονομιάς, μέσω της αντιμετώπισής της, ως αυτοτελούς πυλώνα της πολιτικής του Υπουργείου Πολιτισμού.**

**Θέλω να εστιάσω, κυρίες και κύριοι συνάδελφοι, στο τρίτο Κεφάλαιο του πρώτου Μέρους, το οποίο καταλαμβάνουν τα άρθρα 7 έως 14. Πρόκειται για το τμήμα του σχεδίου νόμου, το οποίο έχει ήδη απασχολήσει περισσότερο την κοινή γνώμη, με τρόπο, όμως, εντελώς άδικο έως και διαστρεβλωτικό. Όπως θα διαβάσατε και εσείς, αρχικά δίνεται κίνητρο γενικά στους ραδιοφωνικούς σταθμούς, για αύξηση του χρόνου μετάδοσης ελληνόφωνου τραγουδιού, χωρίς να υφίσταται κάποια επιβολή ή εξαναγκασμός. Αντίθετα, παρέχεται κίνητρο και συγκεκριμένα προσαύξηση του επιτρεπόμενου ανώτατου χρόνου μετάδοσης διαφημιστικών μηνυμάτων. Αυτό ισχύει για τους σταθμούς, που εκπέμπουν ξενόγλωσσο μουσικό πρόγραμμα, σε ποσοστό άνω του 95 %, κατά την έναρξη ισχύος του παρόντος νόμου, δηλαδή, μετά την ψήφισή του, αλλά και για τους σταθμούς, που εκπέμπουν σε μικρότερο ποσοστό ξενόγλωσσο μουσικό πρόγραμμα, δεν είναι με αμιγώς, δηλαδή, ελληνικό ελληνόφωνο ή ξενόγλωσσο μουσικό πρόγραμμα.**

**Σημαντική είναι η πρόνοια και για την ανάδειξη των ηχογραφημάτων των νέων δημιουργών. Εάν ένας ραδιοφωνικός σταθμός, που εκπέμπει ελληνόφωνο μουσικό πρόγραμμα, σε ποσοστό άνω του 95 %, αυξήσει το χρόνο μετάδοσης νέων ηχογραφημάτων, τότε θα έχει επίσης αύξηση του επιτρεπόμενου ανώτατου χρόνου μετάδοσης διαφημιστικών μηνυμάτων. Επομένως, η πολιτεία δεν έρχεται να αλλοιώσει τη φυσιογνωμία κάποιου σταθμού. Ο σταθμός, που μεταδίδει, σήμερα, ένα αμιγώς ξενόγλωσσο μουσικό ραδιοφωνικό πρόγραμμα, μπορεί κάλλιστα να συνεχίσει να μεταδίδει το ίδιο πρόγραμμα και μετά την ψήφιση του παρόντος. Αυτό το επισημαίνω, ώστε να μην υπάρχει κάποια παρερμηνεία. Άλλωστε, το άρθρο 7 επεξηγεί αναλυτικά τα όσα ανέφερα. Η πολιτεία επιδιώκει ουσιαστικά να δώσει κίνητρα για την αύξηση της μετάδοσης, όχι μόνο ελληνόφωνου μουσικού προγράμματος, αλλά και έργων νέων καλλιτεχνών - τα τελευταία, μάλιστα, σε ώρες υψηλής ακροαματικότητας. Να προσθέσω εδώ ότι ως ελληνόφωνο τραγούδι νοείται το μουσικό έργο, που συντίθεται από μουσική και στίχο, εφόσον το ήμισυ τουλάχιστον της διάρκειάς του καταλαμβάνεται από κείμενο στην ελληνική γλώσσα. Στην έννοια του ελληνόφωνου τραγουδιού συμπεριλαμβάνεται και η ορχηστρική μουσική απόδοση ελληνόφωνου τραγουδιού, καθώς και τα μουσικά έργα, χωρίς στίχο, που έχουν ηχογραφηθεί στην ελληνική επικράτεια. Ως ηχογραφήματα νέων δημιουργών καλλιτεχνών, νοούνται ηχογραφήματα ελληνόφωνου τραγουδιού πρωτοεμφανιζόμενων ή αναδυόμενων δημιουργών ή καλλιτεχνών, τα οποία κυκλοφόρησαν, έως έξι μήνες, πριν από τη ραδιοφωνική μετάδοσή τους.**

**Τα άρθρα 8 έως 11, που και αυτά προσέλκυσαν εντελώς άδικη και αδικαιολόγητη κριτική, ρυθμίζουν πως στους κοινόχρηστους χώρους τουριστικών καταλυμάτων, (άρθρο 8) δηλαδή, χώρους αναμονής, λόμπι, ανελκυστήρες, κοινόχρηστους χώρους εμπορικών κέντρων (άρθρο 9), κοινόχρηστους σε καζίνο (άρθρο 10), στους χώρους αναμονής επιβατών σε αερολιμένες και λιμένες, αλλά και σε κοινόχρηστους χώρους μέσων μαζικής μεταφοράς (άρθρο 11), η μετάδοση ελληνόφωνου τραγουδιού δεν μπορεί να είναι σε ποσοστό κάτω του 40% του συνολικού χρόνου εκπομπής τραγουδιού.**

**Ως προς τα σύνθετα τουριστικά καταλύματα και τα ξενοδοχεία, είναι σαφές πως κανείς δεν επιβάλλει να παίζουν ελληνόφωνο πρόγραμμα στα καταστήματα, εστιατόρια και λοιπούς χώρους αναψυχής, που διαθέτουν και συμπληρώνουν τη βασική τους λειτουργία, που είναι η φιλοξενία. Μιλάμε για τους ανελκυστήρες, για τα λόμπι και τους χώρους αναμονής και πάλι υπό την προϋπόθεση ότι εκτελείται δημόσια η μουσική. Μπορεί κάποια τέτοια τουριστική μονάδα στους ανελκυστήρες της να μην έχει μουσική. Εμείς δεν θα τους επιβάλλουμε να το αλλάξουν αυτό. Εάν, όμως, εκτελείται δημόσια μουσική, τότε πάλι εισάγεται η υποχρέωση, τουλάχιστον, 40% ελληνόφωνου τραγουδιού.**

Έχω ήδη αναφέρει τι νοείται με τον όρο «ελληνόφωνο», στο σχέδιο νόμου. Η ίδια ακριβώς λογική ισχύει και για τα εμπορικά κέντρα, τους αερολιμένες, τους λιμένες, σταθμούς λεωφορείων, χώρους αναμονής. Εάν εκτελείται δημόσια μουσική, τότε θα πρέπει να αποτελείται στο ίδιο ελάχιστο ποσοστό με ελληνόφωνο τραγούδι. Υπάρχει μάλιστα, η πρόνοια σε ορισμένες περιπτώσεις, όπου για τεχνικούς λόγους, η δημόσια εκτέλεση λαμβάνει χώρα ενιαία, από μία πηγή ήχου και σε άλλους κοινόχρηστους χώρους πέραν των προβλεπόμενων, το ποσοστό μετάδοσης να πέφτει στο ήμισυ, δηλαδή, στο 20%. Πρόνοια υπάρχει, στο άρθρο 12, για το συγχρονισμό του ελληνόφωνου τραγουδιού ορχηστρικής απόδοσης, ελληνόφωνου τραγουδιού ή μουσικών έργων χωρίς στίχο ή με στίχο, σε γλώσσα κράτους - μέλους της Ευρωπαϊκής Ένωσης, σε οπτικοακουστικές παραγωγές, τηλεοπτικές ή κινηματογραφικές ταινίες.

Σημαντικό βήμα, μια εξαιρετική πρωτοβουλία και καινοτομία, συνιστά η δημιουργία ηλεκτρονικής βάσης δεδομένων ελληνόφωνου τραγουδιού, ορχηστρικής μουσικής απόδοσης, ελληνόφωνου τραγουδιού, ορχηστρικής μουσικής Ελλήνων δημιουργών και ηχογραφημάτων, που έχουν ηχογραφηθεί, στην ελληνική επικράτεια και διαδικτυακής εφαρμογής.

Στην ηλεκτρονική βάση δεδομένων καταχωρούνται τα στοιχεία ταυτοποίησης των ελληνόφωνων τραγουδιών, της ορχηστρικής μουσικής απόδοσης ελληνόφωνων τραγουδιών, της ορχηστικής μουσικής Ελλήνων δημιουργών και των ηχογραφημάτων, που έχουν ηχογραφηθεί στην ελληνική επικράτεια, βάσει των στοιχείων, που χορηγούν οι αρμόδιοι Οργανισμοί Συλλογικής Διαχείρισης.

Με το άρθρο 14, ρυθμίζεται η διαδικασία ελέγχου και επιβολής διοικητικών κυρώσεων στους έχοντες την εκμετάλλευση ξενοδοχείων και σύνθετων τουριστικών καταλυμάτων, εμπορικών κέντρων, καζίνο, μέσων μαζικής μεταφοράς, των χώρων αναμονής αερολιμένων και λιμένων, για την παραβίαση των υποχρεώσεων μετάδοσης ελληνόφωνου τραγουδιού.

Αναπόφευκτα, η υποχρεωτικότητα συνεπάγεται και την επιβολή κυρώσεων, όμως όπως ήδη έγινε σαφές και μέσα από το κείμενο του σχεδίου νόμου, αυτή η υποχρεωτικότητα αφορά σε περιορισμένους χώρους, που δεν αλλοιώνουν τη φυσιογνωμία ή την πρωταρχική ασχολία της επιχείρησης, ενώ προβλέψεις υπάρχουν για περιπτώσεις, που τεχνικοί λόγοι καθιστούν την εφαρμογή των διατάξεων του νόμου τεχνικά δύσκολη.

Προχωρώντας στο δεύτερο Μέρος, θα ήθελα να σχολιάσω το εξής: Αντιδράσεις, υπήρξαν για την καθιέρωση ποσοστού μετάδοσης ελληνόφωνου τραγουδιού τόσο για τους ραδιοφωνικούς σταθμούς όσο και για τα διάφορα τουριστικά καταλύματα, εμπορικά κέντρα, κτλ., όπως τα ανέπτυξα παραπάνω. Είναι, όμως, κάποια καινοτομία δίχως προηγούμενο; Είναι κάτι άγνωστο για την Ευρωπαϊκή Ένωση; Παρόμοιες προβλέψεις, υπάρχουν και σε μια σειρά από χώρες της Ευρωπαϊκής Ένωσης, όπως στη Γαλλία, στην Ισπανία, στην Περιφέρεια της Καταλονίας, στην Ουγγαρία, στη Σλοβακία και τέλος στην Πορτογαλία.

Επομένως, αυτό που εμείς κάνουμε, τουλάχιστον, για τους ραδιοφωνικούς σταθμούς είναι πολύ πιο ήπιο, ως ρύθμιση, αφού επί της ουσίας δεν επιβάλλουμε σε κανένα σταθμό αλλαγή της φυσιογνωμίας του. Δίνουμε, όμως, κίνητρα, για τη μετάδοση ή την αύξηση της μετάδοσης ελληνόφωνου τραγουδιού, στηρίζοντας παράλληλα, αναδεικνύοντας, για να είμαι ακριβής τα έργα νέων δημιουργών.

Θα έλεγα πως δίχως υπερβολή η ρύθμιση αυτή μας τιμά, ως χώρα, που στηρίζει τους νέους δημιουργούς. Η γλώσσα μας είναι η ψυχή μας, αναπόσπαστο μέρος της πολιτισμικής μας κληρονομιάς. Έχουμε ιερό χρέος να τη διαφυλάξουμε. Ναι, ίσως διαφωνούμε για το τι θεωρείται ποιοτικό και τι όχι στη μουσική, αλλά αυτή είναι μια συζήτηση που ενέχει το στοιχείο της υποκειμενικότητας.

Στη χώρα που γέννησε τον Χατζιδάκι, τον Θεοδωράκη, τον Λοϊζο και θα μπορούσα να αναφερθώ σε πολλά ονόματα δημιουργών που βρίσκονται εν ζωή και μας κάνουν καθημερινά υπερήφανους, που μας συντροφεύουν με τη μουσική και τους στίχους τους, θεωρώ πως πρέπει να προσεγγίζουμε αυτό το ζήτημα με σοβαρότητα.

Εξάλλου, ο κάθε σταθμός, η κάθε επιχείρηση, μπορεί να αξιολογήσει τις επιλογές της και να πράξει ανάλογα.

Το δεύτερο Μέρος αποτελείται από τα άρθρα 15 - 20 και αφορά σε ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων, του ΟΔΑΠΠ. Θα έχουμε και στις επόμενες συνεδριάσεις το χρόνο να αναφερθούμε διεξοδικότερα, βέβαια σε αυτά, αλλά ήθελα να σταθώ στη σημασία του ΟΔΑΠΠ.

Για το Υπουργείο Πολιτισμού προέχει η αντιμετώπιση της υποστελέχωσης του ΟΔΑΠΠ και η ενίσχυσή του με νέο προσωπικό και δη αυξημένων προσόντων, στα πωλητήρια, στα εργαστήρια, αλλά και στο σχεδιασμό και την υποστήριξη των έργων, που έχει αναλάβει να υλοποιήσει, η αύξηση των εσόδων του ΟΔΑΠΠ, αλλά και η αποδοτικότερη λειτουργία των πωλητήριων, μέσω της μίσθωσης τους, σε ιδιωτικούς φορείς.

Τέλος, το τρίτο Μέρος καταλαμβάνουν τα άρθρα 21 – 29, που αφορούν λοιπές διατάξεις του Υπουργείου Πολιτισμού. Αναλυτικότερη αναφορά θα γίνει στην κατ’ άρθρο συζήτηση του σχεδίου νόμου, για να μην καταχραστώ περισσότερο το χρόνο των συναδέλφων, σήμερα.

Κλείνοντας, την πρώτη μου εισήγηση - τοποθέτηση, κύριε Πρόεδρε, κυρίες και κύριοι συνάδελφοι, θα ήθελα να επαναλάβω πως η διαφύλαξη της άυλης πολιτιστικής κληρονομιάς θα πρέπει να μας απασχολεί όλες και όλους.

Το Υπουργείο Πολιτισμού αφουγκράζεται τις ανάγκες, αναγνωρίζει την ύπαρξη προβλήματος και νομοθετεί, εισάγοντας διατάξεις, που διαφυλάσσουν την άυλη πολιτιστική κληρονομιά και το ελληνόφωνο τραγούδι και γι’ αυτό η στήριξη και η υπερψήφισή του είναι μια πράξη υπευθυνότητας. Άλλωστε, οι ίδιοι οι ενδιαφερόμενοι, άνθρωποι των τεχνών και του πολιτισμού, ανεξάρτητα από τον πολιτικό χώρο που ανήκουν ή την ιδεολογική τους τοποθέτηση, έχουν υπογράψει δημόσια ή εκφραστεί υπέρ της πρωτοβουλίας του Υπουργείου, κάτι που δείχνει πως κινούμαστε προς τη σωστή κατεύθυνση. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπης ):** Ευχαριστούμε την κυρία Δεληκάρη. Τον λόγο έχει τώρα η κυρία Κυριακή Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ευχαριστώ, κύριε Πρόεδρε. Κυρίες και κύριοι Βουλευτές, βρισκόμαστε μπροστά σε ένα νομοθέτημα, το οποίο στη διαδρομή του από τη δημόσια διαβούλευση μέχρι τη Βουλή, οδηγήθηκε σε αυτοακύρωση, κυριολεκτικά. Ένα νομοθέτημα, που ξεκίνησε λάθος, που συνέχισε λάθος και που καταλήγει απαξιωμένο από τον καλλιτεχνικό κόσμο.

Δυστυχώς, η ηγεσία του Υπουργείου Πολιτισμού, αποκομμένη από τους ανθρώπους του πολιτισμού, σχεδίασε ένα νομοσχέδιο για το ελληνικό τραγούδι, μέσα από ένα γραφείο. Το νομοσχέδιο αυτό προκάλεσε την οξεία κριτική από την πλευρά του καλλιτεχνικού κόσμου, προκάλεσε τραγελαφικά σχόλια στα Social media και τώρα έχουμε μπροστά μας ένα νομοθέτημα, το οποίο έχει αλλάξει, είναι άλλο.

Προσπάθησε να αμβλύνει τις αντιδράσεις, αλλά το οποίο δυστυχώς, δεν έχει καμία αξία και δεν υπηρετεί τον στόχο της προστασίας της ελληνικής μουσικής, έχει διατάξεις, που αυτοακυρώνονται και που αναστέλλει η μία την εφαρμογή της άλλης, έχει διατάξεις, που παραπέμπουν στις καλένδες, σε άλλες διατάξεις και που τελικά, καθιστούν το νομοθέτημα αυτό ένα νομοσχέδιο διαχείρισης πολιτικού κόστους, άστοχων επιλογών, κατά την άποψή μας.

Επί της αρχής του νομοσχεδίου, τίθεται το εξής κεντρικό ερώτημα. Με το νομοσχέδιο αυτό, ενισχύονται, με κάποιο τρόπο, οι καλλιτέχνες οι άνθρωποι της μουσικής, οι άνθρωποι που ανεβαίνουν στο πάλκο ή που βρίσκονται πίσω από αυτό, παίζοντας μουσική και γράφοντας μουσική;

Ενισχύεται η ποιοτική σχέση του κοινού με τη μουσική, με τους Έλληνες μουσουργούς; Η απάντηση είναι όχι. Το Υπουργείο Πολιτισμού ξεκίνησε στραβά, παρουσίασε σε δημόσια διαβούλευση ένα νομοσχέδιο για τη μουσική, που απέκλειε εξ ορισμού όλη την ελληνική μουσική, χωρίς στίχο, έτσι ξεκίνησε, ένα νομοσχέδιο που απέκλειε τον ορχηστρικό Χατζιδάκι, τον ορχηστρικό Θεοδωράκη, αλλά και ένα νομοσχέδιο, που απέκλειε ολοκληρωτικά μουσικά ρεύματα, την ροκ, την τζαζ, την έθνικ μουσική. Για κάποιο λόγο, το Υπουργείο Πολιτισμού φάνηκε να μην γνωρίζει το εύρος της ελληνικής μουσικής και αυτό πραγματικά ήταν κάτι, που μας ανησύχησε, μας θορύβησε και εμάς και τον κόσμο του ελληνικού πολιτισμού, συνολικότερα. Το ζήτημα είχε αρχίσει να παίρνει πραγματικά κωμικοτραγικές διαστάσεις, γιατί όλοι διαβάζαμε στα Social Media τα σχόλια επί των σχολίων και το που θα μπορούσε να οδηγήσει ένα τέτοιο νομοσχέδιο. Τα διαβάζαμε όλοι αυτά, αλλά τα διάβαζε και η ηγεσία του Υπουργείου Πολιτισμού και έτσι η κυρία Υπουργός αναγκάστηκε να τοποθετηθεί, σε ραδιοφωνικές εκπομπές, τουλάχιστον τρεις φορές, επί των προβλημάτων του νομοσχεδίου και πραγματικά, για να διασκεδάσει, θα έλεγα εγώ, τις εντυπώσεις.

Εμείς, από την πρώτη στιγμή, με δημόσια ανακοίνωσή μας, σας είπαμε, ότι ο όρος «ελληνόφωνη μουσική» είναι λάθος και πρέπει να μιλήσουμε για μουσικά έργα Ελλήνων καλλιτεχνών. Το είπαμε ακριβώς την πρώτη μέρα, που καταθέσατε το νομοσχέδιο, σε δημόσια διαβούλευση. Δεν το ακούσατε, προκαλέσατε αυτές τις αντιδράσεις, στη συνέχεια, σας το είπαν και σας το έγραψαν οι άνθρωποι της μουσικής, επενδύσατε μάλλον σε ένα πελατειακό, θα έλεγα, διχασμό του καλλιτεχνικού κόσμου, τάζοντας κέρδη σε κάποιους, αποκλείοντας κάποιους άλλους από τις δίκαιες αμοιβές των πνευματικών τους δικαιωμάτων. Μετά, ήρθε η αντίδραση των συναδέλφων σας από την Κυβέρνηση, η Υπουργός Τουρισμού απαίτησε να εξαιρέσετε τα ξενοδοχεία από τις διατάξεις του νομοσχεδίου, αναγκαστήκατε να το δεχτείτε και αυτό, μέσα από μια νομοθετική ακροβασία, θα την έλεγα, με την οποία εξαιρείτε όσα ξενοδοχεία θέλουν να εξαιρεθούν και κορωνίδα της αποτυχίας σας είναι οι διατάξεις για τον ελληνικό κινηματογράφο.

Εδώ, πραγματικά όλοι, όταν καταθέσατε το νομοσχέδιο στη διαβούλευση, αναρωτηθήκαμε, εάν η ηγεσία του Υπουργείου Πολιτισμού διάβασε το άρθρο για τον κινηματογράφο, πριν το αναρτήσει στη δημόσια διαβούλευση. Είναι δυνατόν κάποιος να αναγκάζει έναν κινηματογραφιστή να βάλει σάουντρακ στην ταινία του, με ελληνικό στίχο; Σε πόσες ταινίες η μουσική επένδυση είναι χωρίς λόγια; Στις περισσότερες. Είναι δυνατόν να επιβάλλουμε στίχο, είτε ελληνικό είτε ξένο, στο δημιουργό; Εγώ, κυρία Υπουργέ, έχω σκηνοθετήσει πάνω από 35 ταινίες ντοκιμαντέρ και fiction, στα 30 χρόνια της πορείας μου. Σε πόσα από αυτά έχω βάλει ελληνικό στίχο, ξέρετε; Σε δύο, δηλαδή, σε ελάχιστα. Αν μου έλεγε κάποιος, ότι πρέπει οπωσδήποτε να βάλω το 70% αυτών του ντοκιμαντέρ ή των fiction και να έχω μουσική με στίχους, θα αισθανόμουν κυριολεκτικά ότι κάποιος με αποθαρρύνει, με διώχνει, από το να δημιουργήσω ταινίες. Ήρθε μετά η ευρωπαϊκή νομοθεσία, ήρθε και το άλλο το νομοσχέδιο του Υπουργείου Πολιτισμού για τον κινηματογράφο, που επίσης το αναμένουμε με αγωνία, για να σας προσγειώσει. Και αναρωτιόμαστε, πραγματικά, δεν συνεννοείστε, μεταξύ του Υπουργείου Πολιτισμού, δηλαδή, νομοθετείτε ανταγωνιστικά με τον Υφυπουργό; Γιατί δεν συνεννοείστε; Το αποτέλεσμα όλων αυτών είναι το άρθρο για την ελληνόφωνη μουσική στον κινηματογράφο να ακυρωθεί, ευτυχώς και αυτό, όμως, με έναν ελιγμό, γιατί το παραπέμπει σε θέματα μελλοντικής υπουργικής απόφασης. Πονηρό ! Αν θα έπρεπε να χαρακτηρίσουμε με μία φράση τη νομοθέτησή σας, θα λέγαμε μηδέν εις το πηλίκο, κυριολεκτικά.

Το ίδιο κωμικοτραγικό σχήμα συνεχίζετε και στις υπόλοιπες διατάξεις του νομοσχεδίου, ιδιαίτερα σε εκείνες για την πολιτιστική κληρονομιά. Είδαμε στη δημόσια διαβούλευση μία διάταξη, που μας θορύβησε όλους, ως κοινωνία, τη διάταξη για την εκχώρηση του ανασκαφικού έργου, του έργου των αρχαιολογικών ανασκαφών, δηλαδή, σε ιδιωτικές εταιρείες. Προσπαθήσατε να αφαιρέσετε την αποκλειστική αρμοδιότητα της αυτεπιστασίας από την Αρχαιολογική Υπηρεσία και να την δώσετε σε Νομικά Πρόσωπα Δημοσίου Δικαίου. Και αναρωτιόμαστε σε ποια Πρόσωπα Δημοσίου Δικαίου, αλλά και σε νομικά πρόσωπα ιδιωτικού δικαίου; Όλοι καταλάβαμε ότι προσπαθείτε να βάλετε από το παράθυρο τις αρχαιολογικές εταιρείες στο παιχνίδι ! Δυστυχώς για εσάς, το κατάλαβε όμως και ο κόσμος και αναγκαστήκατε να το αποσύρετε αυτό το σκέλος από τη διάταξή σας. Αλλά αναρωτιόμαστε, για πόσο καιρό; Είναι ένα ερωτηματικό, γιατί εμείς πιστεύουμε, ότι θα το ξαναπροσπαθήσετε, βρίσκοντας μια συγκεκριμένη συγκυρία, μια συγκυρία πιο βολική. Να είστε βέβαιοι, όμως, ότι θα είμαστε όλοι σε εγρήγορση να το αποτρέψουμε και πάλι.

Και μένει το ερώτημα, ποια αρχαιολογικά έργα θα εκτελούνται από Νομικά Πρόσωπα Δημοσίου Δικαίου; Ποια είναι αυτά τα Νομικά Πρόσωπα Δημοσίου Δικαίου, που θέλουν να κάνουν αρχαιολογικές ανασκαφές, χωρίς την Αρχαιολογική Υπηρεσία; Μήπως τα 5 μουσεία, που μετατρέψατε σε Νομικά Πρόσωπα Δημοσίου Δικαίου; Προφανώς, αυτό αγγίζει τα όρια του αστείου, με δεδομένο ότι τα μουσεία αυτά έχουν περιέλθει σε τέτοιο διοικητικό, κυριολεκτικά, αδιέξοδο, που δεν μπορούν να διασφαλίσουν ούτε το διευρυμένο ωράριο λειτουργίας. Και θα επιμείνω σε αυτό, ιδιαίτερα στα ζητήματα της πολιτιστικής κληρονομιάς, το νομοσχέδιο αυτό είναι τελικά μια πινελιά άκρως νεοφιλελεύθερης και πελατειακής αντίληψης για τη διαχείριση των μνημείων και των μουσείων μας.

Η διάταξη για την αφαίρεση του αρχαιολογικού έργου από την Αρχαιολογική Υπηρεσία αποτελεί τη χαριστική βολή στην προστασία των μνημείων μας - στην ουσία, αφήνεται στο έλεος των εργολάβων και στην κατάρρευση της υποστελέχωσης και βλέπουμε να συμβαίνουν ανεκδιήγητα πράγματα, όπως να κλέβουν τα καλώδια από την αυλή του Βυζαντινού Μουσείου και εσείς νομοθετείτε προσλήψεις ημετέρων από το παράθυρο, σε πωλητήρια των μουσείων και τα χαρίζετε στους εργολάβους! Η πολιτική σας για την πολιτιστική κληρονομιά θα μείνει πραγματικά στην ιστορία, ως παράδειγμα προς αποφυγήν. Ευτυχώς, που το Βρετανικό Μουσείο δεν έχει αντιληφθεί την κλοπή από το Βυζαντινό Μουσείο, γιατί θα μας έβγαζε στα κάγκελα και πραγματικά θα είχαμε ένα τεράστιο πρόβλημα.

Και επανέρχομαι, όσον αφορά για το πού θα εκχωρηθούν όλα αυτά. Μήπως είναι στα πανεπιστήμια, μήπως είναι στα ιδιωτικά πανεπιστήμια, που θέλετε να φέρετε, μήπως θέλετε να δώσετε σε αυτά τα ιδιωτικά πανεπιστήμια τη δυνατότητα να πωλούν αρχαιολογικές ανασκαφές, σε πακέτα Disneyland,ας πούμε; Εμείς σας λέμε να το αποσύρετε το άρθρο συνολικά και να μην παίζετε παιχνίδια με την πολιτιστική κληρονομιά της χώρας.

Τέλος, το παρόν νομοσχέδιο έχει και μία πελατειακή μικροπολιτική πτυχή, που προκάλεσε πραγματικά κοινωνικό αυτοματισμό στη δημόσια διαβούλευση και που με τα καινούργια δεδομένα προσπαθήσατε να το κατευνάσετε. Με το άρθρο 26, επιχειρήσατε να αλλάξετε τα κριτήρια μοριοδότησης των υποψηφίων, που θα θελήσουν να συμμετέχουν στην προκήρυξη, που αναμένεται για το διορισμό μόνιμων Αρχαιοφυλάκων από το Υπουργείο Πολιτισμού. Παρουσιάσατε στη δημόσια διαβούλευση μια αλλαγή του τρόπου μοριοδότησης της προϋπηρεσίας αυτής, με απόκλιση από το γενικό νόμο του ΑΣΕΠ, που εσείς οι ίδιοι νομοθετήσατε, το 2021 ! Προωθήσατε έτσι την πριμοδότηση κάποιων σε βάρος κάποιων άλλων. Αυτό οδήγησε σε έναν απίστευτο κοινωνικό αυτοματισμό, με πάνω από 400 σχόλια στη δημόσια διαβούλευση, κάποια επιπέδου, που σίγουρα δεν μας τιμά στο πολιτικό μας σύστημα να τα διαβάσουμε ούτε να τα ακούσουμε. Στο γραφείο μας, επίσης, δεχτήκαμε τηλεφωνήματα από τους πάντες, που κατήγγειλαν αυτό το πελατειακό κράτος, στημένες, δηλαδή, εξετάσεις πιστοποίησης, πελατειακά δίκτυα, σχέσεις με κολλητούς, όλα τα ακούσαμε και, πραγματικά, λυπούμαστε πολύ γι’ αυτήν την πελατειακή σας αντίληψη για την Αρχαιολογική Υπηρεσία στο σύνολό της.

Σήμερα, βλέπουμε ένα άρθρο, που προσπαθεί να μετριάσει τις αντιδράσεις. Εμείς έχουμε μια πολύ μεγάλη, όμως, απορία: Γιατί, αντί να παίζετε το παιχνίδι με τις μουσικές καρέκλες στην πλάτη των Αρχαιοφυλάκων, δεν προχωράτε στη προκήρυξη επαρκών μόνιμων θέσεων; Σήμερα, τα 5 μεγάλα μουσεία της χώρας είναι κλειστά το απόγευμα. Οι αρχαιολογικοί χώροι πρέπει να ανοίγουν περισσότερο. Προσπαθούμε να επιμηκύνουμε την τουριστική περίοδο. Γιατί παίζετε, λοιπόν, το μαρτύριο της σταγόνας με τους Αρχαιοφύλακες;

Κάντε προσλήψεις, τώρα. Εμείς σας το λέμε από τώρα. Δεν πρόκειται να συμμετέχουμε σε παιχνίδια κοινωνικού αυτοματισμού, με φόντο τους διορισμούς. Να τους καλέσουμε όλους τους φορείς στη Βουλή, γι’ αυτό και επέμενα, προηγουμένως. Όλοι οι φορείς, αυτοί που σας έδωσα, πρέπει να κληθούν. Να μας πουν ανοιχτά όλα αυτά, που μας κατήγγειλαν κατ’ ιδίαν και να μάθουμε όλοι και, κυρίως, η κοινωνία σε ποια λογική εδράζεται ο «πελατειασμός» και είναι βαθιά ριζωμένος σε αυτό το κράτος. Ποια είναι η λογική σας;

Κλείνω, κυρία Υπουργέ, και θα ήθελα να καταθέσω ένα σχόλιο για τον τίτλο του νομοσχεδίου, που, κατά τη γνώμη μας, πρέπει και αυτός να αλλάξει. Λέει ο τίτλος ότι εισάγει μέτρα για την προστασία διάχυσης της ελληνικής γλώσσας. Ουδέν αναληθέστερον τούτου. Το νομοσχέδιο δεν εισάγει ούτε μία ρύθμιση για την προστασία και τη διάχυση της ελληνικής γλώσσας. Το επικαλεστήκατε, κατ’ επίφαση αυτό, για να δικαιολογήσετε την οπτική σας για το ελληνόφωνο τραγούδι. Οπτική, που, όμως, ακυρώσατε εσείς η ίδια με τις αλλαγές, που φέρατε στο κείμενο. Η ενίσχυση της ελληνικής γλώσσας, κυρία Υπουργέ, είναι ένα πολύ ευρύτερο ζήτημα, που σε καμία περίπτωση δεν προσεγγίζει το νομοσχέδιο αυτό.

Η επίκληση της ελληνικής γλώσσας είναι καταχρηστική, για να δικαιολογήσετε κάτι, που κανείς δεν κατανοεί και πρέπει να απαλείψετε τη συγκεκριμένη φράση από τον τίτλο, γιατί είναι τελείως άσχετη με το νομοσχέδιο και, τελικά, καταλήγει ο τίτλος να είναι απολύτως παραπλανητικός, σε σχέση με την ύλη του νομοσχεδίου, που έχει δεύτερα και τρίτα επίπεδα, που πρέπει να αναλυθούν από όλους μας προσεκτικά.

Με αυτές, λοιπόν, τις σκέψεις εμείς τοποθετούμαστε αρνητικά, επί της αρχής του νομοσχεδίου και σας το λέμε εκ προοιμίου ότι θέλουμε τη συμμετοχή του συνόλου των φορέων που θίγει και, βέβαια, θα είμαστε πάρα πολύ προσεκτικοί για τυχόν νομοτεχνικές αλλαγές της τελευταίας στιγμής, που ίσως επιχειρήσουν να επαναφέρουν πονηρές ρυθμίσεις στο παρά ένα.

Τέλος, έχουμε καταθέσει και τρεις τροπολογίες. Η μία αφορά τους συνανθρώπους μας με αναπηρία, που αποκλείσατε από τη δυνατότητα εργασίας στις θέσεις φύλαξης και πληροφόρησης σε μουσεία και αρχαιολογικούς χώρους και, δύο, για δύο εμβληματικά μνημεία της Νέας Προποντίδας Χαλκιδικής, για τα οποία δημοσίως έχετε εκφραστεί υπέρ της διάσωσής τους. Είμαστε, λοιπόν, στη διάθεσή σας για οποιεσδήποτε διευκρινήσεις. Τις έχουμε καταθέσει και θα τις αναπτύξουμε, επαρκώς στη συζήτηση επί των άρθρων. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Μάλαμα και πριν δώσω το λόγο στην κυρία Γρηγοράκου, θα ήθελα, επειδή ζητήσατε να καταγραφούν οι φορείς τους οποίους προτείνετε στα πρακτικά, θα ζητούσα να ξεκινήσουμε από την κυρία Δεληκάρη. Να αναγνώσετε τους φορείς, που προτείνετε, κυρία Δεληκάρη, στο μικρόφωνο.

**ΑΓΓΕΛΙΚΗ ΔΕΛΗΚΑΡΗ (Εισηγήτρια της Πλειοψηφίας):** Σας ευχαριστώ, κύριε Πρόεδρε.

- Ο Οργανισμός Συλλογικής Διαχείρισης και Προστασίας Συγγενικών Δικαιωμάτων Τραγουδιστών, ΟΣΔ «ΕΡΑΤΩ».

- Ο Οργανισμός Συλλογικής Διαχείρισης και Προστασίας των Δικαιωμάτων των Παραγωγών Υλικών Φορέων Ήχου ή Εικόνας και Ήχου «GRAMMO».

- Ο Οργανισμός Συλλογικής Διαχείρισης Μουσικών Πνευματικών Δικαιωμάτων «Αυτοδιαχείριση», να κληθεί ο Πρόεδρός του, ο κύριος Ιωάννης Γλέζος.

- Ο Οργανισμός Συλλογικής Διαχείρισης Μουσικών Πνευματικών Δικαιωμάτων «Ένωση Δικαιούχων Έργων Μουσικής», η «ΕΔΕΜ».

- Ο Οργανισμός Συλλογικής Διαχείρισης Δικαιωμάτων Ελλήνων Μουσικών «ΑΠΟΛΛΩΝ».

- Η GEA, Οργανισμός Συλλογικής Διαχείρισης και Είσπραξης Συγγενικού Δικαιώματος Ήχου.

- Η Ένωση Ιδιωτικών Τηλεοπτικών Σταθμών Εθνικής Εμβέλειας.

- Το Ξενοδοχειακό Επιμελητήριο Ελλάδος, να κληθεί ο Πρόεδρος του Διοικητικού Συμβουλίου, ο κύριος Αλέξανδρος Βασιλικός και η Ένωση Ιδιοκτητών Ραδιοφωνικών Σταθμών Αττικής. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Κυρία Μάλαμα, εσείς θα χρειαστείτε λίγη ώρα βλέπω, από αυτά που είδα εδώ πέρα. Γι’ αυτό μιλάτε για ώρες, έτσι; Σας ακούμε.

**ΚΥΡΙΑΚΗ ΜΑΛΑΜΑ (Ειδική Αγορήτρια της Μειοψηφίας):** Δηλαδή, τόσο γρήγορα το ξεπετάμε το έργο, έτσι δεν είναι;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Με συγχωρείτε πάρα πολύ. Διαβάστε τους φορείς που προτείνετε, κυρία Μάλαμα.

**ΚΥΡΙΑΚΗ ΜΑΛΑΜΑ (Ειδική Αγορήτρια της Μειοψηφίας):** Σύλλογος Ελλήνων Αρχαιολόγων, Σύλλογος Εκτάκτων Αρχαιολόγων, Πανελλήνιο Σωματείο Έκτακτου Προσωπικού του Υπουργείου Πολιτισμού, Ενιαίος Σύλλογος Υπαλλήλων Υπουργείου Πολιτισμού Αττικής, Πανελλήνιο Σωματείο Διπλωματούχων Αρχαιοφυλάκων, Πανελλήνια Ένωση Υπαλλήλων Φύλαξης Αρχαιοτήτων, Σύλλογος Υπαλλήλων Πολιτισμού Βορείου Ελλάδος, Ευρωπαϊκό Κέντρο Βυζαντινών και Μεταβυζαντινών Μνημείων, Κεντρική Ένωση Δήμων Ελλάδας, Ξενοδοχειακό Επιμελητήριο Ελλάδας, Πανελλήνια Ομοσπονδία Ξενοδόχων, Εμπορικό και Βιομηχανικό Επιμελητήριο Αθηνών, Πανελλήνια Ομοσπονδία Θεάματος - Ακροάματος, Εταιρεία Ελλήνων Σκηνοθετών, Σύνδεσμος Ανεξάρτητων Παραγωγών Οπτικοακουστικών Έργων, Ελληνικό Κέντρο Κινηματογράφου, Ένωση Σκηνοθετών Παραγωγών Ελληνικού Κινηματογράφου, Ένωση Παραγωγών Κινηματογράφου και Τηλεόρασης, Ένωση Ελληνικού Ντοκιμαντέρ, Οργανισμός Πνευματικής Ιδιοκτησίας, Οργανισμός Συλλογικής Διαχείρισης «Αυτοδιαχείριση», Οργανισμός Συλλογικής Διαχείρισης «ΕΔΕΜ», Οργανισμός Συλλογικής Διαχείρισης GEA, Οργανισμός Συλλογικής Διαχείρισης «ΕΡΑΤΩ», Οργανισμός Συλλογικής Διαχείρισης «ΑΠΟΛΛΩΝ», Οργανισμός Συλλογικής Διαχείρισης «ΔΙΑΣ», Οργανισμός Συλλογικής Διαχείρισης «ΕΡΜΕΙΑΣ», Οργανισμός Συλλογικής Διαχείρισης «GRAMMO», Οργανισμός Συλλογικής Διαχείρισης «ΗΡΙΔΑΝΟΣ», Πανελλήνιος Μουσικός Σύλλογος, Σύλλογος Μουσικών Βορείου Ελλάδος, Σωματείο Εργαζομένων στο Θέαμα, την Ψυχαγωγία, τον Πολιτισμό, Ένωση Ελλήνων Μουσουργών.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Η κυρία Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε. Την Πανελλήνια Ομοσπονδία Εργαζομένων Υπουργείου Πολιτισμού, ΠΟΕ – ΥΠΠΟ. Την Πανελλήνια Ένωση Υπαλλήλων Φυλάξεως Αρχαιοτήτων, ΠΕΥΦΑ. Τους Οργανισμούς Συλλογικής Διαχείρισης «ΑΠΟΛΛΩΝ», Αυτοδιαχείριση», GEA, «ΔΙΟΝΥΣΟΣ», «ΑΘΗΝΑ», «ΕΔΕΜ». Το Σωματείο Αρχαιοπωλών και Εμπόρων Έργων Τέχνης Ελλάδος, την Πρόεδρό τους, την κυρία Πέγκυ Λιούτου. Τον ΣΑΠΟΕ, Σύνδεσμος Ανεξάρτητων Παραγωγών Οπτικοακουστικών Έργων. Την ΕΣΠΕΚ, Ένωση Σκηνοθετών Παραγωγών Ελληνικού Κινηματογράφου και την ΕΕΝ, Ένωση Ελληνικού Ντοκιμαντέρ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Να προχωρήσουμε στον κύριο Δελή.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδος»):** Έχουμε προτείνει δύο φορείς. Ο ένας είναι το Πανελλήνιο Σωματείο Ελλήνων Τραγουδιστών και ο δεύτερος είναι ο Πανελλήνιος Μουσικός Σύλλογος. Συμφωνούμε, βεβαίως, και με την κλήση στην Επιτροπή των εκπροσώπων και των σωματείων, που έχουν σχέση με το αρχαιολογικό κομμάτι του νομοσχεδίου. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Δελή. Η κυρία Χάϊδω - Σοφία Ασημακοπούλου από την Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ».

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Προτείνουμε τον Ενιαίο Σύλλογο Υπαλλήλων Υπουργείου Πολιτισμού Αττικής, Στερεάς και Νήσων, την Ένωση Τραγουδιστών Ελλάδος, τη Διεθνή Ομοσπονδία Φωνογραφικής Βιομηχανίας, τον Οργανισμό Συλλογικής Διαχείρισης Μουσικών Πνευματικών Δικαιωμάτων η «Αυτοδιαχείριση» και την Ένωση Δικαιούχων Έργων Μουσικής.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Ασημακοπούλου. Από την Κ.Ο. της Νέας Αριστεράς, η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Ευχαριστώ, κύριε Πρόεδρε. Την «ΕΔΕΜ», την «Αυτοδιαχείριση», τον Σύλλογο Ελλήνων Αρχαιολόγων, την ΠΕΥΦΑ, τον Ενιαίο Σύλλογο Υπαλλήλων Αττικής, Στερεάς και Νήσων, τον ΠΟΘΑ, τους Οργανισμούς Συλλογικής Διαχείρισης «ΑΠΟΛΛΩΝ», «ΔΙΑΣ», «ΕΡΑΤΩ», «ΑΘΗΝΑ», «ΔΙΟΝΥΣΟΣ», «ΕΡΜΕΙΑΣ», την GEA, την Εταιρεία Ελλήνων Σκηνοθετών, τον ΣΕΚΑ, Σύλλογο Εκτάκτων Αρχαιολόγων. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Η κυρία Κουρουπάκη Ασπασία από την Κ.Ο. «Δημοκρατικό Πατριωτικό Κίνημα “Νίκη”».

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «Δημοκρατικό Πατριωτικό Κίνημα “Νίκη”»):** Ευχαριστώ, κύριε Πρόεδρε. Το Ξενοδοχειακό Επιμελητήριο Ελλάδος, τον Σύλλογο Ελλήνων Αρχαιολόγων, το Πανελλήνιο Σωματείο Διπλωματούχων Αρχαιοφυλάκων. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Ο κύριος Κόντης από την Κ.Ο. «ΣΠΑΡΤΙΑΤΕΣ».

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Είμαστε καλυμμένοι, αλλά θέλω να κάνω μια πρόταση. Επειδή είναι πάνω από 70, από ό,τι είδα, να γίνει μια σωστή αξιολόγηση των πιο σημαντικών από όλους αυτούς, να συμφωνήσουν όλα τα κόμματα, για να έρθουν, να είναι αντιπροσωπευτικά. Δηλαδή, μη γίνει μία επιλογή και μείνουν αξιόλογοι και σημαντικοί φορείς έξω. Είναι πάρα πολλοί αυτή τη φορά και νομίζω δεν θα πάμε πάνω από 20. Εκτός και αν τους βάλετε όλους. Εγώ δεν έχω πρόβλημα, εμείς δεν έχουμε πρόβλημα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Από την Πλεύση Ελευθερίας, ο κύριος Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας»):** Κύριε Πρόεδρε, δεν θα τους διαβάσω όλους γιατί συμπίπτουμε σε πολλούς φορείς. Για τα πρακτικά θα πω αυτούς, που θεωρούμε ότι ξεχωρίζουν, αν και έχουν ακουστεί. Την Εταιρεία Ελλήνων Σκηνοθετών, την Ένωση Σκηνοθετών Παραγωγών Ελληνικού Κινηματογράφου οπωσδήποτε, την ΕΣΠΕΚ, την «ΕΡΑΤΩ», την ΣΑΠΟΕ, τον IFPI, τον GEA, τον GRAMMO, τον «ΑΠΟΛΛΩΝ». Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Κύριοι συνάδελφοι, όπως ακούσατε όλοι προτείνουν 10 – 12 φορείς, το ΚΚΕ και η ΝΙΚΗ πολύ λιγότερους και ο ΣΥΡΙΖΑ 35. Όπως καταλαβαίνετε, 70 φορείς δεν είναι δυνατόν να ακουστούν σε μια Επιτροπή. Θα δούμε τώρα ποια είναι τα κοινά και θα σας πω μετά ποιους θα καλέσουμε συνολικά. Πάντως, δεν μπορεί να είναι πάνω από 15.

Το λόγο η κυρία Γρηγοράκου από την Κοινοβουλευτική Ομάδα του Κινήματος Αλλαγής - ΠΑΣΟΚ.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. ΠΑΣΟΚ – Κίνημα Αλλαγής)**: Συζητάμε, σήμερα ουσιαστικά το πρώτο νομοσχέδιο του Υπουργείου Πολιτισμού γι΄ αυτή την κοινοβουλευτική περίοδο, με τον εντυπωσιακό και μακροσκελή τίτλο «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς - Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού». Βέβαια, το ενδιαφέρον εδώ δεν βρίσκεται στον τίτλο, αλλά στο τι συνέβη με το συζητούμενο νομοσχέδιο, μόλις κατατέθηκε σε διαβούλευση.

Είναι πραγματικά ασυνήθιστο και εντυπωσιακό για ένα νομοσχέδιο του Υπουργείου Πολιτισμού, όχι μόνο να γίνεται viral σε λίγη ώρα, μέσα από χιλιάδες ειρωνικά και επικριτικά σχόλια χρηστών στα μέσα κοινωνικής δικτύωσης, αλλά και να βάζει απέναντί του Υπουργούς της Κυβέρνησης, επαγγελματίες, αλλά και μια μεγάλη μερίδα καλλιτεχνών. Χαρακτηριστικές είναι οι δηλώσεις της Υπουργού Τουρισμού, κυρίας Όλγας Κεφαλογιάννη, που μίλησε για ανεπίτρεπτη παρέμβαση του κράτους στην ελεύθερη αγορά, για ρυθμίσεις, που έχουν εντελώς διαφορετική ιδεολογική αφετηρία και βέβαια, για νομοθέτημα, που δεν αποτελεί προϊόν διαβούλευσης με τους ενδιαφερόμενους και τους άμεσα εμπλεκόμενους. Παράλληλα, διαβάσαμε, ότι και ο ίδιος ο Πρωθυπουργός ζήτησε την πολιτική και νομική ματιά του Υπουργού Επικρατείας, του κ. Βορίδη, σχετικά με την υποχρεωτική ποσόστωση ελληνικής μουσικής στα ξενοδοχεία.

Οι επαγγελματίες ξενοδόχοι, φανερά ενοχλημένοι, έκαναν λόγο για διατάξεις, που θα ταίριαζαν σε τριτοκοσμικές ισλαμικές χώρες και για κρατική παρέμβαση σε θέματα ιδιωτών, που θυμίζουν άλλες όχι πολύ μακρινές, όμως, εποχές, αλλά κυρίως μίλησαν για διατάξεις, που δεν λύνουν το υπαρκτό πρόβλημα των πνευματικών και συγγενικών δικαιωμάτων, που ταλανίζει όλους τους χρήστες, μετά τη διάλυση της ΑΕΠΙ. Βέβαια, οι καλλιτέχνες, κυρίως οι κινηματογραφιστές, βλέποντας την πρώτη διατύπωση του άρθρου 12 στη διαβούλευση έσπευσαν να σας θυμίσουν τα αυτονόητα, για το άρθρο 16 του ελληνικού Συντάγματος και το άρθρο 13 του Χάρτη Θεμελιωδών Δικαιωμάτων της Ευρωπαϊκής Ένωσης, που κατοχυρώνει την ελευθερία της τέχνης. Σε καμία περίπτωση, δεν επιτρέπεται, για να προστατεύσετε, να αναδείξετε ένα κομμάτι του ελληνικού πολιτισμού και στην προκειμένη το ελληνόφωνο τραγούδι, να παραβιάζετε ευθέως το Σύνταγμα και όλα τα διεθνή κείμενα προστασίας ατομικών και κοινωνικών δικαιωμάτων. Τα παραπάνω περιγράφουν, συνοπτικά, το περιβάλλον, που δημιουργήθηκε, με την εμφάνιση του νομοσχεδίου στη διαβούλευση και δεν είναι αναμενόμενα, επειδή αυτός είναι ο ρόλος και σκοπός της διαβούλευσης, διότι, δυστυχώς, όλες αυτές οι αντιδράσεις αφορούν τον πυρήνα του νομοσχεδίου και όχι μικροδιορθώσεις διατάξεων, ενώ αναδεικνύουν αφενός την προχειρότητα του νομοθετήματος και αφετέρου την έλλειψη ουσιαστικής διαβούλευσης. Προχειρότητα, γιατί δεν μπήκατε καν στον κόπο, όχι μόνο να δείτε εγκαίρως πώς προστατεύεται στο σύγχρονο κόσμο η ελευθερία της τέχνης, αλλά και το πώς πραγματικά μπορούμε να προστατεύσουμε και να αναδείξουμε την άυλη πολιτιστική κληρονομιά και το ελληνικό τραγούδι και χωρίς φυσικά ουσιαστική διαβούλευση, γιατί δεν απευθυνθήκαμε εγκαίρως στους ανθρώπους, που γνωρίζουν. Αποφύγατε να συζητήσετε και να κάνετε ουσιαστικό διάλογο εκ των προτέρων με όλους εκείνους, που αφορά το νομοσχέδιο, ακολουθώντας κι εσείς την πρακτική, που χαρακτηρίζει την πλειοψηφία των νομοθετικών πρωτοβουλιών της Κυβέρνησης του Κυριάκου Μητσοτάκη.

Το αποτέλεσμα είναι πως ο πολιτισμός, που παραδοσιακά ενώνει, εδώ φάνηκε να διχάζει και μάλιστα για ένα θέμα, όπως η προστασία της άυλης πολιτιστικής κληρονομιάς και του ελληνόφωνου τραγουδιού, που θέλω να πιστεύω ότι όλοι συμφωνούμε πως απαιτούνται νομοθετικές παρεμβάσεις, που, δυστυχώς, έχουμε αναβάλει για πολλά χρόνια, σε αντίθεση με άλλες ευρωπαϊκές χώρες. Κανείς δεν μπορεί να διαφωνήσει για τη σημασία της προστασίας και της ανάδειξης της άυλης πολιτιστικής κληρονομιάς της χώρας μας, μέσα σε ένα περιβάλλον παγκοσμιοποίησης, που επιβάλλει προοδευτικά την ομοιομορφία και την πολιτιστική τυποποίηση.

Υπάρχει, πράγματι, ένα πολύ συγκεκριμένο πλαίσιο για την προστασία της άυλης πολιτιστικής κληρονομιάς. Το θέμα είναι για ποιο λόγο έρχεται το συγκεκριμένο νομοσχέδιο και τι καινούργιο φέρνει και πώς το καινούργιο, πραγματικά θα συμβάλει στη διαφύλαξη και στην ανάδειξη της άυλης πολιτιστικής κληρονομιάς. Επί της ουσίας, αν θέλουμε να μπούμε λίγο και στις διατάξεις του συγκεκριμένου νομοσχεδίου, φέρνετε ένα έμμισθο τεράστιο και ως εκ τούτου δυσκίνητο συμβούλιο 19 μελών και μια επιτροπή 9 μελών, που πραγματικά αναρωτιόμαστε για τον ουσιαστικό τους ρόλο, όταν ήδη υπάρχει εθνική επιστημονική επιτροπή για την εφαρμογή της Σύμβασης, η οποία συγκροτήθηκε εκ νέου, το 2020, αλλά και η αρμόδια διεύθυνση νεότερης πολιτιστικής κληρονομιάς.

Μέσα στο νομοσχέδιο, βλέπουμε πως το συμβούλιο θα νομοθετεί για ζητήματα, που αφορούν την διαφύλαξη, προστασία και ανάδειξη της άυλης πολιτιστικής κληρονομιάς επί αιτημάτων εμπλουτισμού του εθνικού ευρετηρίου άυλης πολιτιστικής κληρονομιάς της Ελλάδας, με νέα στοιχεία και για την εκπόνηση και εφαρμογή σχεδίων διαφύλαξης των στοιχείων, που εγγράφονται στο εθνικό ευρετήριο άυλης πολιτιστικής κληρονομιάς της Ελλάδας. Το ερώτημα είναι, δηλαδή, αυτά μέχρι σήμερα δεν γίνονται και αν δεν γίνονταν πώς τελικά έγιναν οι εγγραφές, που υπάρχουν ήδη στο εθνικό ευρετήριο άυλης πολιτιστικής κληρονομιάς και αν η αρμόδια διεύθυνση χρειάζεται ενίσχυση, γιατί δεν προχωράμε στην πρόσληψη του αναγκαίου μόνιμου προσωπικού; Διότι διεκδικούμε, επιτέλους, να μπει ένα τέλος στην υποστελέχωση των υπηρεσιών του Υπουργείου Πολιτισμού. Σήμερα, το Υπουργείο Πολιτισμού έχει περίπου 2.000 κενά στο σύνολο όλων των ειδικοτήτων. Λείπουν μηχανικοί, συντηρητές, διοικητικοί υπάλληλοι και βέβαια, αρχαιολόγοι. Με επιτροπές και συμβούλια ημετέρων δεν λύνονται τα προβλήματα ούτε μπορούμε να μιλάμε για συνεκτική πολιτιστική πολιτική.

Πάμε τώρα στο προκείμενο, δηλαδή, στην προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς. Οι Έλληνες μουσικοί δημιουργοί διεκδικούν και δικαίως, εδώ και πάρα πολλά χρόνια, ένα πλαίσιο προστασίας παρόμοιο με αυτά, που ήδη υπάρχουν σε άλλα ευρωπαϊκά κράτη και τονίζουμε πως το διεκδικούν δικαίως, γιατί η ελληνική μουσική παραγωγή αντιμετωπίζει αυξανόμενες προκλήσεις και κινδυνεύει με πραγματικό αφανισμό, όχι μόνο εξαιτίας του εισαγόμενου τραγουδιού, που σταθερά και οργανωμένα, υποστηρίζεται και χρηματοδοτείται από τα κράτη, αλλά και από τις εξελίξεις στον τομέα της τεχνητής νοημοσύνης, που στο άμεσο μέλλον θα αλλάξουν καθολικά το τοπίο στην παραγωγή μουσικής, με καταστροφικές επιπτώσεις για τους δημιουργούς. Διεκδικούν δικαίως, γιατί μέχρι σήμερα στη χώρα μας υπάρχει αγεφύρωτο χάσμα και ένταση, ανάμεσα στους μουσικούς δημιουργούς και στους χρήστες για τις αυτονόητες αμοιβές των δημιουργών, καθώς πολλοί είναι αυτοί ακόμη, που δεν κατανοούν πως ένα τραγούδι είναι προϊόν εργασίας, που επιβάλλεται να πληρωθεί. Διεκδικούν δικαίως, γιατί στη χώρα μας, σε αντίθεση με ό,τι συμβαίνει διεθνώς, οι άμεσες επιδοτήσεις για νέους μουσικούς είναι ανύπαρκτες. Διεκδικούν δικαίως, γιατί τα εργασιακά δικαιώματα των Ελλήνων μουσικών παραμένουν σε μια γκρίζα ζώνη, χωρίς συλλογικές συμβάσεις. Διεκδικούν δικαίως, γιατί μέχρι σήμερα το πτυχίο ελληνικού και παραδοσιακού τραγουδιού για τους καθηγητές της φωνητικής, αλλά και τους μουσικούς των παραδοσιακών οργάνων, παραμένει αδιαβάθμητο.

Όλα τα παραπάνω έχουν σαν αποτέλεσμα οι μουσικοί, που ασχολούνται με το ελληνικό τραγούδι, να προσλαμβάνονται, ως ωρομίσθιοι στα δημοτικά ωδεία, με μισθολόγιο ανάλογο με εκείνο των αποφοίτων λυκείου, ενώ δεν έχουν κανένα δικαίωμα να προσληφθούν, ως καθηγητές, στα μουσικά σχολεία της χώρας. Ξέρετε, αυτοί οι άνθρωποι είναι οι θεματοφύλακες του παραδοσιακού ελληνικού τραγουδιού. Θα επανέλθουμε στο θέμα των πτυχίων, γιατί νομίζουμε ότι και ειδικά σ’ αυτή τη συγκεκριμένη Επιτροπή επιβάλλεται να ανοίξουμε τη συγκεκριμένη συζήτηση.

Άρα, λοιπόν, το συμπέρασμα είναι πως σωστά έρχονται οι όποιες ρυθμίσεις για την προστασία και την ενίσχυση του ελληνόφωνου τραγουδιού, όμως στην ουσία ποιες είναι αυτές οι ρυθμίσεις, οι οποίες έρχονται; Ξεκινώντας, θέλουμε να επισημάνουμε πως πολύ σωστά προστέθηκαν στον ορισμό του ελληνόφωνου τραγουδιού, μετά τη διαβούλευση και τα μουσικά έργα χωρίς στίχο, που έχουν ηχογραφηθεί στην ελληνική επικράτεια. Παραμένει, βέβαια, πρόβλημα το γεγονός ότι δεν προστατεύεται ο Έλληνας μουσικός δημιουργός, που χρησιμοποιεί ξενόγλωσσο στίχο, αποκλείοντας μια τεράστια γκάμα ξενόγλωσσης εγχώριας παραγωγής. Η πρώτη παρατήρηση και ένσταση προκύπτει από το ότι οι ρυθμίσεις, που φέρνετε, κινούνται σε δύο άξονες. Ο ένας αφορά τα κίνητρα και ο άλλος την υποχρεωτικότητα. Σε ό,τι αφορά τα κίνητρα, προφανώς και είμαστε απόλυτα θετικοί. Πιστεύουμε ότι η νομοθέτηση πραγματικών κινήτρων προς τους ραδιοφωνικούς σταθμούς, μπορεί, όντως, να έχει θετικό πρόσημο. Κατά τη γνώμη μας, όμως, δεν αποτελεί σοβαρό κίνητρο η ποσοστιαία αύξηση του διαφημιστικού χρόνου και αυτό, γιατί ξέρουμε, ήδη, ότι πάρα πολλοί ραδιοφωνικοί σταθμοί δεν καλύπτουν το διαφημιστικό χρόνο, που ήδη έχουν στη διάθεσή τους. Γιατί, λοιπόν, δεν προχωράμε σε άλλα κίνητρα πολύ πιο ελκυστικά, όπως κίνητρα οικονομικά ή κίνητρα φορολογικών και ασφαλιστικών ελαφρύνσεων, για να έχει πραγματική αξία η συγκεκριμένη ρύθμιση;

Σε όλες τις άλλες κατηγορίες, που αφορούν την αύξηση των ποσοστών της δημόσιας εκτέλεσης του ελληνόφωνου τραγουδιού, έχουμε υποχρεωτικότητα και πρόστιμα, που μάλιστα είναι ιδιαίτερα τσουχτερά και φτάνουν μέχρι τις 10.000 χιλιάδες ευρώ, υποχρεωτικότητα για ξενοδοχεία και τουριστικά καταλύματα, για αεροδρόμια και εμπορικά κέντρα, για καζίνο και για ΜΜΜ. Όσο κι αν αυτή η υποχρεωτικότητα έχει μια αξία, σε συμβολικό επίπεδο, για το ελληνόφωνο τραγούδι, φοβόμαστε πως πρακτικά, αφενός δεν προσφέρει τίποτα ουσιαστικό και αφετέρου δημιουργεί ένα τόσο αρνητικό κλίμα, που τελικά φοβόμαστε πως δεν ευνοεί και δεν προωθεί τους σκοπούς, που ευαγγελίζεται το συγκεκριμένο νομοσχέδιο. Γιατί, λοιπόν, να μη δώσουμε κίνητρα και σε αυτές τις κατηγορίες; Ψάξαμε να βρούμε κίνητρα και καταλήξαμε στην υποχρεωτικότητα;

Κλείνοντας, κυρία Υπουργέ, παρακολουθώντας προσεκτικά την αρθρογραφία και τις δηλώσεις σας, τον τελευταίο καιρό, παρατηρούμε πως υπάρχει μια διθυραμβική ρητορική, σχετικά με τους διαθέσιμους χρηματοδοτικούς πόρους του Υπουργείου Πολιτισμού, που σαφώς συνδέονται και με το Ταμείο Ανάκαμψης και Ανθεκτικότητας. Μιλάμε, συχνά, για ευκαιρίες και προοπτικές, για μια νέα πνοή στον ελληνικό πολιτισμό, δυστυχώς, όμως, δεν πειθόμεθα πως οι άνθρωποι, που παράγουν σήμερα πολιτισμό ή που δουλεύουν για τον πολιτισμό της χώρας, πείθονται και αυτοί, όπως και εμείς. Γιατί, δυστυχώς, οι άνθρωποι της τέχνης και του πολιτισμού συνεχίζουν να αισθάνονται πως απαξιώνονται. Συνεχίζουν να μιλούν για προβλήματα, που παραμένουν άλυτα και διογκώνονται, ενώ υπάρχει διάχυτη η αίσθηση πως ο πολιτισμός της χώρας περνά σε χέρια ιδιωτών, μέσα από αναθέσεις υπηρεσιών, που στο παρελθόν ήταν στη δικαιοδοσία αποκλειστικά του κράτους.

Η σημαντική προίκα του Ταμείου Ανάκαμψης είναι πράγματι μια ευκαιρία για τον ελληνικό πολιτισμό, που όμως μπορεί να χαθεί, εάν δεν συμπεριλάβει όλους αυτούς, που εργάζονται, παράγοντας πολιτισμό στη χώρα. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικής Αγορητής της Κ.Ο. του Κ.Κ.Ε.):** Ευχαριστώ πολύ, κύριε Πρόεδρε. Ξεκινάμε αυτή την πρώτη επί της αρχής τοποθέτηση του νομοσχεδίου του Υπουργείου Πολιτισμού, λέγοντας, ότι σύμφωνα με την Κυβέρνηση, το σημερινό της νομοσχέδιο έρχεται να ικανοποιήσει, έτσι ισχυρίζεται, στο πρώτο Μέρος του το πάγιο αίτημα των καλλιτεχνών για προστασία του ελληνόφωνου τραγουδιού και των δημιουργών του, μπροστά στην ξέφρενη επέλαση του ξενόγλωσσου τραγουδιού. Όμως, καθώς φαίνεται και με όλα όσα θα πούμε, τελικά αποδεικνύεται ότι πρόκειται για ένα λειψό και κυρίως προβληματικό βήμα. Ο λόγος πολύ απλός. Το κίνητρο του. Το οποίο δεν είναι να διαφυλάξει και πολύ περισσότερο να αναδείξει την πολιτιστική κληρονομιά της πατρίδας μας και τους δημιουργούς της, αλλά να αποκτήσει η Ελλάδα ένα ισχυρό brand name, όπως χαρακτηριστικά το εξήγγειλε, με αυτήν ακριβώς τη φράση, ο Πρωθυπουργός, στις προγραμματικές δηλώσεις της Κυβέρνησης, προκειμένου, βεβαίως, να αναβαθμιστεί η θέση της ελληνικής αστικής τάξης και εντός και εκτός της Ε.Ε..

Έτσι εξηγείται το γεγονός ότι τα μέτρα, που προτείνονται, είναι ελλιπή και ότι δεν θίγουν, σε καμία περίπτωση, τα μεγάλα συμφέροντα και τις μεγάλες απαιτήσεις, που αυτά έχουν. Έτσι εξηγείται και το γεγονός ότι απουσιάζουν σταθερά και διαχρονικά όλα εκείνα τα ουσιαστικά μέτρα, μορφωτικά, παιδαγωγικά, αισθητικά, οικονομικά, τα οποία θα έκαναν τον ελληνικό λαό κοινωνό και μέτοχο του τεράστιου πλούτου της πολιτιστικής του κληρονομιάς. Μέτρα για την καλλιέργεια ασφαλώς όλων των απαιτούμενων κριτηρίων, ώστε να μπορεί ο καθένας να διακρίνει τα αισθητικά και κοινωνικά ωφέλιμα, για την ανάπτυξη της προσωπικότητάς του και της κοινωνίας, γενικότερα. Με λίγα λόγια, να ξεχωρίζει τα πολιτιστικά προϊόντα από τα υποπροϊόντα, γιατί τελικά αυτά και μόνο αυτά τα κριτήρια είναι ικανά να συμβάλλουν και στην προστασία του καλού ελληνόφωνου τραγουδιού και κάθε ποιοτικού τραγουδιού ελληνικού ή μη από την άλωση του γούστου από τα γνωστά κάθε λογής σκουπίδια.

Να γιατί, επομένως, λέμε ότι ακόμη και αυτή η υποτιθέμενη θετική εξέλιξη βρίσκεται τελικά σε πλήρη αντιστοιχία με τη γενικότερη πολιτική της σημερινής Κυβέρνησης. Μια πολιτική, βέβαια, κατά βάση διαχρονική, για να μην αδικούμε και τις προηγούμενες, δηλαδή, η οποία υπηρετήθηκε σταθερά από όλες τις κυβερνήσεις, που πέρασαν. Και αυτή η σύμπνοια των αστικών κομμάτων, που κυβέρνησαν, μόνο ανεξήγητη δεν είναι, αν ληφθεί υπόψη ότι πρόκειται για μια κοινή στρατηγική επιλογή όλων εκείνων των πολιτικών δυνάμεων, που στηρίζουν από θέση αρχής, αλλά και στην πράξη είτε στην Κυβέρνηση είτε στην Αντιπολίτευση την πολιτική της Ε.Ε.. Μια πολιτική της Ε.Ε., η οποία την κάθε πτυχή της ανθρώπινης δραστηριότητας την αντιμετωπίζει, με έναν και μόνο τρόπο, με όρους καπιταλιστικής οικονομίας. Δηλαδή, με κριτήριο και την κερδοφορία των επιχειρηματικών ομίλων και την αντίστοιχη, βέβαια, ιδεολογική χειραγώγηση.

Τελικά, μιλώντας γενικότερα, δεν είναι καθόλου υπερβολή να ειπωθεί ότι η πολιτική της Κυβέρνησης υπονομεύει, στην ουσία, την προστασία της πολιτιστικής κληρονομιάς και της πολιτιστικής δημιουργίας. Βάζει στο περιθώριο τον διαπαιδαγωγικό ρόλο του πολιτισμού και της τέχνης. Δεν ικανοποιεί την ανάγκη και το δικαίωμα του λαού μας να γνωρίσει την ιστορία του και να έρθει σε επαφή με το ποιοτικό καλλιτεχνικό έργο, ενώ ταυτόχρονα απαξιώνει τους δημιουργούς του. Άλλες, βλέπετε, είναι εδώ οι κυβερνητικές προτεραιότητες, αφού για την πολιτική, που εφαρμόζεται, πρώτη προτεραιότητα, η οποία μάλιστα αναφέρεται συνεχώς και σε άλλα κυβερνητικά κείμενα, είναι η εμπορική εκμετάλλευση του πολιτιστικού προϊόντος. Έτσι, συνδέεται άρρηκτα και με τον τουρισμό και με άλλες επιχειρηματικές δραστηριότητες, όπως είναι οι κατασκευές, οι μεταφορές και προπαντός η πράσινη οικονομία και η ψηφιακή μετάβαση.

Έτσι, τόσο στο πρώτο Μέρος, που αφορά τα μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού, καθώς και την προστασία και διάχυση της ελληνικής γλώσσας όσο και στο δεύτερο Μέρος, που αφορά τις ρυθμίσεις για τον εκσυγχρονισμό, όπως χαρακτηριστικά λέει της εμπορικής πολιτικής και την αντιμετώπιση των υπηρεσιακών αναγκών του ΟΔΑΠΠ, του Οργανισμού Διαχείρισης και Ανάπτυξης Πολιτιστικών Πόρων, υπηρετούν και τα δύο μέρη, με μεγάλη, είναι η αλήθεια, συνέπεια, τη βασική αντίληψη της Κυβέρνησης για τον πολιτισμό, ως ένα εμπορικό προϊόν, ως ένα τουριστικό προϊόν, ως ένα εργαλείο, τελικά, πολύ χρήσιμο για την αύξηση της κερδοφορίας του τουρισμού.

Σε αυτή την κατεύθυνση, βεβαίως, έχουν ψηφιστεί, τα τελευταία χρόνια, σειρά από νόμοι, όπως αυτός για τη μετατροπή των μεγάλων μουσείων σε νομικά πρόσωπα δημοσίου δικαίου, ο νόμος για τον ΟΔΑΠΠ και τη διαχείριση της πολιτιστικής κληρονομιάς. Ενώ συνέπεια της ίδιας αντίληψης είναι η εγκατάλειψη αρχαιολογικών χώρων και εννοώ εκείνους, οι οποίοι δεν έχουν και κάποιο ιδιαίτερο τουριστικό ενδιαφέρον. Αυτοί έχουν εγκαταλειφθεί κυριολεκτικά στην τύχη τους. Συνέπεια της ίδιας αντίληψης είναι και το καθεστώς των συμβασιούχων εργαζομένων, σε όλα τα επίπεδα του Υπουργείου Πολιτισμού. Συνέπεια αυτής της πολιτικής είναι και οι αποφάσεις, πέρα για πέρα ενάντια στην προστασία της πολιτιστικής κληρονομιάς, όπως είναι η γνωστή παλαιά ιστορία για τα αρχαία, στο σταθμό Βενιζέλου του μετρό στη Θεσσαλονίκη, η παραχώρηση - ενοικίαση της Ακρόπολης, η παραχώρηση - ενοικίαση του ναού του Ποσειδώνα στο Σούνιο, το Παναθηναϊκό Στάδιο και τόσοι άλλοι χώροι, που έχουν γίνει σκηνικό, σε πάσης φύσεως εμπορικές ή life style εκδηλώσεις.

Στο ίδιο μήκος, ασφαλώς, εντάσσεται και το προεδρικό διάταγμα 85 του 2022, που εξισώνει τα πτυχία των αποφοίτων των δραματικών σχολών, ωδείων, σχολών χορού και κινηματογράφου, με ένα απολυτήριο της δευτεροβάθμιας εκπαίδευσης, κάτι που ξεσήκωσε, βέβαια, θύελλα αντιδράσεων, το προηγούμενο διάστημα. Τίποτα δεν έχουμε ξεχάσει από όλα αυτά και πρέπει να γνωρίζετε κι εσείς ότι ούτε ο καλλιτεχνικός κόσμος έχει ξεχάσει τίποτα.

Τώρα, για το πρώτο Μέρος, το Υπουργείο, η Κυβέρνηση, φέρνει αυτό το νομοσχέδιο, επιχειρώντας ανεπιτυχώς να απαντήσει στο δίκαιο αίτημα του καλλιτεχνικού κόσμου για στήριξη, σε μια περίοδο, που εξαιτίας ακριβώς της αντιλαϊκής κυβερνητικής πολιτικής, βρίσκεται αυτός ο κόσμος ο καλλιτεχνικός, σε πολύ δεινή θέση. Βλέπετε, η Κυβέρνηση της Ν.Δ., αφού έχει οδηγήσει στην οικονομική ένδεια και στην απαξίωση τον καλλιτεχνικό κόσμο, επιχειρεί, με ένα θολό πλαίσιο αμφίβολης αποτελεσματικότητας να δώσει, τάχα, μια οικονομική ανάσα, ανοίγοντας, βέβαια, ταυτόχρονα και κάτι δρόμους εξαιρετικά επικίνδυνους και προβληματικούς.

Είναι φανερό ότι η Κυβέρνηση πάει να εκμεταλλευτεί την ανάγκη, που έχουν οι καλλιτέχνες για στήριξη και προσπαθεί, επιχειρεί να αναθερμάνει τις σχέσεις της Κυβέρνησης με τους καλλιτέχνες, που όλο το προηγούμενο διάστημα βρέθηκαν απέναντί της, εξαιτίας ακριβώς της πολιτικής της για τον πολιτισμό. Το να αυτοπαρουσιάζεται η Κυβέρνηση, ακόμα και ως προστάτης του καλλιτεχνικού κόσμου, αυτό δεν μπορεί, όπως καταλαβαίνετε, να ξεγελάσει και κανέναν. Γιατί η αλήθεια είναι ότι ούτε αυτό το νομοσχέδιο δεν παίρνει μέτρα ουσιαστικής στήριξης του καλλιτέχνη και της καλλιτεχνικής δημιουργίας.

Τι κάνει; Διευρύνει και γενικεύει την τακτική της αξιοποίησης του πολιτισμού, ως ένα προϊόν εξαγώγιμο, το οποίο συμβάλλει στην τουριστική ανάπτυξη. Σταθερά, για την Κυβέρνηση ο πολιτισμός είναι συνώνυμο του τουρισμού.

Κάπως έτσι, η Κυβέρνηση αντιλαμβάνεται και το ελληνόφωνο τραγούδι, ως το απαραίτητο εκείνο συμπλήρωμα του τουριστικού προϊόντος, στο οποίο, έτσι κι αλλιώς, τείνει να μετατρέπεται ολοένα ο πολιτισμός, προκειμένου να πουλιέται στα σημεία συγκέντρωσης του τουριστικού ενδιαφέροντος. Και επειδή τα κέρδη από τη δραστηριότητα αυτή είναι της τάξεως των πολλών εκατομμυρίων, λέτε να επιστρέφεται και ένα μικρό μέρος αυτού του ποσού στους καλλιτέχνες, το οποίο θα δούμε, βέβαια, ποιο ακριβώς θα είναι αυτό και αν τελικά θα φτάσει στους ανθρώπους, που έχουν την ανάγκη και αξίζουν αυτή τη στήριξη.

Όσο για μας, για το Κ.Κ.Ε., παρακολουθούμε φυσικά και συμμετέχουμε ενεργά στους αγώνες, που αναπτύσσονται, όλο το τελευταίο διάστημα. Γνωρίζουμε τα προβλήματα, τις διεκδικήσεις των καλλιτεχνών, στηρίζουμε τα αιτήματά τους για τα άμεσα μέτρα στήριξης, που χρειάζονται.

Μόνο που τα όσα προτείνει το νομοσχέδιο δεν απαντούν καθόλου στα σοβαρά αυτά προβλήματα και δεν μπορούν, τελικά, να ανασκευάσουν και την αντιλαϊκή πολιτική της Κυβέρνησης. Οι εργαζόμενοι, που όλο το προηγούμενο διάστημα ήταν στους δρόμους, που αντιπαρατέθηκαν με την Κυβέρνηση και την πολιτική της, δεν μπορούν να ξεγελαστούν με κάτι τέτοια. Και να μην ελπίζει η Κυβέρνηση ότι θα αμβλυνθεί αυτός ο αγώνας των εργαζομένων ενάντια στην αντιλαϊκή της πολιτική.

Για το Κ.Κ.Ε., το ζητούμενο είναι η στήριξη και η ενίσχυση της ελληνικής μουσικής και η πλατιά καλλιέργεια της αισθητικής, μέσα από την τέχνη, για τα οποία η πολιτεία έχει ευθύνη και πρέπει να ανταποκρίνεται, με πολύ συγκεκριμένα και πολύ πρακτικά μέτρα. Αντίστοιχα, θα πρέπει να ενισχύεται και ο καλλιτέχνης, ο οποίος δημιουργεί στη χώρα μας, για να έχει τα κίνητρα και τη στήριξη, που χρειάζεται. Αυτό που έχει, σήμερα, ανάγκη ο δημιουργός είναι η ενίσχυση της παραγωγής ελληνικών δίσκων, ελληνικών παραγωγών. Να μπορεί να ανταποκριθεί ο δημιουργός στα έξοδα της ηχογράφησης, της διανομής, της προώθησης.

Παραπέρα, στο ίδιο, το Πρώτο Μέρος του νομοσχεδίου και στην ίδια ακριβώς λογική, το Υπουργείο Πολιτισμού και η Κυβέρνηση διακηρύσσει ότι επενδύει και στην ελληνική γλώσσα, γνωρίζοντας την αξία, που έχει για τον τουρισμό ο σύγχρονος πολιτισμός, στον οποίο ασφαλώς η γλώσσα αποτελεί ένα βασικό και πολύ διακριτικό στοιχείο.

Όμως, ο σύγχρονος πολιτισμός δεν είναι ενιαίος και γι’ αυτό έχει πολύ μεγάλη σημασία να ξεχωρίσουμε το σύγχρονο εκείνο πολιτισμό, ο οποίος συμβάλλει στην αισθητική καλλιέργεια του λαού, ο οποίος αξίζει και ο οποίος πρέπει να στηριχθεί και να υποστηριχθεί από όλη αυτή την υποκουλτούρα, που προβάλλεται -κυρίως στη νεολαία. Υποκουλτούρα, η οποία καλλιεργεί ανοιχτά τη βία, το μισογυνισμό, το εύκολο και συχνά παράνομο χρήμα, τις ουσίες και όλα αυτά τα «άνθη» της καπιταλιστικής ζούγκλας.

Σε ό,τι αφορά τον εκσυγχρονισμό της εμπορικής πολιτικής του Ο.Δ.Α.Π., του Οργανισμού Διαχείρισης και Ανάπτυξης Πολιτιστικών Πόρων, πρόκειται για διατάξεις, που συνεχίζουν στο δρόμο, που άνοιξε ο νόμος του 2020. Τότε, είχαμε επισημάνει ότι ο στόχος της Κυβέρνησης είναι η αναβάθμιση του οργανωτικού πλαισίου.

Για ποιο λόγο; Μα, προκειμένου να υλοποιηθεί, με καλύτερους όρους και με μεγαλύτερη αποτελεσματικότητα, αυτή η βασική αντίληψη της κυβερνητικής πολιτικής στον τομέα της πολιτιστικής κληρονομιάς. Ποια είναι αυτή η αντίληψη; Η αντιμετώπιση της πολιτιστικής κληρονομιάς, ως ένα εξαγώγιμο προϊόν, για τον επαναπροσδιορισμό της ταυτότητας της χώρας -χρησιμοποιώ λέξεις της Κυβέρνησης - ώστε να εισπράξει υπεραξία, στο διεθνές επίπεδο και να επιτευχθεί η σύνδεση του πολιτισμού με την οικονομική ανάπτυξη και την εξωστρέφεια. Κάτι, το οποίο επαναλαμβάνεται συνεχώς από την Κυβέρνηση. Όλα αυτά συμπυκνώνονται σε κάθε κυβερνητική απόφαση και, με απλά λόγια, σημαίνει πολιτιστική κληρονομιά-εμπόρευμα για τα λαϊκά στρώματα και για τη νεολαία, που αντιμετωπίζονται, ως πελάτες.

Το νομοσχέδιο, που συζητάμε, επιβεβαιώνει τις εκτιμήσεις μας, δυστυχώς, για την εμπορευματοποίηση του πολιτισμού, για τη λειτουργία όλων των Οργανισμών, με κριτήρια ιδιωτικοοικονομικά, για παραπάνω εμπόδια στην πρόσβαση, για παραπάνω εμπόδια στην κατανόηση και την επαφή του λαού μας με τον πλούτο της δικής του πολιτιστικής κληρονομιάς.

Και βεβαίως, εν προκειμένω, ο ρόλος του ΟΔΑΠΠ είναι η εμπορική αξιοποίηση της ακίνητης περιουσίας του Υπουργείου Πολιτισμού και, με την έννοια αυτή, δεν μπορεί να πάει κόντρα στον εαυτό του αυτός ο Οργανισμός. Όλες οι διατάξεις, που τον αφορούν, δεν μπορεί παρά να υποτάσσονται σε αυτόν το σκοπό.

Άρα, η αντίθεσή μας, κυρία Υπουργέ, είναι από θέση αρχής στο συγκεκριμένο. Γιατί είναι διαφορετικό πράγμα η ρύθμιση οικονομικών παραμέτρων -δεν λέμε ότι δεν υπάρχουν- οι οποίες παράμετροι υφίστανται στη διαχείριση της ακίνητης περιουσίας, αλλά είναι άλλο πράγμα η εμπορική διαχείριση, με σκοπό την αποδοτικότερη, όπως λέτε, λειτουργία των πωλητηρίων του Οργανισμού, ο εκσυγχρονισμός της εμπορικής του πολιτικής και η βέλτιστη αξιοποίηση της ακίνητης περιουσίας του, όπως ορίζεται από το άρθρο 15 του σχεδίου νόμου.

Θα γίνουμε ακόμα πιο αναλυτικοί και πιο συγκεκριμένοι, στην αυριανή συνεδρίαση επί των άρθρων.

Πάντως, επί της αρχής, το Κ.Κ.Ε. καταψηφίζει το σημερινό νομοσχέδιο. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Δελή. Το λόγο έχει η κυρία Ασημακοπούλου από την Ελληνική Λύση. Ορίστε.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση-ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αν ταξιδέψει κανείς σε ευρωπαϊκές χώρες -και όχι μόνο- θα διαπιστώσει το μέγεθος της προστασίας της ιστορίας και του πολιτισμού τους, με κάθε δυνατό τρόπο. Την ίδια ώρα, στη χώρα μας, εξακολουθούμε να αντιμετωπίζουμε την ιστορία, τα κτίρια και τον πολιτισμό, σε μεγάλο βαθμό, με αδιαφορία. Παρατηρείται, διαχρονικά, η απερίγραπτη αδιαφορία της κρατικής μηχανής να προφυλάξει την περιουσία των Ελλήνων.

Η άυλη πολιτιστική κληρονομιά αναφέρεται στα μη υλικά στοιχεία του πολιτισμού μιας κοινότητας, όπως παραδόσεις, τραγούδια, παραμύθια, πεποιθήσεις και έθιμα. Είναι η πλούσια κληρονομιά, που περνάει από γενιά σε γενιά και βοηθά στη διατήρηση της ταυτότητας και της ιστορίας μιας κοινότητας.

Ο σκοπός του υπό συζήτηση νομοσχεδίου είναι – λέτε – η λήψη μέτρων για την ενδυνάμωση της προστασίας της άυλης πολιτιστικής κληρονομιάς και ο εκσυγχρονισμός και η ενίσχυση του πλαισίου προστασίας και προώθησης του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και η προστασία και διάχυση της ελληνικής γλώσσας.

Στην πράξη, όμως, τι έχουμε δει; Έχουμε δει ότι όλες οι κυβερνήσεις έκαναν τα αντίθετα, ώστε πλέον να μην προστατεύεται η ελληνική πολιτιστική κληρονομιά, αλλά και η γλώσσα. Ξένες λέξεις, άρνηση διατήρησης των εθίμων και της Ορθοδοξίας, μη διατήρηση της ελληνικής γλώσσας είναι κάποια από τα φαινόμενα των τελευταίων ετών. Η ελληνική παράδοση και το ελληνόφωνο τραγούδι πρέπει να διατηρούνται μέσα στο χρόνο.

Μήπως, επίσης, έχετε ιδέα τι συμβαίνει και με τα Τμήματα Ελληνικής Γλώσσας, σε όλο τον κόσμο; Είναι απλό και κοντινό παράδειγμα: Το σχολείο της ελληνικής κοινότητας του Παλέρμου της Σικελίας – «Τρινακρία»- στην Ιταλία, το οποίο σχολείο συνέβαλε καθοριστικά στην επιστροφή του θραύσματος Fagan στη συλλογή των Γλυπτών του Παρθενώνα, για τη σχολική περίοδο 2021-22, ζητούσε επιμόνως δάσκαλο. Δάσκαλος, τελικά, δεν πήγε. Τόσο προστατεύει και διαχέει την ελληνική γλώσσα η Κυβέρνηση.

Κάνετε λόγο για τη θέσπιση κινήτρων για την αύξηση της μετάδοσης του ελληνόφωνου τραγουδιού και τον ηχογραφημάτων νέων δημιουργών ή καλλιτεχνών από τους ραδιοφωνικούς σταθμούς – ενημερωτικούς και μη. Κάνετε, επίσης, λόγο για την εισαγωγή υποχρέωσης εκτέλεσης συγκεκριμένου ποσοστού ελληνόφωνου τραγουδιού, σε συγκεκριμένους κοινόχρηστους χώρους των ξενοδοχειακών και σύνθετων τουριστικών καταλυμάτων, των εμπορικών κέντρων, των καζίνο και των μέσων μαζικής μεταφοράς, καθώς και στους χώρους αναμονής επιβατών αερολιμένων και λιμένων.

Προκύπτουν πολλά ερωτηματικά, σχετικά με την αποδοτικότητα και την ορθότητα των ελέγχων, που προβλέπονται, τα οποία θα έχουμε την ευκαιρία να τα αναλύσουμε και στις επόμενες συνεδριάσεις.

Ως ελληνόφωνο τραγούδι, νοείται, λέτε, το μουσικό έργο, που συντίθεται από μουσική και στίχο, εφόσον το ήμισυ τουλάχιστον της διάρκειάς του καταλαμβάνεται από κείμενο στην ελληνική γλώσσα. Άρα, δεν μιλάμε για πραγματικά ολόκληρο ελληνόφωνο τραγούδι, αφού μόνο το μισό απαιτείται να είναι στα ελληνικά.

Θα πρέπει να ξεκαθαριστεί τι θα αντιπροσωπεύει το ελληνόφωνο τραγούδι. Θα περιλαμβάνει, για παράδειγμα, το ελληνικό παραδοσιακό δημοτικό, λαϊκό ή σύγχρονο τραγούδι ή ακόμα και την trap μουσική, που χρησιμοποιεί πολύ συχνά βωμολοχίες και εκφράσεις βίας; Το θέμα είναι να διατηρήσουμε και να προωθήσουμε τα ελληνικά τραγούδια, όπως ήταν, από παλιά έως σήμερα, με ελληνική μουσική, ελληνικό κείμενο, ελληνικά παραδοσιακά όργανα.

Από την άλλη, είναι λυπηρό να έχουμε φτάσει στο σημείο να εισάγουμε υποχρεώσεις, για να διατηρήσουμε το ελληνόφωνο τραγούδι. Δίνονται κίνητρα στους ραδιοφωνικούς σταθμούς για την αύξηση του χρόνου μετάδοσης ελληνόφωνου τραγουδιού και ορχηστρικής μουσικής απόδοσης ελληνόφωνου τραγουδιού, μέσω προσαύξησης του διαφημιστικού χρόνου, χωρίς να ορίζονται τα ελάχιστα απαιτούμενα όρια χρήσης και μετάδοσης ελληνόφωνου τραγουδιού και ορχηστρικής μουσικής απόδοσης ελληνόφωνου τραγουδιού, ανά είδος ραδιοφωνικού σταθμού. Δεν είδαμε επίσης διάταξη, που να ορίζει ελάχιστη χρήση στην αναμετάδοση του παραδοσιακού μας τραγουδιού. Παρεμπιπτόντως, το κράτος οφείλει να ενισχύσει το ελληνόφωνο τραγούδι, ενισχύοντας την παιδεία, όπως για παράδειγμα με την ένταξη στο εκπαιδευτικό σύστημα της διδασκαλίας παραδοσιακού τραγουδιού.

Προβλέπεται επίσης, με το παρόν νομοσχέδιο, η σύσταση του Συμβουλίου Άυλης Πολιτιστικής Κληρονομιάς. Το συγκεκριμένο Συμβούλιο συγκροτείται από τον Υπουργό και αποτελείται από 19 άτομα. Μεταξύ αυτών ορίζονται 9 έγκριτοι επιστήμονες ή επαγγελματίες, υπάλληλοι ή μη του Υπουργείου Πολιτισμού, με εγνωσμένη επαγγελματική επιστημονική εμπειρία στη μελέτη, διαφύλαξη και ανάδειξη της νεότερης πολιτιστικής κληρονομιάς, αναπληρούμενοι από πρόσωπα με τα ίδια προσόντα. Πώς θα αποδεικνύονται τα ανωτέρω; Η αξιοκρατία και η αντικειμενικότητα πού είναι; Πήγε για ακόμη μία φορά περίπατο; Δύο εξ αυτών, μάλιστα, υποδεικνύονται από νομικά πρόσωπα ιδιωτικού δικαίου, τα οποία έχουν διαπιστευτεί από τη Γραμματεία της Σύμβασης για την Προστασία της Άυλης Πολιτιστικής Κληρονομιάς, ως Μη Κυβερνητικές Οργανώσεις, που παρέχουν στη Γραμματεία εμπειρογνωμοσύνη, επί στοιχείων της άυλης πολιτιστικής κληρονομιάς και φυσικά -πώς αλλιώς άλλωστε; - στα μέλη, στους εισηγητές και στους γραμματείς του Συμβουλίου Άυλης Πολιτιστικής Κληρονομιάς θα καταβάλλεται η αποζημίωση.

Το θέμα, όπως έχουμε τονίσει, πολλές φορές, τα τελευταία χρόνια, είναι να προστατεύεται, να διατηρείται και να προωθείται στ’ αλήθεια η άυλη και η εν γένει πολιτιστική κληρονομιά και όχι απλώς να συστήνονται συμβούλια και επιτροπές. Και βέβαια, ακολουθεί και άλλη σύσταση, καθώς συστήνεται Επιτροπή για την Ανάδειξη και Διαφύλαξη της Άυλης Πολιτιστικής Κληρονομιάς, η οποία συγκροτείται, με απόφαση του Υπουργού Πολιτισμού και αποτελείται από 9 μέλη. Ακόμη μία επιτροπή από πρόσωπα του Υπουργού, αφού σε αυτήν συμμετέχουν, μεταξύ άλλων, εκπρόσωποι από αρκετά Υπουργεία, ένας εκπρόσωπος του Υπουργείου Εθνικής Οικονομίας και Οικονομικών, ένας του Υπουργείου Παιδείας, Θρησκευμάτων και Αθλητισμού, ένας του Υπουργείου Περιβάλλοντος και Ενέργειας, του Υπουργείου Ανάπτυξης, του Υπουργείου Εργασίας και Κοινωνικής Ασφάλισης, του Υπουργείου Αγροτικής Ανάπτυξης και Τροφίμων και ένας του Υπουργείου Τουρισμού. Το ζήτημα, όμως και εδώ είναι το εξής, κατά πόσο μπορούν τα πρόσωπα αυτά να συντελέσουν στη διαφύλαξη της άυλης πολιτιστικής κληρονομιάς; Αναλαμβάνουν αρκετές και σημαντικές αρμοδιότητες, για τις οποίες έχουμε επιφυλάξεις ότι μπορούν να εκπληρώσουν. Δεν λύνονται όλα με τις τοποθετήσεις των δικών σας προσώπων, σε συγκεκριμένες θέσεις. Πώς να το κάνουμε, δηλαδή;

Αναφέρεστε παρακάτω στην πρόβλεψη πρόσθετων συγκεκριμένων προσόντων, ως απαιτούμενων προσόντων, για την πρόσληψη ΙΔΟΧ στα πωλητήρια και εργαστήρια του ΟΔΑΠΠ. Τα κριτήρια και τα προσόντα του προσωπικού για τα πωλητήρια και τα εργαστήρια του Οργανισμού Διαχείρισης και Ανάπτυξης Πολιτιστικών Πόρων, πρέπει να ορίζονται, με σαφήνεια και με διάταξη νόμου και όχι να αφήνεται γενικά και αόριστα, το οποίο θα αποσαφηνιστεί λογικά με κάποια υπουργική εγκύκλιο και θα ορίζει τα άνω κριτήρια και προσόντα. Πλην των αντικειμενικών κριτηρίων, γνώση αγγλικών και συναφής με τη θέση εργασιακή εμπειρία, το γεγονός ότι η περαιτέρω εξειδίκευση των κριτηρίων επιλογής, η συνέντευξη, καθώς και ότι ο τρόπος εκτίμησής τους και κάθε άλλο αναγκαίο, ειδικότερο ζήτημα για τη διαδικασία επιλογής του προσωπικού του παρόντος, καθορίζονται με απόφαση του Διοικητικού Συμβουλίου του ΟΔΑΠΠ, ύστερα από εισήγηση του Γενικού Διευθυντή αυτού, μπορεί ενδεχομένως να δώσει την ευκαιρία προώθησης συγκεκριμένων προσώπων έναντι άλλων, δημιουργώντας ζητήματα διαφάνειας.

Στο τρίτο Μέρος, κάνετε λόγο για ενίσχυση της αποτελεσματικής υλοποίησης των έργων του Υπουργείου Πολιτισμού. Την ίδια στιγμή, σύμφωνα με σχετική μελέτη της ΔΙΑΝΕΟΣΙΣ, εισάγουμε περισσότερα πολιτιστικά προϊόντα αξίας 181 εκατομμυρίων ευρώ από όσα εξάγουμε, 110 εκατομμύρια ευρώ. Επιπλέον, ενώ ο πολιτιστικός τομέας απασχολεί περίπου το 3% των εργαζομένων στη χώρα, παράγει μόνο το 1,4% της ακαθάριστης προστιθέμενης αξίας, μια ένδειξη χαμηλής παραγωγικότητας. Οι Έλληνες εργαζόμενοι στους κλάδους του πολιτισμού είναι οργανωμένοι σε κατακερματισμένες μικρές επιχειρήσεις με 2 έως 3 εργαζομένους, κατά μέσο όρο, η κάθε μία. Οι κρατικές δαπάνες για πολιτιστικές υπηρεσίες, ανά κάτοικο, είναι οι χαμηλότερες στην Ευρώπη, περίπου στο 1/5 του ευρωπαϊκού μέσου όρου. Για το 2023, ο προϋπολογισμός του Υπουργείου Πολιτισμού αποτελεί λιγότερο από το 0,06% του συνόλου του κρατικού προϋπολογισμού, ενώ και τα ευρωπαϊκά κονδύλια επενδύονται με το σταγονόμετρο, σε αυτόν τον τομέα.

Έχουμε παρακάτω την παραχώρηση δημοσίων ακινήτων και δημοτικού ακινήτου, χωρίς αντάλλαγμα, στο Υπουργείο Πολιτισμού για την κατασκευή εγκαταστάσεων πυρόσβεσης του αρχαιολογικού χώρου των Φιλίππων. Το Σεπτέμβριο του 2023, ο Σύλλογος Ελλήνων Αρχαιολόγων είχε επισημάνει την ανάγκη λήψης μέτρων για την προστασία των μνημείων από τις δασικές πυρκαγιές. Ο συλλογικός φορέας των αρχαιολόγων της Αρχαιολογικής Υπηρεσίας σημείωνε, επίσης, ότι προηγούμενα έτη, σε αντίστοιχες φωτιές, κάηκαν τμήμα του αρχαιολογικού χώρου των Μυκηνών και μέρος του συγκροτήματος Τατοϊου στην Πάρνηθα, ενώ φέτος έχουν πληγεί πάρα πολλοί αρχαιολογικοί χώροι, στην Αττική, Φυλή, στη Βοιωτία, Όσιος Λουκάς, Ακρόπολη Στείριδας, στον Έβρο Μεσημβρία Ζώνη, οχυρά και ναοί και αναμένεται ακόμη η πλήρης καταγραφή.

Το θέμα είναι να υπάρξει ένας συλλογικός σχεδιασμός πυρόσβεσης για το σύνολο των αρχαιολογικών χώρων στη χώρα μας. Σύμφωνα με τον ως άνω σύλλογο, είναι απαραίτητη η αλλαγή της ως τώρα εφαρμοσμένης πολιτικής, στο φυσικό και αρχαιολογικό τοπίο, η οποία αποδεικνύεται εκ των αποτελεσμάτων ατελέσφορη. Αναδεικνύεται η ανάγκη ανασχεδιασμού της πολιτικής πυροπροστασίας των μνημείων, αλλά και του συνολικότερου σχεδιασμού προστασίας των σημαντικών μνημειακών συνόλων, που βρίσκονται εντός δασικών εκτάσεων ή εκτάσεων ιδιαίτερου φυσικού κάλλους, καθώς το περιβάλλον οφείλει να αντιμετωπιστεί, ως αναπόσπαστο τμήμα ενός κηρυγμένου και προστατευμένου συστήματος, πόσω μάλλον, όταν σε αυτό περιλαμβάνονται μνημεία του καταλόγου της ΟΥΝΕΣΚΟ.

Εκτός από την αυτονόητη τοποθέτηση σύγχρονων συστημάτων πυρασφάλειας και πυρόσβεσης στα μνημεία και αρχαιολογικούς χώρους, μετά από κεντρικό σχεδιασμό, εξασφάλιση τεχνογνωσίας και πιστώσεων από τις κεντρικές διευθύνσεις του Υπουργείου Πολιτισμού και την έγκαιρη παροχή προσωπικού και πιστώσεων για τους καθαρισμούς, απαιτείται πλέον μια δημόσια διαβούλευση με τους εμπλεκόμενους φορείς, για τη δημιουργία σχεδίου συνολικής αντιμετώπισης, με έμφαση στην πρόληψη και όχι μόνο στην αντιμετώπιση των καταστροφικών πυρκαγιών.

Επιπρόσθετα, διατάξεις, οι οποίες καθορίζονται, με αποφάσεις υπουργών, για τόσο σημαντικά ζητήματα, όπως η δημιουργία ηλεκτρονικής βάσης δεδομένων ελληνόφωνου τραγουδιού, ορχηστρικής μουσικής, απόδοσης ελληνόφωνου τραγουδιού ορχηστικής μουσικής, Ελλήνων δημιουργών και ηχογραφημάτων, που έχουν ηχογραφηθεί στην Ελληνική Επικράτεια και διαδικτυακής εφαρμογής, δεν μπορούν παρά να μας βρίσκουν αντίθετους, καθώς δεν διευκρινίζεται ποιος ή ποιοι θα έχουν πρόσβαση στη βάση δεδομένων, ποιος ή ποιοι θα είναι υπεύθυνοι καταχώρησης στη βάση δεδομένων, ποια μουσικά έργα θα επιλέγονται, με ποια κριτήρια και ποια θα είναι τα δικαιώματα των δημιουργών;

Κάνετε επίσης λόγο για τη διεύρυνση της προστασίας των κινητών μνημείων. Έχετε αντιληφθεί ότι ο αρχαιολογικός χώρος της Κυνόσουρας και του Αρχαίου Λιμένα Πούντας Αμπελακίων Σαλαμίνας έχει μετατραπεί σε νεκροταφείο πλοίων και βιομηχανικών αποβλήτων; Έχουν εγκριθεί από το Υπουργείο Πολιτισμού οι περιβαλλοντικοί όροι για τα ναυπηγεία, που δραστηριοποιούνται, στην ενάλια αρχαιολογική ζώνη της Σαλαμίνας; Πριν 4 χρόνια, σας ρωτήσαμε -αριθμός πρωτοκόλλου 9378/7.9.2020- σχετικά με την επέκταση του διαλυτηρίου πλοίων στην Κυνόσουρα Σαλαμίνας, μέχρι το 2052. Στην απάντησή σας, είπατε ότι η Διεύθυνση Περιβαλλοντικής Αδειοδότησης του ΥΠΕΝ διαβίβασε στο Υπουργείο Πολιτισμού φάκελο μελέτης περιβαλλοντικών επιπτώσεων για την ανανέωση των περιβαλλοντικών όρων της εταιρείας. Ναυπηγεία Κυνόσουρας Ανώνυμης Εταιρείας και ότι η αρμόδια Διεύθυνση Προϊστορικών και Κλασικών Αρχαιοτήτων έκρινε ότι η ανωτέρω μελέτη πρέπει να εξεταστεί κατόπιν της έγκρισης ή μη της στρατηγικής μελέτης περιβαλλοντικών επιπτώσεων του ΟΛΠ, η οποία επρόκειτο να κατατεθεί στο Υπουργείο προς έγκριση, το Νοέμβριο του 2020, η οποία τελικά εγκρίθηκε, τον Ιανουάριο του 2023.

Αφού εσείς δεν γνωμοδοτήσατε, στις 20 Ιουλίου του 2020, το Υπουργείο Περιβάλλοντος και Ενέργειας ενέκρινε τους περιβαλλοντικούς όρους της εταιρείας «Ναυπηγεία», κοινώς, μιας Ανώνυμης Εταιρείας και έτσι θα λειτουργούν μαζί με άλλα ναυπηγεία και διαλυτήρια, εντός των ορίων της Ζώνης Α΄ Προστασίας έως το 2052.

Επίσης, λέγατε ότι η Διεύθυνση Προϊστορικών και Κλασικών Αρχαιοτήτων ζήτησε, στις 25 Οκτωβρίου 2020, διευκρινίσεις επί της διαδικασίας περιβαλλοντικής αδειοδότησης, οι οποίες και εδόθησαν στις 31/8/2020 και ότι κατόπιν τούτου, οι υπηρεσίες του Υπουργείου Πολιτισμού έχουν υποβάλει ερώτημα προς το γραφείο του Νομικού Συμβούλου του Υπουργείου, προκειμένου να διευκρινιστούν ζητήματα ερμηνείας και εφαρμογής του άρθρου 9 του ν.4685/2020, όπως αυτός ισχύει, ούτως ώστε ακολούθως να προβούν στις κατά νόμο και κατ’ αρμοδιότητα απαιτούμενες ενέργειες.

Από τότε έχουν περάσει τέσσερα χρόνια και εμείς ακόμη περιμένουμε. Η διατήρηση, η προστασία, η ενίσχυση, η διάδοση και προώθηση της ελληνικής παράδοσης, του ελληνικού τραγουδιού, της ελληνικής μουσικής, της ελληνικής γλώσσας, από γενιά σε γενιά, είναι κάτι που εμείς από την πρώτη στιγμή, σαν «ΕΛΛΗΝΙΚΗ ΛΥΣΗ», ζητάμε.

Σκοπός είναι η άυλη πολιτιστική κληρονομιά του τόπου μας να επιβιώνει, ως αναγνωρίσιμο χαρακτηριστικό της πολιτιστικής ταυτότητας μας, να αναπροσαρμόζεται και να μεταβιβάζεται, από γενιά σε γενιά, όχι, όμως με αυθαίρετες συστάσεις Επιτροπών, με υπερεξουσίες και με απευθείας αναθέσεις. Γιατί εμάς η ιστορία της Ελλάδας, οι παραδόσεις της, ο πολιτισμός της είναι υψίστης σημασίας, γιατί η πολιτιστική κληρονομιά δεν έχει να κάνει μόνο με το παρελθόν, πάνω από όλα έχει να κάνει και με το μέλλον μας. Σας ευχαριστώ.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Ευχαριστούμε, κυρία Ασημακοπούλου.

Θα δώσω τον λόγο στην Ειδική Αγορήτρια της Κοινοβουλευτικής Ομάδας «Νέα Αριστερά», στην κυρία Αθανασία Αναγνωστοπούλου. Ορίστε, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Ευχαριστώ, κύριε Πρόεδρε. Κυρία Υπουργέ, για το νέο νομοσχέδιο, που συζητιέται σήμερα επί της αρχής στη Βουλή, θα έπρεπε να κάνουμε μερικές επισημάνσεις, ευθύς εξαρχής.

Καταρχάς, για το πρώτο Μέρος, για το οποίο στον τίτλο ήδη πολύ εμβληματικά αναφέρεται η προστασία και ενίσχυση του ελληνόφωνου τραγουδιού και της ορχηστρικής μουσικής απόδοσης του ελληνόφωνου τραγουδιού και η προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς, να υπενθυμίσω ότι πριν από δύο χρόνια είχα καταθέσει, ως Τομεάρχης Πολιτισμού, τότε, του ΣΥΡΙΖΑ, δύο φορές τροπολογίες για την προστασία της μουσικής, των μουσικών, της μουσικής δημιουργίας, που παράγεται στη χώρα μας, της ελληνικής μουσικής δημιουργίας. Τότε, είχαν απορριφθεί και τις δύο φορές οι τροπολογίες. Γιατί το λέω αυτό; Γιατί εκείνες οι τροπολογίες είχαν φτιαχτεί, είχαν κατατεθεί, στο πλαίσιο της πανδημίας, όταν αναδείχτηκαν τα μεγάλα και σύνθετα προβλήματα, που αντιμετωπίζουν οι δημιουργοί, οι μουσικοί, οι ερμηνευτές κ.λπ. στη χώρα μας.

Ήταν, λοιπόν, μια συνολική αντιμετώπιση του προβλήματος της μουσικής δημιουργίας στη χώρα, με δεδομένο δε την «επιθετική εισβολή», με εισαγωγικά ή χωρίς, εισβολή των πλατφορμών, των ψηφιακών πλατφορμών, των πολυεθνικών στη χώρα, που προωθούν, βέβαια, το αγγλοσαξονικό ρεπερτόριο. Τότε, η ιδέα, η σκέψη, ήταν, γι’ αυτό είχαν κατατεθεί και οι τροπολογίες, να προστατευτεί και να ενισχυθεί εν συνόλω η δημιουργία, που παράγεται, στη χώρα, όχι αποκλειστικά η ελληνόφωνη, αλλά και η ορχηστρική και η ξενόγλωσση.

Γιατί, κυρία Υπουργέ, το λέω στους συναδέλφους και στις συναδέλφισσες, εδώ της Βουλής, να χρησιμοποιείται αποκλειστικά ο όρος «Προστασία και διάχυση της ελληνικής γλώσσας, η μουσική, ως μέσον, η ελληνική, το ελληνόφωνο τραγούδι, ως μέσον προστασίας και διάχυσης της ελληνικής γλώσσας»; Αυτό είναι και παραπλανητικό και δεν αφορά το σύνολο της μουσικής δημιουργίας, που παράγεται και από νέους και από παλαιότερους δημιουργούς, δημιουργεί διχασμούς, μέσα στην ίδια την κοινότητα, τη μουσική κοινότητα της χώρας.

Όπως πολύ καλά ειπώθηκε πριν, νομίζω ότι ο κ. Δελής το ανέφερε, η μουσική ως μέσον για τη διάχυση της ελληνικής γλώσσας, αισθητικών κριτηρίων, αισθητικής ανάπτυξης και λοιπά, χρειάζεται πολύ ευρύτερη αντιμετώπιση, που ένα Υπουργείο Πολιτισμού, ειδικά σε αυτές τις συνθήκες, που ζούμε, σε συνθήκες, που βλέπουμε κάθε μέρα, διαπιστώνουμε, κάθε μέρα, θα ήθελε μια συγκροτημένη πολιτική και πολύ-πολύ ευρύτερη πολιτική.

Διαφορετικά έτσι, όπως το βλέπουμε, δηλαδή, προστασία και διάχυση της ελληνικής γλώσσας, στα μάτια μας φαντάζει, σαν να έχουμε ένα στόχο και μοναδικό, αν θέλετε να βάλουμε ένα πέπλο, διάχυσης ελληνικής γλώσσας από ξενοδοχεία, χώρους, μετρό και λοιπά, σταθμούς, λεωφορεία και τέτοια να μεταδοθεί η ελληνική γλώσσα στο εξωτερικό ή να φτιαχτεί, να ξαναδουλεύτει το brand name «Ελλάδα και Ελληνικός Πολιτισμός» προς τα μέσα αυτό, που είναι το πολύ σημαντικό τι αντίκτυπο έχει και πώς μπορεί να κινητοποιήσει κοινωνικές ομάδες.

Βέβαια, είμαστε σε μία χώρα, που ακόμα και σήμερα, το αν είναι καλός πολιτικός κάποιος κρίνεται από το πόσο καλά αγγλικά ξέρει ή όχι, από το πόσο καλά ελληνικά ξέρει ή αν κάνει καλά τη δουλειά του, για να είμαστε ειλικρινείς μεταξύ μας, αυτό είναι το μείζον κριτήριο.

Άρα, λοιπόν, ενώ και άλλες χώρες έχουν θεσπίσει μέσα προστασίας της δημιουργίας, της μουσικής παραγωγής της χώρας τους, η Γαλλία, η Πορτογαλία, η Σλοβακία η Ισπανία και λοιπά, για το καταλανικό τραγούδι, εδώ κάτι λείπει. Εδώ, είναι το αβέβαιο βήμα ενός Υπουργείου Πολιτισμού, που θα μου επιτρέψετε, αυτή είναι η πενταετής θητεία, η δική σας, αλλά και της Κυβέρνησης, σε σχέση με τον πολιτισμό, δεν ανέδειξε, δεν προσπάθησε να διευρύνει, ίσα-ίσα θα έλεγα το αντίθετο, να διευρύνει το πολιτισμικό, τα πολιτισμικά αγαθά σε όλη την κοινωνία, προχώρησε αποκλείοντας.

Ενώ, λοιπόν, ένα μέτρο που θα μπορούσε να είναι καλό, δεν επεκτείνεται εκεί που πρέπει να επεκταθεί, να συνδυαστεί με πολλά άλλα, αλλά και να επεκταθεί σε όλη τη δημιουργία συνολικά, τη μουσική δημιουργία. Θα έλεγα μάλιστα, ότι αυτό στα ραδιόφωνο ότι δίνονται αντικίνητρα, κίνητρα για περισσότερες διαφημίσεις, δεν μου φαίνεται και ό,τι καλύτερο.

Στα Συμβούλια δε, που φτιάχνονται για την άυλη πολιτιστική κληρονομιά που υπάρχουν διάφορες προσθέσεις, εκεί βλέπουμε ακόμα μια φορά, το σφιχτό εναγκαλισμό του Υπουργείου πάνω σε αυτό το Συμβούλιο: Μισθωτός δικηγόρος, αντί να υπάρχει το Νομικό Συμβούλιο του Κράτους και από εκεί να επιλέγονται πρόσωπα, έμμισθη εντολή, λοιπόν, σε δικηγόρο και πολλά άλλα, στα οποία θα επανέλθουμε στην κατ’ άρθρον συζήτηση.

Στο δεύτερο Μέρος, εκεί κυρία Υπουργέ, πραγματικά, έχουμε το πνεύμα και το γράμμα, ακριβώς επανέρχεται το πνεύμα και το γράμμα, που έχει όλη η κυβερνητική πολιτική, αλλά που έχει και όλη δικιά σας πολιτιστική πολιτική, επί πέντε χρόνια.

Θα έλεγα και παραφράζοντας λίγο τον Καβάφη και θα προσπαθήσω να το δείξω στη συνέχεια, ότι «Χωρίς περίσκεψιν, χωρίς λύπη, χωρίς αιδώ μεγάλα κ’ υψηλά τριγύρω μου έστησαν τείχη ανεπαισθήτως – και θα το κρατήσουμε αυτό – μ’ έκλεισαν από τον κόσμο έξω».

Σε αυτήν την πενταετή πολιτική, λοιπόν, βλέπουμε ότι χωρίς λύπη, χωρίς αιδώ, ανεπαισθήτως και η κοινωνία κλείστηκε έξω από την πολιτιστική κληρονομιά, αλλά και η πολιτιστική κληρονομιά κλείστηκε έξω από την κοινωνία μας.

Δε θα υπενθυμίσω παρά πολλά, μερικά εμβληματικά, επειδή είναι και η πρώτη φορά που συναντιόμαστε μετά την αρχή της δεύτερης θητείας και της δικής σας και της Νέας Δημοκρατίας. Είδαμε, λοιπόν, πως τσιμεντώθηκε η Ακρόπολη και πως νομιμοποιήθηκαν προϊόντα αρχαιοκαπηλίας. Δωρίσαμε στους μεγάλους ευεργέτες, που μας χάρισαν από την περιουσία του πατέρα τους τις κλαδικές αρχαιότητες.

Πώς καταστράφηκε η σχεδόν δύο αιώνων μουσειακή πολιτική της χώρας;

Mε την μετατροπή σε ΝΠΔΔ των πέντε μεγάλων μουσείων.

Πώς άρχισε να καταστρώνεται η στρατηγική εκμετάλλευσης, από φίλους και κολλητούς της Κυβέρνησης, της πολιτιστικής κληρονομιάς.

Δε θα μιλήσω, τώρα, για την τύχη των πέντε μεγάλων μουσείων, έχω καταθέσει, άλλωστε και επίκαιρη ερώτηση. Το Βυζαντινό Μουσείο, όμως και η κλοπή από την αυλή του, είναι μία από τις αποδείξεις. Ούτε θα συζητήσω τώρα διεξοδικά εδώ, αλλά θα ήθελα να αναφέρω μερικά πράγματα, το δελτίο τύπου του Ελληνικού Τμήματος του Διεθνούς Συμβουλίου Μνημείων και Τοποθεσιών του Ecomos, από την 1/4/2024, που κρούει το καμπανάκι για τα έργα, που προετοιμάζονται, στην Ακρόπολη.

Αυτό που αξίζει, όμως, να αναφέρω από το δελτίο τύπου του Ecomos, το οποίο έκανα και αναφορά, είναι η διατύπωση του Υπουργείου. Προσέξτε, ο πρωτοφανής συνωστισμός, που παρατηρήθηκε το 2023 στην Ακρόπολη, πώς αντιμετωπίζεται από το Υπουργείο Πολιτισμού, με ποια διατύπωση;

Δεν μπορούμε να γκρεμίσουμε τα Προπύλαια, μπορούμε, όμως να τα φαρδύνουμε.

Προσέξτε, μιλάμε για το εμβληματικότερο μνημείο της χώρας, αλλά και της ανθρωπότητας και μιλάμε για φάρδεμα των Προπυλαίων. Πώς;

Εδώ, απολύτως ταιριάζει το «χωρίς περίσκεψη, χωρίς λύπη, χωρίς αιδώ». Οι δε μελέτες για το φάρδεμα δεν είναι ανοιχτές στο κοινό, αλλά, όπως φαίνεται, έχουν ανατεθεί σε ιδιωτικές εταιρείες, όπου κανένας δεν ξέρει τίποτα

Αυτό, όμως, που θέλουμε να προειδοποιήσουμε, γι’ αυτό που θέλουμε να προειδοποιήσουμε, η δυτική πλευρά της Ακρόπολης, αν αυτό το φάρδεμα υλοποιηθεί, θα μοιάζει με εκθεσιακό κέντρο σύγχρονης τεχνολογίας.

Δε θα αναφερθώ, επίσης, διεξοδικά στη διαρκή υποβάθμιση των θεσμικών πυλώνων της πολιτιστικής κληρονομιάς, αρχαιολογική υπηρεσία, εφορείες αρχαιοτήτων. Δε θα αναφερθώ, επίσης, στην εκδικητική, ταπεινωτική πολιτική του Υπουργείου σε ιστορικούς συλλόγους, όπως ο Σύλλογος Ελλήνων Αρχαιολόγων, που μετά από τόσα χρόνια, τόσες δεκαετίες, στερήθηκε το κτίριο αρχαιολόγων της Ερμού. Βλέπουμε, όμως, ότι και σε αυτό το νομοσχέδιο η Κυβέρνηση και η κυρία Υπουργός ακολουθεί πραγματικά την ίδια πολιτική.

Δεν γίνανε δίδαγμα όλα όσα συνέβησαν, όλα όσα συνέβησαν στη χώρα και που έδειξαν ότι η ανορθολογική πολιτική, το πελατειακό κράτος, η έλλειψη κράτους δικαίου, όλα αυτά, κοστίζουν ακριβά στη χώρα. Και στον πολιτισμό, λοιπόν, ακόμα μία φορά ή ίσως εμβληματικά στον πολιτισμό, βλέπουμε την ίδια πολιτική ανορθολογική: ιδιωτικοποιήσεις και απευθείας αναθέσεις, πελατειακό και κομματικό κράτος παντού και βέβαια αδιαφάνεια, μη λογοδοσία, αντισυνταγματικότητα και παράκαμψη του αρχαιολογικού νόμου.

Μιλάμε για τον ΟΔΑΠΠ, καταρχάς. Για να γίνεται κατανοητό, γιατί μερικές φορές τα θέματα πολιτισμού φαίνονται, σαν να μην αφορούν τον πολύ κόσμο, αλλά αφορούν τους πάντες και τις πάσες και όλες τις γενιές και θα επιμένω σε αυτό, ας πω δύο πράγματα για τον ΟΔΑΠΠ.

Το 2020, με το ν.4761/2020, η Υπουργός παρουσίασε το όραμά της για τη διαχείριση της πολιτιστικής κληρονομιάς, μέσα από τον εκσυγχρονισμό του ΤΑΠΑ, Ταμείου Αρχαιολογικών Πόρων και Απαλλοτριώσεων, που μετονομάστηκε σε ΟΔΑΠΠ, «Οργανισμός Διαχείρισης και Ανάπτυξης Πολιτιστικών Πόρων». Τα μεγάλα πρότζεκτ τότε, που δεν θυμάται κανείς σήμερα, ήταν το περίφημο e-shop, το λάδι από την Αρχαία Ολυμπία και οι γαστρονομικές εκδηλώσεις, που αποδείχτηκαν όλα φούμαρα!

Σ’ αυτό, όμως, που δείχνει συνέπεια το Υπουργείο είναι η στρατηγική των απευθείας αναθέσεων. Απευθείας αναθέσεις, λοιπόν, έχουν επιλεγεί για πάρα πολλά πράγματα. Να κάνω, όμως μία παρένθεση πάλι, συγγνώμη για τις παρενθέσεις, ότι ο ΟΔΑΠΠΠ παράγει πλούτο, δημόσιο πλούτο. Εισπράττει από εισιτήρια αρχαιολογικών χώρων και μουσείων, αλλά και αναψυκτήρια, για να είναι αυτοχρηματοδοτούμενος και παράλληλα να χρηματοδοτεί το Υπουργείο, να επενδύει σε αναπτυξιακά σχέδια και ακόμα θα μπορούσε και σε κοινωνικές δράσεις. Γιατί θα μπορούσε να έχει πόρους. Αυτό θα σήμαινε ορθή διαχείριση, συνετή διαχείριση προς όφελος όλων.

Απευθείας αναθέσεις, λοιπόν. Αφού ιδιωτικοποιεί τα πάντα, ιδιωτική εταιρεία στην έκδοση - ακύρωση και έλεγχο εισιτηρίων στον αρχαιολογικό χώρο της Ακρόπολης, με κόστος ξεπερνάει τα 2 εκατομμύρια ευρώ, κάτι που έκαναν οι μόνιμοι ΙΔΑΧ και οι ΙΔΟΧ αρχαιοφύλακες, βάσει καθηκοντολογίου και που θα έπρεπε να προσλάβουμε και άλλους.

Προχωρήσαμε, λοιπόν, σε ανάθεση σε ιδιωτικές εταιρείες, ανάθεση παροχής υπηρεσιών πρώτων βοηθειών σε ιδιώτες για έξι αρχαιολογικούς χώρους, που το κάλυπτε ο Ερυθρός Σταυρός και λοιπά, να μην τρώω πολύ χρόνο, ήδη τον έχω φάει.

Τώρα, με αυτό το νομοσχέδιο και τα πωλητήρια των αρχαιολογικών χώρων και μουσείων, δίνονται, με δυνατότητα εφάπαξ σύναψης συμβάσεων μίσθωσης, χωρίς διαγωνισμό σε ιδιώτες. Μετά τα αναψυκτήρια και να μη θυμηθούμε τι έγινε με τα αναψυκτήρια, πως έγινε διακανονισμός και πως παρακάμφθηκε και ανατέθηκε σε μία εταιρεία, τώρα έρχεται η σειρά των πωλητηρίων.

Οι δε απευθείας αναθέσεις, κυρία Υπουργέ, από 30.000 ευρώ ανεβαίνουν στα 60.000 ευρώ. Είχαμε δει ότι ο αντιπρόεδρος του ΟΔΑΠΠ ζήταγε κάτι τέτοιο.

Ίσως επειδή είναι τα χρήματα του Ταμείου Ανάκαμψης, τα 30 εκατομμύρια;

Δεν ξέρω. Χωρίς, δηλαδή, να το προβλέπει ούτε ν.4761 ούτε ο ν.5021, αυτό που γίνεται είναι η εμπορευματοποίηση όλο και περισσότερο, η ιδιωτικοποίηση της πολιτιστικής κληρονομιάς.

Δε θα μιλήσω, θα τα πούμε στην κατ’ άρθρο συζήτηση, θα μας χρειαζόταν περισσότερος χρόνος, για το πελατειακό κράτος.

Κυρία Υπουργέ, είδα ότι από συνέντευξη θα περνάνε για τα πωλητήρια, για υπηρεσίες, από τον διαχειριστή, από τον ενοικιαστή.

Τι είναι αυτό το καινούργιο;

Θα προσλαμβάνεται κάποιος σε δημόσια υπηρεσία και θα περνάει από συνέντευξη από το διαχειριστή, από τον ενοικιαστή;

Τέλος και θα κλείσω με αυτό, κυρία Υπουργέ, βλέπουμε ότι με το άρθρο 27 και τη μεταβατική διάταξη, τις εξουσιοδοτικές διατάξεις του άρθρου 30, το Υπουργείο σχεδιάζει να ανοίξει τον δρόμο σε ανασκαφές ιδιωτών. Ιδιωτικοποίηση κάθε πτυχής και αρμοδιότητας της αρχαιολογικής υπηρεσίας, παρακάμπτοντας και το Σύνταγμα και τον αρχαιολογικό νόμο και το κυριότερο, χωρίς τη βάσανο της Βουλής.

Μάλλον διαπιστώσατε ότι ακόμη και αυτή η ελάχιστη λογοδοσία είτε για τις κυκλαδικές αρχαιότητες είτε για τα 50 συν 50 χρόνια εξαγωγής αρχαιοτήτων, είδατε ότι η Βουλή σας πιέζει, παρά την απαξίωση της Αντιπολίτευσης εν γένει και κλπ. και τώρα είπατε να μην περνάει καν από τη Βουλή. Θα ζητήσουμε πραγματικά διευκρινίσεις στην κατ’ άρθρον συζήτηση, γιατί αυτό, όπως καταλαβαίνετε, δεν μπορεί να γίνει.

Θέλω να κλείσω, λέγοντας ένα πράγμα: στη Νέα Αριστερά θα επιμείνουμε σε αυτό, θα επιμένουμε μέχρι τέλους. Η πολιτιστική κληρονομιά δεν είναι Ι.Χ κληρονομιά κανενός, καμιάς κυβέρνησης, κανενός Υπουργού, ανήκει σε όλες τις γενιές και της Ελλάδας, αλλά και οικουμενικά σε όλες τις γενιές. Δεν θα επιτρέψουμε να συνεχισθεί αυτό, που έχει γίνει, όλα αυτά τα χρόνια, επί πέντε χρόνια από τη Νέα Δημοκρατία. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Αναγνωστοπούλου.

Θα ήθελα να σας ρωτήσω κάτι, γιατί δεν το άκουσα. Τι δεν θα περνάει από τη Βουλή;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Το άρθρο 27 με την εξουσιοδοτική του άρθρου 30.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κυρία Αναγνωστοπούλου.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων, Κατσιβαρδάς Χαράλαμπος και Μανούσος Γεώργιος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Πριν δώσω τον λόγο στην κυρία Κουρουπάκη του Δημοκρατικού Κόμματος «Νίκη», θα αναγνώσω τους φορείς. Είπαμε ήταν γύρω στους 75. Ξεκινάμε καταρχάς από τους κοινούς, που είναι ο Οργανισμός Συλλογικής Διαχείρισης και Προστασίας Συγγενικών Δικαιωμάτων Τραγουδιστών «Ερατώ», ο Οργανισμός Συλλογικής Διαχείρισης και Προστασίας Δικαιωμάτων Παραγωγών Υλικών Φορέων Ήχου ή Εικόνας και Ήχου «GRAMO», ο Οργανισμός Συλλογικής Διαχείρισης Μουσικών Πνευματικών Δικαιωμάτων «Αυτοδιαχείριση» - αυτά που έχω διαβάσει τα ζητούν όλα τα κόμματα - ο Οργανισμός Συλλογικής Διαχείρισης Μουσικών Πνευματικών Δικαιωμάτων, Ένωση Δικαιούχων Έργων Μουσικής «Εδέμ», Οργανισμών Συλλογικής Διαχείρισης Δικαιωμάτων Ελλήνων Μουσικών Απόλλων, η «Γαία» Οργανισμός Συλλογικής Διαχείρισης και Είσπραξης Συγγενικού Δικαιώματος Ήχου, Ένωση Ιδιωτικών Τηλεοπτικών Σταθμών Εθνικής Εμβέλειας ΕΙΤΗΣΕΕ, το Ξενοδοχειακό Επιμελητήριο Ελλάδος, η Ένωση Ιδιοκτητών Ραδιοφωνικών Σταθμών Αττικής - αυτό το ζητάει και η «Πλεύση Ελευθερίας» - Ευρωπαϊκό Κέντρο Βυζαντινών και Μεταβυζαντινών Μνημείων. Έχουμε δέκα φορείς ως τώρα. Η Εταιρεία Ελλήνων Σκηνοθετών, Σύνδεσμος Ανεξάρτητων Παραγωγών Οπτικοακουστικών Έργων και Πανελλήνια Ομοσπονδία Εργαζομένων του Υπουργείου Πολιτισμού. Αυτοί που σας διάβασα ως τώρα είναι 14 φορείς.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, ο Σύλλογος Ελλήνων Αρχαιολόγων, οπωσδήποτε, δεν γίνεται.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ποιος πρότεινε τον Σύλλογο Ελλήνων Αρχαιολόγων;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Όλοι σχεδόν τον προτείναμε, αλλά και εγώ τον πρότεινα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Όλοι τον προτείνατε;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Όλοι, όλοι. Δεν είναι δυνατόν να συζητάμε αυτό το νομοσχέδιο και να μην υπάρχει ο Σύλλογος Ελλήνων Αρχαιολόγων.

**ΚΑΛΛΙΟΠΗ ΒΕΤΤΑ:** Είναι το Β’ Μέρος του νομοσχεδίου.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ναι, ναι, άλλο;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ενιαίος Σύλλογος υπαλλήλων ΥΠΠΟ Αττικής, Στερεάς και Νήσων, πρέπει να έχουν λόγο.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Κύριε Πρόεδρε, η ΠΟΘΑ, η Πανελλήνια Ομοσπονδία Θεάματος Ακροάματος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Η Πανελλήνια Ομοσπονδία Θεάματος Ακροάματος. Σας παρακαλώ, όταν προτείνετε 70, πρέπει να βάλουμε πρώτα τους κοινούς από τις περισσότερες παρατάξεις και να προχωρήσουμε και σε κάποιους άλλους. Λοιπόν, ζητήσατε την Πανελλήνια Ομοσπονδία Θεάματος Ακροάματος, η κυρία Μάλαμα, την έχει ζητήσει και η «Πλεύση Ελευθερίας», όπως και η «Νέα Αριστερά». Οπότε, θα κληθεί και η Πανελλήνια Ομοσπονδία Θεάματος Ακροάματος.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ»):**

Κύριε Πρόεδρε, την ΕΣΠΕΚ, την έχω ακούσει από πάρα πολλούς. Η Ένωση Σκηνοθετών Παραγωγών Ελληνικού Κινηματογράφου. Είναι πάρα πολύ σημαντικό να κληθούν.

**ΠΟΛΛΟΙ ΒΟΥΛΕΥΤΕΣ:** Η Ένωση Ελληνικού Ντοκιμαντέρ, επίσης.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Συγγνώμη, αλλά έχουμε περιορισμένο αριθμό.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κ.Κ.Ε.»):** Κύριε Πρόεδρε, δύο προτείναμε εμείς, ούτε ένας από τους δύο, το Πανελλήνιο Σωματείο Ελλήνων Τραγουδιστών.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και ο Πανελλήνιος Μουσικός Σύλλογος;

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κ.Κ.Ε.»):** Και τον Πανελλήνιο Μουσικό Σύλλογο. Δύο πανελλήνια σωματεία.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εντάξει, κύριε Δελή. Θα κληθεί ο Πανελλήνιος Μουσικός Σύλλογος.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κ.Κ.Ε.»):** Και το Πανελλήνιο Σωματείο Ελλήνων Τραγουδιστών. Μιλάμε για μουσική, για το ελληνόφωνο τραγούδι. Αν δεν καλέσουμε τους Έλληνες τραγουδιστές;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σωστά. Το Πανελλήνιο Σωματείο Ελλήνων Τραγουδιστών θα κληθεί, το ζητάει και η «Πλεύση Ελευθερίας». Κύριε Καραναστάση, εσείς τους ικανοποιήσατε όλους.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Τον Σύλλογο Ελλήνων Αρχαιολόγων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Αυτόν δεν τον βάλαμε. Είμαστε ήδη στους 17 με 18.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Θα ήθελα, αν μου επιτρέπετε, δυο λεπτά, σε ό,τι αφορά καταρχάς στο Β’ Μέρος του νομοσχεδίου, που είναι η πολιτιστική κληρονομιά, πρέπει οπωσδήποτε να κληθούν ο Σύλλογος Ελλήνων Αρχαιολόγων και οι Αρχαιοφύλακες.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ακούστε, έχουμε ήδη επιλέξει 17. Οι υπόλοιποι μπορούν να μας καταθέσουν υπόμνημα. Οι 17 θα έλθουν εδώ είτε μέσω webex είτε θα είναι αυτοπροσώπως, όλοι οι υπόλοιποι, που έχετε ζητήσει, θα μπορούν να καταθέσουν υπόμνημα, να το στείλουν εγκαίρως.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Πρόεδρε, τον Σύλλογο Ελλήνων Αρχαιολόγων τον έχουν προτείνει όλοι.

**ΧΡΗΣΤΟΣ ΚΕΛΛΑΣ(Πρόεδρος της Επιτροπής):** Δεν τον έχουν προτείνει όλοι.

**ΠΟΛΛΟΙ ΒΟΥΛΕΥΤΕΣ:** Όλοι, όλοι τους προτείναμε.

**ΑΘΑΝΑΣΙΑ (ΣΙΑ )ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Τους αρχαιοφύλακες ή την Πανελλήνια Ένωση Υπαλλήλων Φυλάξεως Αρχαιοτήτων δεν γίνεται, έχει ειδικό άρθρο.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Όπως έχει και με τον Ενιαίο Σύλλογο Υπαλλήλων Υπουργείο Πολιτισμού Αττικής.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ακούστε, επειδή πρέπει να τους καλέσουμε, για να είναι αύριο εδώ μέχρι τις 2 η ώρα, σταματάω εδώ και θα δώσω τον λόγο στην Ειδική Αγορήτρια, την κυρία Κουρουπάκη, του Δημοκρατικού Πατριωτικού Κινήματος «ΝΙΚΗ», να ειδοποιηθούν αυτοί και θα επανέλθω.

**ΚΑΛΛΙΟΠΗ ΒΕΤΤΑ:** Τον Σύλλογο Ελλήνων Αρχαιολόγων, κύριε Πρόεδρε, πρέπει να τον καλέσετε, οπωσδήποτε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Γιατί πρέπει να τον καλέσουμε οπωσδήποτε;

**ΚΑΛΛΙΟΠΗ ΒΕΤΤΑ:** Γιατί υπάρχουν δύο σκέλη στο νομοσχέδιο και ουσιαστικά έχετε καλέσει φορείς μόνο για το ένα σκέλος, για το δεύτερο σκέλος του νομοσχεδίου δεν έχετε καλέσει παρά μόνο έναν σύλλογο και το λέμε όλοι. Όλα τα κόμματα ζητάμε τον Σύλλογο Ελλήνων Αρχαιολόγων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Αν καλέσουμε από 17 για κάθε σκέλος του νομοσχεδίου, θα γίνουν 50.

**ΚΑΛΛΙΟΠΗ ΒΕΤΤΑ:** Τον Σύλλογο Ελλήνων Αρχαιολόγων πρέπει να τον καλέσετε και μην κοιτάτε την Υπουργό, προφανώς, η Υπουργός δεν θα θέλει αυτό τον σύλλογο, όμως όλοι τον ζητάμε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Καταρχάς η Υπουργός δεν έχει εκφράσει γνώμη. Εντάξει;

Εγώ έχω πάρει την κατάσταση, βλέπετε ότι τόση ώρα την επεξεργάζονται οι υπάλληλοι, για να βρούμε τους κοινούς, κατά το δυνατόν, δεν θέλω να αφήσω κανέναν παραπονούμενο. Ο κ. Καραναστάσης, που είναι η μικρότερη παράταξη, έχει ικανοποιηθεί, ο κύριος Δελής ζήτησε κάτι και μπήκε και αυτό μέσα.

**ΚΑΛΛΙΟΠΗ ΒΕΤΤΑ:** Όλοι ζητήσαμε τον Σύλλογο Ελλήνων Αρχαιολόγων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θα το δούμε στη συνέχεια, ας ειδοποιηθούν οι 17 σύλλογοι έως τώρα.

Θα δώσω τον λόγο στην κυρία Κουρουπάκη.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, σας είχα καταθέσει στην αρχή τους 4 πρώτους με έντονα γράμματα και είναι μέσα ο Σύλλογος Ελλήνων Αρχαιολόγων, διότι δεν γίνεται να συζητήσουμε αυτό το νομοσχέδιο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θα προχωρήσουμε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, θα δεσμευθείτε ότι ο Σύλλογος Ελλήνων Αρχαιολόγων πρέπει να κληθεί.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**:  Κυρία Αναγνωστοπούλου, σας ακούω. Προσπαθώ να ικανοποιήσω, κατά το δυνατόν, μεγαλύτερο μέρος.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Ζητάω δέσμευση, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**:  Το λόγο έχει η κυρία Κουρουπάκη.

**ΚΑΛΛΙΟΠΗ ΒΕΤΤΑ**: Ζητάμε όλοι να δεσμευτείτε γι’ αυτό.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**:  Θα είμαστε δύο ώρες ακόμα.

**ΚΑΛΛΙΟΠΗ ΒΕΤΤΑ**: Μα, γιατί δεν δεσμεύεστε τώρα;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας**): Να δεσμευτείτε και μετά να προχωρήσουμε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**:  Σας παρακαλώ. Το λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»)**: Ευχαριστώ, κύριε Πρόεδρε. Πριν προχωρήσω στην ομιλία μου, θα ήθελα να πω ότι στα πλαίσια μιας εποικοδομητικής συζήτησης και για να δώσουμε και την αντίστοιχη βαρύτητα στην Επιτροπή, αλλά και στο νομοσχέδιο, θεωρούμε και εμείς ότι θα πρέπει οπωσδήποτε να κληθεί ο Σύλλογος των Αρχαιολόγων και οι Αρχαιοφύλακες.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Κύριε Πρόεδρε, σας παρακαλώ, δεσμευτείτε. Μην τυχόν δημιουργηθεί πρόβλημα. Πραγματικά, χάνουμε την αξιοπιστία μας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**:  Κυρία Αναγνωστοπούλου, αφήστε να προχωρήσει η διαδικασία. Εδώ θα είμαστε.

**ΚΑΛΛΙΟΠΗ ΒΕΤΤΑ**: Γιατί δεν δεσμεύεστε; Γιατί δεν το λέτε τώρα;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**:  Γιατί πρέπει να δούμε τι γίνεται με τους υπόλοιπους.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας**): Όλοι επιμένουμε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**:  Όλοι επιμένετε. Έχετε δώσει 40, όμως.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Συναινετικά θα μπορούμε να μιλήσουμε για οτιδήποτε άλλο. Για το Σύλλογο Ελλήνων Αρχαιολόγων, αφού στο νομοσχέδιο σε όλο του το δεύτερο μέρος αφορά πολιτιστική κληρονομιά. Κύριε Πρόεδρε, θα ήμασταν αξιόπιστοι εντελώς, ως Επιτροπή Μορφωτικών Υποθέσεων, να συζητάμε αυτό το νομοσχέδιο. ....

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**:  Σας άκουσα, το κατέγραψα.

Κυρία Κουρουπάκη, έχετε το λόγο.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»)**: Ευχαριστώ πολύ. Το νομοσχέδιο για το ελληνόφωνο τραγούδι, που έρχεται προς επεξεργασία, αποτελεί μία ακόμη εστία κοινωνικής έντασης, μεταξύ αφενός κάποιων που η Κυβέρνηση τους αντιμετωπίζει - δυστυχώς - ως ευπαθή ομάδα, τους τραγουδιστές, τους συνθέτες και τους λοιπούς δημιουργούς και αφετέρου αυτών, που καλούνται να επιφορτιστούν το κόστος της ενίσχυσης προς αυτούς, κυρίως τους ανθρώπους της τουριστικής βιομηχανίας.

Προκειμένου, όμως, να επιβάλλει στους μεν να σηκώσουν το βάρος της οικονομικής ενίσχυσης των δε, η Κυβέρνηση χρειάζεται ένα αφήγημα. Το αφήγημα της ανάγκης ενίσχυσης του ελληνόφωνου τραγουδιού. Όμως, πρόκειται για ένα στρεβλό και άνευ ουσίας αφήγημα.

Για εμάς, όμως, το πρόβλημα του ελληνικού τραγουδιού και γενικά του ελληνικού πολιτισμού, είναι ένα ουσιώδες ζήτημα ταυτότητας, με κρυφές γεωπολιτικές διαστάσεις. Στη σημερινή τοποθέτησή μας, θα εστιάσουμε στο γεγονός ότι η κυρία Μενδώνη συνειδητά αποφεύγει να χρησιμοποιήσει τον όρο «ελληνικό τραγούδι», αλλά επιλέγει να μιλήσει για «ελληνόφωνο τραγούδι». Τις νομοτεχνικές αστοχίες του ορισμού «ελληνόφωνο τραγούδι» θα τις αναδείξουμε, όταν θα έχουν τοποθετηθεί και οι φορείς.

Τώρα, θα σταθούμε στο γεγονός ότι αρνείται να κάνει χρήση του όρου «ελληνικό τραγούδι». Η πρώτη και προφανής εξήγηση ανάγεται στον εθνομηδενισμό αυτής της Κυβέρνησης. Για την Κυβέρνηση, η ελληνικότητα δεν υφίσταται. Μόνο η νέα ελληνική γλώσσα υπάρχει. Οπότε, αρκεί κάποιος να την μιλάει, για να του αναγνωριστεί η συμμετοχή στο νεοελληνικό γίγνεσθαι. Έτσι και στην μουσική, για την Κυβέρνηση, η ελληνική μουσική, ως ιδιαίτερο πολιτισμικό είδος, δεν υφίσταται. Για την Κυβέρνηση υπάρχουν μόνο κάποιοι ελληνόφωνοι καλλιτέχνες, που δεν πάνε καλά οικονομικά και αναθέτει τη φροντίδα τους στους ξενοδόχους.

Σημειωτέον ότι αυτό το σενάριο το έχουμε ξαναδεί. Την δεκαετία του ’80, το ΠΑΣΟΚ έβαζε διάφορες ομάδες ευπαθών πολιτών να παίρνουν συντάξεις από εύρωστα συνταξιοδοτικά ταμεία, όπως το ΝΑΤ, χωρίς, όμως να έχουν συνεισφέρει σε αυτά, με αποτέλεσμα να πέσουν έξω. Μια τέτοια αντίληψη υποχρεωτικής αλληλεγγύης από τρίτους και όχι από το κράτος, εφαρμόζεται και εδώ από το «γαλάζιο» ΠΑΣΟΚ, που βρίσκεται στην Κυβέρνηση.

Επανέρχομαι, όμως στο θέμα, που έθεσα. Η Κυβέρνηση αποφεύγει να κάνει χρήση του όρου «ελληνική μουσική», γιατί αυτό θα την έφερνε στην εξαιρετικά δύσκολη θέση να αναγνωρίσει ότι υπάρχει ελληνική μουσική και να την προστατεύσει. Όμως, αυτό δεν το θέλει. Προτιμά να αγνοεί την ύπαρξη μουσικής με στοιχεία ελληνικότητας. Και, όμως, παρά τα όσα θα υποστηρίξουν οι κρυφοί και φανεροί εθνομηδενιστές, υπάρχει ελληνική μουσική και υπάρχει ελληνικό τραγούδι.

Δυστυχώς, όμως, λόγω της διαχρονικής πλύσης εγκεφάλου, που έχουμε υποστεί, για αρκετές γενιές, δεν συνειδητοποιούμε τι είναι πραγματικά η ελληνική μουσική. Τι είναι, λοιπόν, η ελληνική μουσική; Αυτό που έχει τα μορφολογικά χαρακτηριστικά της διαχρονικής ελληνικής μουσικής και κατά την άποψή της «ΝΙΚΗΣ» θα έπρεπε να ήταν μέλημα του Υπουργείου Πολιτισμού να καταγράψει και να αναδείξει αυτά τα ιδιαίτερα χαρακτηριστικά. Το ζήτημα έχει μελετηθεί επιστημονικά από μουσικολόγους από όλο τον κόσμο, που ευτυχώς δεν έχουν σχέση με το Υπουργείο Πολιτισμού και γι’ αυτό μπορούν να πουν την αλήθεια. Ότι υπάρχει ένα ολόκληρο σύμπαν από ελληνικές μουσικές, που έρχονται από την αρχαιότητα, με συγκεκριμένα και αναγνωρίσιμα μορφολογικά στοιχεία. Συνήθως, εμείς που είμαστε εκτός αυτού του επιστημονικού πεδίου της μουσικολογίας, τα αναγνωρίζουμε αυτά τα μουσικά σύμπαντα, ως βυζαντινή, ως παραδοσιακή και ως λαϊκή μουσική. Για εμάς αυτή είναι η πραγματική ελληνική μουσική. Πάνω σε αυτήν έκτισαν τα αριστουργήματα τους οι μεγάλοι μουσικοί της Ελλάδας και αυτή η μουσική αξίζει υποστήριξης.

Όμως, αυτό που εμείς θεωρούμε πραγματική ελληνική μουσική, βρίσκεται στο περιθώριο. Γιατί, όμως συμβαίνει αυτό; Γιατί η πραγματική μουσική του ελληνισμού βρίσκεται στο περιθώριο απροστάτευτη, λοιδορούμενη, ενίοτε διωκόμενη και μόνο οι θύλακες αντίστασης της βυζαντινής, της παραδοσιακής και της λαϊκής μουσικής έχουν παραμείνει; Ο λόγος είναι γεωπολιτικός. Δεν θέλει κανείς από όσους διοικούν πραγματικά τη χώρα αυτή να αντιληφθεί ο λαός της ότι η Ελλάδα έχει ταυτόχρονα μία ανατολίτικη φύση, που συνυπάρχει αρμονικά, με τη δυτική ιδιοσυγκρασία της. Από την εποχή του Όθωνα, μέχρι σήμερα, οι ελίτ αυτής της χώρας συστήνουν στο εξωτερικό την Ελλάδα, ως μια πολιτισμικώς δυτική χώρα, ενώ αυτό είναι ανακριβές.

Είμαστε, όπως όλοι οι λαοί στα Βαλκάνια, ένας χώρος, που, πολιτισμικά, μέσα μας, συνυπάρχει, ταυτόχρονα και η Ανατολή και η Δύση. Γι’ αυτό, άλλωστε, σύμβολο του μεσαιωνικού ελληνισμού ήταν για αιώνες ένας αετός, που κοίταζε με αυτοπεποίθηση και δυτικά και ανατολικά. Οι γεωπολιτικές συγκυρίες, όμως, επέβαλαν τον αποκεφαλισμό του κεφαλιού, που κοίταζε ανατολικά. Έκτοτε, η Ελλάδα ζει με έναν μόνο πολιτισμικό πνεύμονα. Έτσι έγινε και στη μουσική. Η ανατολική συνιστώσα του ελληνικού πολιτισμού έπρεπε να χλευαστεί, να διωχθεί και να εξαφανιστεί. Γιατί για τους δυτικούς και για τους εγχώριους εντολοδόχους δεν έπρεπε καν να υπάρχει. Ήταν δυνατόν το λίκνο και το καμάρι του δυτικού πολιτισμού - η αρχαία Ελλάδα - να έχει τόσο έντονες ανατολίτικες πολιτισμικές αναφορές; Φυσικά και όχι. Έτσι, ήδη, από την εποχή των Βαυαρών, επιβλήθηκε η δυτικότροπη Ελλάδα, σε βάρος της ανατολίτικης φύσης της. Όμως, η ακρωτηριασμένη πολιτισμική και μουσική παραγωγή της δυτικότροπης Ελλάδας, δεν είχε πια το πάθος και τον ενθουσιασμό της ανατολίτικης Ελλάδας. Οπότε, αναγκαστικά, χωρίς δική της έμπνευση, η δυτικότροπη Ελλάδα κατέφυγε στον μιμητισμό.

Και αυτό ακριβώς πληρώνει σήμερα ο καλλιτεχνικός κόσμος, που προσπαθείτε να προστατεύσετε, με αυτό το νομοσχέδιο. Ο στιχουργός Φοίβος είπε σε μια συνέντευξή του στον ΑΝΤ1 το εξής: «Με μαθηματική ακρίβεια, οδηγούμαστε στον θάνατο της ελληνικής μουσικής». Μπορεί να έχουμε μια διαφορετική αντίληψη με τον ανωτέρω καλλιτέχνη για το τι είναι ελληνική μουσική, αλλά δεν θα διαφωνήσουμε ότι όντως πλησιάζει το τέλος. Εντούτοις, κανείς δεν ομολογεί τον λόγο γι’ αυτό το τέλος. Μέσα στην παγκοσμιοποιημένη καλλιτεχνική αρένα, κανείς δεν θέλει την απομίμηση, όταν μπορεί να έχει την πρόσβαση στο πρωτότυπο. Ο καταναλωτής, που θέλει να ακούσει ποπ ή ροκ ή άλλη δυτική μουσική, γιατί έτσι έχει εκπαιδευτεί, αναπόφευκτα, κάποια στιγμή, θα αντιληφθεί ότι υπάρχει και η αυθεντική εκδοχή αυτών των ειδών μουσικής, την οποία δεν θα βρει σε Έλληνα καλλιτέχνη.

Μπορεί μέχρι και τη δεκαετία του 1980 η ελληνική δυτικότροπη μουσική να μεσουρανούσε, αφού δεν είχε τόσο έντονο ανταγωνισμό απ’ έξω, αλλά στο σημερινό παγκοσμιοποιημένο περιβάλλον του διαδικτύου είναι πολύ δύσκολο να επιβιώσει. Στην ουσία, η μεγάλη παγκοσμιοποίηση, που έφεραν οι μουσικές πλατφόρμες, έχει αυξήσει ραγδαία τον ανταγωνισμό των ελληνόφωνων και αγγλόφωνων καλλιτεχνών, εντός της μικρής ελληνικής αγοράς και από τη στιγμή που οι Έλληνες καταναλωτές, σε αυτές τις πλατφόρμες, επιλέγουν περισσότερο αλλοδαπούς καλλιτέχνες, αναπόφευκτα οι Έλληνες καλλιτέχνες βλέπουν τα έσοδά τους να βαίνουν μειούμενα. Γι’ αυτό γεννήθηκε η ιδέα της εξαναγκασμένης αλληλεγγύης, της μόνης βιομηχανίας, που πηγαίνει καλά, του τουρισμού.

Όλα αυτά είναι πρόχειρες λύσεις από ανθρώπους, χωρίς όραμα για τον ελληνισμό και την ιστορική του δύναμη. Εμείς στη «Νίκη», θα προτείναμε καταρχάς να γίνει πλήρης καταγραφή του αυθεντικού ελληνικού μουσικού σύμπαντος και να προωθηθεί η διδασκαλία του σε νέους ανθρώπους, ώστε να χτίσουν πάνω σε αυτό, όπως έχτισαν οι μεγάλοι συνθέτες. Γιατί οι μεγάλοι συνθέτες δεν έχτισαν τις δημιουργίες τους πάνω στο κενό, αλλά πάνω στο αυθεντικό ελληνικό πολιτισμικό υπόστρωμα. Μόνο με αυτά τα θεμέλια μπορεί να αναστηθεί ο ελληνικός πολιτισμός. Γι’ αυτό το θέμα δεν είναι πού θα βρουν τώρα λίγους παραπάνω πόρους οι καλλιτέχνες. Η σύγκρουση με την τουριστική βιομηχανία δεν θα ωφελήσει ούτε αυτούς, ούτε την Ελλάδα.

Για εμάς η λύση στο πρόβλημα αυτό είναι πολιτισμική. Αν εστιάσουμε και αναπτύξουμε τον ελληνισμό στην αυθεντικότητα του, αν διδάξουμε, με αυτοπεποίθηση, τι πραγματικά είναι η ελληνική μουσική και πόσο διαφορετική και ποικιλόμορφη είναι, αν συστήσουμε με αυτήν την ταυτότητα στον κόσμο, τότε αυτή θα γίνει ταυτότητα, με την οποία θα κατακτήσουμε τις καρδιές ενός κόσμου, που έχει κουραστεί από την κοινοτοπία και την μονοτονία. Δείτε πώς κατέκτησαν τον κόσμο τραγούδια, με καθαρά ελληνική ιδιοσυγκρασία και καταγωγή, όπως η «Μισιρλού», που έγινε παγκόσμια γνωστή με την ταινία Pulp Fiction. Το όραμά μας είναι να επαναληφθούν τέτοιες επιτυχίες, σε βιομηχανική κλίμακα, με αυτοπεποίθηση και σεβασμό, στη διαχρονική πορεία του ελληνικού πολιτισμού. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Κουρουπάκη. Το λόγο θα δώσω στον Ειδικό Αγορητή της Κοινοβουλευτικής Ομάδας «Σπαρτιάτες», στον κ. Ιωάννη Κόντη. Κύριε Κόντη, έχετε το λόγο.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Κυρία Υπουργέ, φέρνουμε αυτό το νομοσχέδιο, με τον τίτλο προστασίας του ελληνόφωνου τραγουδιού και δεν θέλω να το αποδώσω σε κακή πρόθεση. Θέλω να το αποδώσω σε λάθος διατύπωση και θα θέλαμε να διορθωθεί αυτό, αν γίνεται, γιατί είναι ελληνικού τραγουδιού, δεν ελληνόφωνου. Είναι η έκφραση των Ελλήνων συνθετών, των Ελλήνων δημιουργών. Αυτών οι οποίοι ανά γενιές μεταλαμπάδευσαν τον πολιτισμό μας, είτε είναι το παραδοσιακό μας τραγούδι, είτε είναι κλασικό, είτε είναι μοντέρνο, είτε είναι μπουζούκια. Αυτοί, οι οποίοι από γενιά σε γενιά κράτησαν τον πολιτισμό μας σε μεγάλο επίπεδο, είτε σαν πανηγύρια είτε στη καθημερινότητα της ζωής μας.

Θα θέλαμε να τονίσουμε ότι χρειάζεται στήριξη όλος αυτός ο καλλιτεχνικός κόσμος, ο οποίος έχει καταντήσει σήμερα να είναι επαίτης και να μην πηγαίνουμε σε ημίμετρα προστασίας, με αυτόν τον τρόπο, ο οποίος συστήνει μία επιτροπή, η οποία θα διαφυλάττει, υποτίθεται, την πολιτιστική μας κληρονομιά, κάνοντας καταμετρήσεις, στους χώρους, τους οποίους προσδιορίζει το νομοσχέδιο, εάν παίζουν 40%, 45% ή 50% ελληνικό τραγούδι. Σίγουρα, σε μια κοινωνία όπως σήμερα και ιδιαίτερα στον ιδιωτικό τομέα, είναι δύσκολο να επιβάλλει κανείς το τι θα παίζουν στους πελάτες τους και νομίζουμε ότι θα μπορούσε να είναι ένα καλό βήμα, μαζί με τη θέληση των ιδιοκτητών των χωρών αυτών. Αλλά μας κάνει εντύπωση, γιατί περιορίζεται στους χώρους των ξενοδοχείων ή κυρίως σε χώρους τουριστικούς και δεν απευθύνεται σε μπαρ και καφετέριες, έστω κατά το ήμισυ, να παίζουν ελληνικά τραγούδια. Τραγούδια, τα οποία θα μπορούσαν να προσφέρουν στη νεολαία μας κυρίως μία πιο καλή μορφή πολιτισμού. Γιατί βλέπουμε ότι σήμερα παίζουν ξένα τραγούδια ή παίζουν αυτά τα trap, τα οποία κυρίως προτρέπουν σε βία, σε ναρκωτικά, σε μίσος προς τις γυναίκες. Όλα αυτά, που σήμερα κάνουν τους νέους μας να γίνονται επιθετικοί και να επιδίδονται στο ποιος είναι πιο βίαιος, κάθε μέρα. Όλα όσα βλέπουμε, η βία κατά γυναικών, κατά παιδιών, συμμορίες, είναι απόρροια και αυτού του λόγου.

Πιστεύουμε, επίσης, ότι οι καλλιτέχνες έχουν αφεθεί στην τύχη τους, στη μοίρα τους. Παρ’ όλη την προσπάθεια, που είχε γίνει κάποτε, να παίρνουν κάποια ποσοστά από τα τραγούδια τους, που παίζουν σε δημόσιους χώρους και επειδή τυχαίνει να έχω φίλους πολλούς, οι οποίοι είτε είναι καλλιτέχνες είτε είναι γόνοι καλλιτεχνών, έχω δει τι συμβαίνει. Κάποτε, θυμόμαστε αυτές οι επιτροπές τους ρήμαξαν ένα μεγάλο ποσό, μιλάμε για εκατομμύρια, με αποτέλεσμα να διαλυθούν στην πορεία ή να δημιουργηθούν κάποιες άλλες. Θα πρέπει να δούμε καλύτερα πώς θα μπορούν να επιδοτούνται οι νέοι καλλιτέχνες, πώς θα αμείβονται οι παλαιότεροι, να παίρνουν κάποια χρήματα από τον κόπο τους και πώς θα ζουν αξιοπρεπώς και όχι ξεχασμένοι μέσα από ένα έργο, το οποίο έκαναν και το οποίο σήμερα μάλιστα δεν αναπαράγεται. Πολύ δύσκολα, ακούμε σήμερα Χατζιδάκη, σε δημόσιους χώρους, πολύ δύσκολα ακούμε τον Θεοδωράκη. Ακούμε άλλα τραγούδια και βλέπουμε να υπάρχει πλήρης άγνοια στο μεγαλύτερο ποσοστό της νεολαία μας για τους καλλιτέχνες, που έγραψαν ιστορία στην Ελλάδα.

Να πούμε, λοιπόν, ότι μας κάνει εντύπωση πραγματικά αυτός ο διαχωρισμός. Δεν θα μιλήσω για την προτροπή στους ραδιοφωνικούς σταθμούς, με έμμεση διαφήμιση, γιατί είναι κάτι αόριστο αυτό. Αλλά για ποιο λόγο, επιμένω, να γίνεται μόνο στα αεροδρόμια, ξενοδοχεία κτλ. Γιατί δεν προωθούμε το ελληνικό τραγούδι στους ξένους, που, κατά κόρον, περνάνε από αυτούς τους χώρους; Εμείς την προώθηση και τη διατήρηση της ελληνικής κληρονομιάς και του πολιτισμού οφείλουμε να την κάνουμε στα ελληνόπουλα τα νέα, που βγαίνουν. Αυτούς οφείλουμε να γαλουχήσουμε, για να διατηρήσουν την ελληνική παράδοση. Οι ξένοι περνάνε, είτε ακούσουν ελληνικό τραγούδι, είτε ακούσουν ξένο, το ίδιο και το αυτό είναι. Δεν τους κάνει διαφορά, δεν συντελούν στη διατήρηση του πολιτισμικού μας περιβάλλοντος, του πολιτισμού μας.

Όσο για τα ποσοστά, τα οποία έχει θεσπίσει, πάλι μας κάνει εντύπωση με ποια μελέτη έχει βγει αυτή η ποσόστωση και τι θα αποφέρει αυτή, αν είναι 45% ή εάν ήταν 60% ή αν είναι 52%. Θα πρέπει, λοιπόν, να επιδοτηθούν, πρώτα, από το κράτος μας οι σχολές, ακαδημίες, μουσικά πανεπιστήμια. Από εκεί, αρχίζει και συνεχίζει η διατήρηση του πολιτισμού μας. Οι όποιες σχολές είτε είναι θεατρικές είτε είναι μουσικές, πολύ δύσκολα επιβιώνουν σήμερα. Να στραφούμε στα μικρά θέατρα, στα μικρά εργαστήρια μουσικής ή θεάτρου, στους μικρούς μουσικούς. Βλέπουμε σήμερα να παίζουν ελληνικό τραγούδι, θα πω εγώ στους δρόμους, καλλιτέχνες αξιόλογοι, οι οποίοι δεν έχουν πώς να προωθήσουν τις συνθέσεις τους ή τα έργα τους και βλέπουμε μόνο μέσα από το διαδίκτυο ή περνώντας την Ερμού και σε άλλους δρόμους να προσπαθούν να επιβιώσουν από τους περαστικούς, που θα τους δώσουν 1 - 2 ευρώ. Πρέπει να το δούμε τελείως σφαιρικά. Να βοηθήσουμε, λοιπόν, όσους θέλουν να προάγουν τέχνη και θα το επεκτείνω και στη ζωγραφική, στους γλύπτες και σε όλο τον κόσμο των καλών τεχνών. Χρειάζεται η Ελλάδα την τέχνη και τον πολιτισμό, γιατί δυστυχώς τα αφήσαμε. Και αν αφήσεις τον πολιτισμό, δημιουργείς ανθρώπους άξεστους, βαρβάρους, οι οποίοι πλέον θα κοιτάζουν την καθημερινή επιβίωση, με βία μεταξύ τους.

Στο δεύτερο σκέλος, που αφορά τους αρχαιολογικούς χώρους και όλα τα συναφή, με τη μετάθεση υπαλλήλων ή με τη μετάβαση υπαλλήλων των βυζαντινών αρχαιοτήτων κλπ. στο εξωτερικό, θα ακούσουμε πρώτα και τους φορείς και θα θέλαμε να τοποθετηθούμε στην τρίτη συνεδρίαση, για να είμαστε πιο σαφείς και πιο ακριβείς. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):**  Ευχαριστούμε κύριε Κόντη, που ήσασταν και σύντομος. Θα κλείσουμε με τον Ειδικό Αγορητή της Κοινοβουλευτικής Ομάδας της Πλεύσης Ελευθερίας. Ο κύριος Καραναστάσης έχει το λόγο.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας»):** Ευχαριστώ, κύριε Πρόεδρε. Αγαπητή, κυρία Υπουργέ Πολιτισμού, ο πολιτισμός είναι ένα αναπόσπαστο κομμάτι της ιστορίας μας, της ζωής μας, της καθημερινότητάς μας. Προσωπικά, αν και υπάρχουν πολλά μέσα από τα οποία πιστεύω ότι μπορεί να αναδειχθεί ο άνθρωπος, ο πολιτισμός είναι η ουσία της ζωής μας, ο λόγος, ο σκοπός.

Δεν είναι τυχαίο ότι ενώ πολλοί λαοί έχουν διαχωρίσει τις έννοιες του πολιτισμού, παραδείγματος χάρη, στα αγγλικά είναι culture και civilization, ότι στην Ελλάδα χρησιμοποιούμε την ίδια κοινή λέξη «πολιτισμός», για την κουλτούρα, παράλληλα με την έννοια της εξέλιξης και του εξευγενισμού της κοινωνίας. Μέσα από τον πολιτισμό, μπορεί να γεννηθεί η ταυτότητα και να αναδειχθεί η κοινότητα, να πραγματοποιηθεί η πνευματική εξέλιξη και να διαδοθούν κοινωνικές αξίες, επηρεάζοντας το καθένα από αυτά και με τον τρόπο του, τη ζωή μας και την κοινωνική εξέλιξη μας.

Ωστόσο, παρά τον πλούτο και την αξία της, η ελληνική άυλη πολιτιστική κληρονομιά, αντιμετωπίζει πολλές προκλήσεις. Οι τεχνολογικές εξελίξεις, οι αλλαγές στον τρόπο ζωής και οι κοινωνικές αλλαγές απειλούν την ακεραιότητα και τη συνέχειά της, παράλληλα, με τα όπλα, που δημιουργούνται, συνεχώς, για τη διάδοσή της. Σήμερα, συζητάμε στην Επιτροπή μας, το σχέδιο νόμου για τη διαφύλαξη της άυλης πολιτιστικής κληρονομιάς μας, αλλά και την υποστήριξη των αρχαιολογικών χώρων και εργασιών των μουσείων και των ανθρώπων, που εργάζονται εκεί.

Η πρόθεση της Κυβέρνησης, της κυρίας Υπουργού, της κυρίας Μενδώνη, προέρχεται σαφώς, κατά τη γνώμη μας, από αγνή πρόθεση. Μια πρόθεση, που σκοπός της είναι όσα κομμάτια χαρακτηρίζουν την ελληνική κοινωνία, να διασφαλιστούν και να προωθηθούν, με τον καλύτερο δυνατό τρόπο, προς ένα μεγάλο αριθμό παραληπτών, κοινού, εγχώριου ή τουριστικού. Σε καμία περίπτωση, λοιπόν, δεν βλέπουμε κάποιο σατανικό σχέδιο. Δεν βλέπω το λόγο να μπούμε σε τέτοια δαιμονοποίηση, ούτε άλλωστε εγώ προσωπικά το έχω κάνει ποτέ, εδώ πέρα μέσα.

Είναι, πράγματι, πολύ σημαντικό να φροντίζουμε και να αξιοποιούμε, μόνο με θετικό πρόσημο, τόσο τους Έλληνες δημιουργούς και τις παραγωγές τους, αλλά και την ελληνική γλώσσα, η οποία είναι τόσο πλούσια. Την ίδια στιγμή, όμως, πρέπει να ξεκαθαρίσουμε και το πλαίσιο, μέσα από το οποίο θα γίνει αυτή η διαδικασία. Υπάρχουν πολλά θετικά σε αυτό το νομοσχέδιο, υπάρχουν, όμως και πολλά αρνητικά. Για παράδειγμα, στους ραδιοφωνικούς σταθμούς η ποσόστωση, σίγουρα ενισχύει τους Έλληνες καλλιτέχνες, την ίδια στιγμή, όμως, εγκλωβίζει τους ραδιοφωνικούς σταθμούς και μάλιστα, σε μια εποχή, που βασιλεύουν οι υπηρεσίες streaming, οι συνδρομητικές υπηρεσίες μουσικής και στην Ελλάδα και παγκοσμίως.

Η ποσόστωση στον κινηματογράφο, στην κινηματογραφική παραγωγή, εξαιρετικά θετική για τους εγχώριους καλλιτέχνες του τραγουδιού και της σύνθεσης, αλλά και εξαιρετικά δεσμευτική καλλιτεχνικά, για τους κινηματογραφιστές, που τυγχάνει να είναι και μία από τις καλλιτεχνικές ιδιότητές μου. Και τόσα άλλα παραδείγματα, που άλλοι κλάδοι υποδέχονται πανηγυρικά, παράλληλα, με άλλους κλάδους, που διαμαρτύρονται πάρα πολύ έντονα.

Γι’ αυτό, λοιπόν κι εμείς θα περιμένουμε να ακούσουμε όλες τις γνώμες. Θα ακούσουμε τους φορείς, που θα προσκληθούν και θα προτείνουμε και θα καταλήξουμε στις προτάσεις και στις διορθώσεις μας, ώστε να έχει αυτό το νομοσχέδιο ένα αληθινά θετικό πρόσημο για τον πολιτισμό, όπως θέλουμε να διεκδικήσουμε και όπως εμείς, οι καλλιτέχνες της Πλεύσης Ελευθερίας, αντιλαμβανόμαστε το σκοπό μας, εδώ πέρα. Σας ευχαριστώ, πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):**  Ευχαριστώ πολύ, κύριε Καρανάσταση. Έχουν εγγραφεί οι εξής βουλευτές. Η κυρία Βέττα, η κυρία Κεφαλά, ο κύριος Τσιρώνης, ο κύριος Καφούρος και ο κ. Κατσιβαρδάς.

Κυρία Υπουργέ, θα ακούσετε και τους βουλευτές και μετά θα έχετε το λόγο; Ωραία. Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε. Θα ξεκινήσω με το γεγονός ότι σύσσωμη η Αντιπολίτευση, σήμερα, ζήτησε στην ακρόαση φορέων να έρθει ο Σύλλογος Ελλήνων Αρχαιολόγων. Θα σας ζητήσω και εγώ, με τη σειρά μου, να το σεβαστείτε αυτό και να τους εντάξετε στους φορείς, παρά τα μηνύματα και τα νοήματα, που σας κάνει η κυρία Υπουργός.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):**  Πάρτε το πίσω, σας παρακαλώ. Δεν μου έχει στείλει κανένα μήνυμα ούτε μου έχει κάνει κανένα νόημα. Θα επικαλεστώ τις κάμερες. Βλέπετε ότι σας κοιτάζω αυστηρά. Σας παρακαλώ, ό, τι θέλετε, αλλά όχι προσβολές και χωρίς λόγο κιόλας. Ευχαριστώ.

**ΚΑΛΛΙΟΠΗ ΒΕΤΤΑ**: Αν δεν φοβάται κάτι η κυρία Υπουργός από το Σύλλογο Ελλήνων Αρχαιολόγων, παρακαλώ και η ίδια να πει να τους καλέσουμε, αφού το ζητάμε όλοι.

Όπως ξέρετε, το νομοσχέδιο χωρίζεται σε δύο σκέλη, σε δύο μέρη. Εγώ, σήμερα, θα ήθελα να ασχοληθώ με το δεύτερο μέρος, το οποίο σημειώνω, για άλλη μια φορά, ότι υποεκπροσωπείται στους φορείς, που έχετε καλέσει. Για το πρώτο σκέλος, θα μιλήσω σε άλλη συνεδρίαση.

Το 2020, κυρία Υπουργέ, προχωρήσατε, με το ν.4761, στην αναδιοργάνωση του Ταμείου Αρχαιολογικών Πόρων και Απαλλοτριώσεων και στη μετονομασία του σε «Οργανισμό Διαχείρισης και Ανάπτυξης Πολιτιστικών Πόρων», ΟΔΑΠΠ, για να αντιμετωπίσετε, όπως λέγατε, την αναποτελεσματική οργάνωση και λειτουργία του Ταμείου Αρχαιολογικών Πόρων και Απαλλοτριώσεων, το ΤΑΠ. Μεταξύ άλλων, με το νόμο του 2020, υποστηρίζατε ότι θα επιτευχθεί ο επανακαθορισμός και η επικαιροποίηση των σκοπών του Οργανισμού, καθώς και η ριζική αναδιοργάνωση και ο πλήρης εκσυγχρονισμός της δομής, οργάνωσης και λειτουργίας του. Γι’ αυτό, υποτίθεται, ότι κάνατε το νόμο του 2020.

Επίσης, ιδρύσατε στον ΟΔΑΠΠ Γενική Διεύθυνση, με στόχους την αναβάθμιση της αποτελεσματικότητας και αποδοτικότητας της διοικητικής και οικονομικής λειτουργίας, όπως λέγατε, την προβολή της πολιτιστικής πολιτικής και την προώθηση των δραστηριοτήτων του ΟΔΑΠΠ, την αποτελεσματική και αποδοτική λειτουργία των πωλητηρίων, την αξιοποίηση της ακίνητης περιουσίας κλπ. Προφανώς, αυτοί οι στόχοι δεν επιτεύχθηκαν, για το 2023. Επανήλθατε και πάλι στην ανάγκη εκσυγχρονισμού, όπως λέτε, του ΟΔΑΠΠ, παραδεχόμενη, προφανώς, αποτυχία στους στόχους σας και προχειρότητα στην προηγούμενη νομοθετική πρωτοβουλία. Έτσι, με το ν.5021/2023, τροποποιήσατε 12 ολόκληρα άρθρα του νόμου του 2020, του ΟΔΑΠΠ, με σκοπό, όπως αναφέρατε, την αποδοτικότερη λειτουργία του Οργανισμού, ως προς τις δράσεις εκσυγχρονισμού της εμπορικής του πολιτικής, την υπηρεσιακή δομή κλπ. Δηλαδή, ομολογήσατε ότι επί τρία χρόνια δεν είχατε πετύχει ούτε την αποδοτικότερη λειτουργία, ούτε τον εκσυγχρονισμό της εμπορικής του πολιτικής και της υπηρεσιακής δομής, με την προηγούμενη νομοθέτηση.

Έρχεστε, σήμερα, με ένα νέο νομοθέτημα, τέσσερα χρόνια μετά το πρώτο και ένα χρόνο μετά την προηγούμενη τροποποίηση του, με νέες τροποποιήσεις, σε κάποια ακόμα άρθρα, αλλά και με μια παλιά δικαιολογία - που επαναλαμβάνεται για τρίτη φορά, κυρία Υπουργέ - την αποδοτικότερη λειτουργία, τον εκσυγχρονισμό της εμπορικής του πολιτικής και τη βελτίωση αξιοποίησης της ακίνητης περιουσίας του. Πραγματικά, οι λέξεις «αποτελεσματικότητα, αποδοτικότητα και εκσυγχρονισμός», που ευαγγελίζεστε, έχουν χάσει πλέον το νόημά τους, στην προκειμένη περίπτωση.

Τα ίδια λέγατε, όταν μετατρέπατε τα 5 μουσεία σε Νομικά Πρόσωπα Δημοσίου Δικαίου και τώρα δεν έχουν ούτε φυλακτικό προσωπικό, για να λειτουργήσουν, εν όψει της τουριστικής περιόδου. Δεν έχετε, άλλωστε, καταφέρει να διασφαλίσετε, στοιχειωδώς, την εύρυθμη λειτουργία τους, την καθαριότητα και την ασφάλειά τους. Χαρακτηριστικό είναι το παράδειγμα, που ακούστηκε, προηγουμένως, με το Βυζαντινό Μουσείο, στο κέντρο της Αθήνας, όπου, μόλις πριν λίγες μέρες, άγνωστοι δράστες κατάφεραν να κλέψουν ανενόχλητοι καλώδια χαλκού από εγκαταστάσεις, σε χώρους εντός της περίφραξης του μουσείου και σε απόσταση αναπνοής από το Προεδρικό Μέγαρο, το Μέγαρο Μαξίμου και τη Βουλή. Σε όλα αυτά προστίθεται και η έλλειψη λογοδοσίας, αφού το διορισμένο από εσάς Διοικητικό Συμβούλιο αρνείται να δώσει απαντήσεις για όσα συμβαίνουν στο Βυζαντινό Μουσείο. Για να επανέλθω, όμως, στον ΟΔΑΠΠ, αυτή η έλλειψη λογοδοσίας παρατηρείται και εδώ.

Αλήθεια, ποια είναι τα αποτελέσματα, που απέδωσε μέχρι σήμερα, ο Οργανισμός, που εσείς δήθεν επανιδρύσατε, για να είναι πιο αποδοτικός, όταν κάθε τρεις και λίγο απαιτούνται νέες διατάξεις για τη λειτουργία του;

Ποια είναι η αποτελεσματικότητά του, όταν επί των ημερών σας, δεν έχει καταστεί εφικτό ούτε καν να λειτουργήσει, χωρίς προβλήματα το ηλεκτρονικό εισιτήριο, όπου υπάρχει ή στο να διασφαλιστούν τα έσοδα του δημοσίου, με όσους επιτήδειους παρανομούν, πουλώντας πλαστά ή παράτυπα εισιτήρια εις βάρος των τουριστών και των εσόδων του δημοσίου;

Και δεν περιμένουμε απαντήσεις για το πόσα έσοδα εισπράξατε, κυρία Υπουργέ, από την Ακρόπολη και τους υπόλοιπους αρχαιολογικούς χώρους, αλλά για το πόσα έσοδα χάσαμε από τέτοιες πρακτικές.

Φέρνετε, τώρα, ρύθμιση, στο άρθρο 20, για να «χρυσώσετε το χάπι», χωρίς να αναλαμβάνετε καμία ευθύνη, ότι δήθεν απαγορεύεται η εμπορία και η μεταπώληση εισιτηρίων του ΟΔΑΠΠ από τρίτους, σαν να επιτρεπόταν πριν. Το ίδιο λέγατε και παλιά, χρειάζονται απαντήσεις και συγκεκριμένες, καθώς και από την αναφορά της ΟΥΝΕΣΚΟ προκύπτει ότι το πρόβλημα παράνομης διάθεσης ήταν ήδη γνωστό, από το 2022. Αφήσατε, λοιπόν, όλο το καλοκαίρι του 2023 να γίνει πάρτι με τα παράνομα εισιτήρια στην Ακρόπολη και τώρα φέρνετε μια ρύθμιση για τα «μάτια του κόσμου» και με τις ελάχιστες κυρώσεις για τους παραβάτες.

Τέλος, τρία ερωτήματα. Ο εκσυγχρονισμός του ΟΔΑΠΠ θεωρείτε ότι θα επιτευχθεί με την αύξηση του ορίου των απευθείας αναθέσεων σε 60.000 ευρώ, που φέρνετε στο άρθρο 17 ή με την αύξηση φωτογραφικών προσλήψεων ΟΔΟΧ προσωπικού, με ελάχιστα προσόντα και χωρίς καμία αξιοκρατική διαδικασία, που φέρνετε στο άρθρο 19 ή μήπως με την πλήρη ιδιωτικοποίηση του εισπρακτικού και εμπορικού του μηχανισμού, που επιχειρείτε νομοθετικά, κάθε τρεις και λίγο;

Δυστυχώς για τους Έλληνες πολίτες, αλλά και για την προστασία της πολιτιστικής τους κληρονομιάς και περιουσίας, ο ΟΔΑΠΠ, επί των ημερών της Κυβέρνησης της Νέας Δημοκρατίας, όχι μόνο δεν εκσυγχρονίστηκε, αλλά μετατράπηκε και μετατρέπεται, με κάθε ευκαιρία, σε όχημα αδιαφάνειας, σε εκκολαπτήριο παρασιτικής επιχειρηματικότητας, σε όργανο εξυπηρέτησης ιδιωτικών συμφερόντων και σε παράθυρο διορισμών εκλογικής πελατείας.

Πλέον με το άρθρο 27, ο ΟΔΑΠΠ, μάλλον προορίζεται να υποκαταστήσει, αφού τα έκανε όλα σωστά, ολόκληρο το Υπουργείο Πολιτισμού, ακόμη και να διενεργεί αρχαιολογικές έρευνες, αφού θα μπορεί να εκτελεί και αρχαιολογικό έργο. Για το μόνο, πάντως, που φαίνεται πως δεν είναι αρμόδιος ο ΟΔΑΠΠ, όσο ελέγχεται και διοικείται από τέτοιες παλαιοκομματικές λογικές και πρακτικές, είναι η δημόσια λογοδοσία, κυρία Υπουργέ, για τα πεπραγμένα του Διοικητικού του Συμβουλίου, αλλά και το δικό σας, που εποπτεύετε. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Όλοι ξέρετε ότι εμπλέκομαι άμεσα σε αυτό το νομοσχέδιο, όλοι ξέρετε ότι «σκάει το χειλάκι» μας ελαφρά, εμάς των συνθετών, των εκτελεστών, γιατί αρχίζουμε να γινόμαστε λίγο ορατοί, αλλά, βέβαια, έχουμε πάρα πολύ δρόμο μπροστά μας. Αυτό που θα ήθελα εγώ να κάνω είναι να δώσω μια περιγραφή, όσο μπορώ, των πραγμάτων, που αφορούν στην ελληνική καλλιτεχνική δραστηριοποίηση, τα οποία αφορούν την πραγματικότητα και έτσι όπως το ζουν, τουλάχιστον, οι Έλληνες καλλιτέχνες.

Να ξεκινήσω, λέγοντας ότι το ελληνικό τραγούδι ποτέ δεν είχε ούτε στο ελάχιστο την παραμικρή αναγνώριση και στήριξη από την πολιτεία. Ουδέποτε χρηματοδοτήθηκε, ουδέποτε εξυμνήθηκε θεσμικά, όσο θα έπρεπε, ουδέποτε προστατεύθηκε και ουδέποτε οι δημιουργοί και οι συντελεστές του θεωρήθηκαν σημαντικοί για την ύπαρξη και τη διάσωση του πολιτισμού, στη χώρα μας. Ίσως, η ευγνωμοσύνη των περισσότερων πολιτών της χώρας μας, η οποία ήταν μεγάλη και πραγματική και τους ευχαριστούμε όλοι γι’ αυτό, να θεωρήθηκε αρκετή, για τη στήριξη του ελληνικού τραγουδιού. Ίσως, η ύπαρξη τεράστιων, σε καλλιτεχνικό μέγεθος, Ελλήνων δημιουργών και εκτελεστών, την εποχή, που ακόμα υπήρχαν δυνατές δισκογραφικές εταιρείες, ικανές να εξάγουν το πολιτιστικό προϊόν μας, έδωσε την εντύπωση πως υπάρχει μηχανισμός, που μπορεί να στηρίξει το ελληνικό τραγούδι, το οποίο μπορεί εσαεί να αυτοτροφοδοτείται και να αυτοσυντηρείται.

Δυστυχώς, δεν υπάρχει ο μηχανισμός, μπορεί πράγματι να ζήσαμε μια περίοδο άνθησης του ελληνικού τραγουδιού, η οποία προσέφερε ανυπολόγιστα οφέλη στον τουριστικό, πολιτιστικό και οικονομικό πλούτο της χώρας, όμως το γεγονός είναι πως αυτός ο μηχανισμός δεν υπάρχει πια.

Ο μηχανισμός, που είναι σύγχρονο διήγημα, θα βρει το δρόμο του, μέχρι τα αυτιά των ακροατών, βρίσκεται υπό το καθεστώς μιας τεράστιας αλλαγής και θα αναφερθώ σε τρεις πυλώνες, που θεωρώ πολύ βασικούς. Οι δισκογραφικές, τα ραδιόφωνα και οι μουσικές σκηνές, που μας έχουν βοηθήσει να υπάρχουμε και εδώ και χρόνια, βρίσκονται σε τρομακτική κρίση.

Οι δισκογραφικές δεν έχουν χρήματα να διαθέσουν, κυρίως σε άγνωστους νέους δημιουργούς και αν το κάνουν, συνήθως, τους δεσμεύουν χειροπόδαρα για πολύ καιρό, παίρνοντας τεράστιο ποσοστό και για πολλά χρόνια, ακόμη και για τις ζωντανές τους εμφανίσεις, με ποσοστά που φτάνουν το 70%.

Τα ραδιόφωνα, στη συντριπτική τους πλειοψηφία, παίζουν τραγούδια με την τακτική του playlist, δηλαδή, τραγούδια, που επαναλαμβάνονται διαρκώς, με ελάχιστους ή καθόλου ραδιοφωνικούς παραγωγούς και τα κριτήρια, για να μπουν στη λίστα τα τραγούδια αυτά, δεν είναι απαραίτητα η καλλιτεχνική τους αξία, αλλά οι πελατειακές και οικονομικές σκοπιμότητες. Εδώ, έχουμε αυτό το φαινόμενο και ποιος μπορεί να κατηγορήσει το ελληνικό ραδιόφωνο, όταν περνάει και το ίδιο υπαρξιακή και οικονομική κρίση, εδώ και χρόνια, ψάχνοντας τρόπους να επιβιώσει και να σας πω και μια δική μου εκτίμηση.

Πιστεύω ότι δεν θα επιβιώσει το ελληνικό ραδιόφωνο και μάλλον δε θα επιβιώσει και το ελληνικό τραγούδι και δεν το λέω δραματικά, το λέω πραγματικά. Ποτέ δεν έχει πάρει καμία πρωτοβουλία η Πολιτεία, ώστε να δοθούν κίνητρα στα ελληνικά ραδιόφωνα να στηρίξουν την ελληνική μουσική και μιλάμε για κίνητρα, πραγματικά, όπως είναι τα φορολογικά, τα ασφαλιστικά, τρόπους, δηλαδή, πραγματικά να στραφεί μια επιχείρηση στο ελληνικό τραγούδι, αλλά και να υπάρξουν υγιώς τα ραδιόφωνα, σε μια καλά στημένη και ανταγωνιστική αγορά.

Θα μου πείτε, η αγορά κινείται με τους δικούς της όρους και ό,τι θεωρείται μη βιώσιμο και αναχρονιστικό, εξαφανίζεται, δικαίως ή αδίκως. Υπάρχει και το τραγούδι των The Buggles, μιας και μιλάμε για τραγούδι, που λέει “video killed the radio star”, το ξέρουμε όλοι. Θα ήθελα να το τραγουδήσω, αλλά δεν θα το κάνω. Αυτό το πολύ ωραίο τραγούδι λέει ότι αργά ή γρήγορα κάποια πράγματα μπαίνουν στην άκρη και γεννιούνται κάποια καινούργια.

Δεν είναι, όμως, χρέος μας να στηρίξουμε το μέσο, που μας συντρόφευσε τόσα χρόνια, που ακόμα το αγαπάμε, ακόμα μας συγκινεί, μας ενημερώνει και μας κάνει κοινωνούς της ίδιας εμπειρίας, εμάς και χιλιάδες άλλους, ταυτόχρονα; Πείτε μας ποιος δεν αγαπάει το ραδιόφωνο και πείτε μας, επίσης, ποιος δεν έχει ακούσει ραδιόφωνο;

Να σας πω εγώ: τα νέα παιδιά δεν ακούνε. Ποιο θα είναι το αποτέλεσμα; Το ραδιόφωνο θα γίνει άλλο ένα μουσειακό είδος, σε λίγα χρόνια, θα περάσουμε στο χάος των ψηφιακών πλατφορμών και φυσικά, η ραδιοσυχνότητα θα εξαφανιστεί και μαζί με αυτό θα πληγεί, ακόμα περισσότερο, το ελληνικό τραγούδι. Ταυτόχρονα, οι Άγγλοι και οι Αμερικανοί δίνουν τεράστια σημασία, τώρα και χρόνια τώρα, στη στήριξη και εξαγωγή του καλλιτεχνικού προϊόντος τους, διατηρώντας ισχυρή εθνική πολιτική για την προώθηση του πολιτισμού τους.

Με ρυθμιστικά πλαίσια και επιδοτήσεις, ντύνοντας την ίδια τους τη νεότερη ιστορία με τη μουσική τους κουλτούρα, ακόμα και την περιθωριακή κοινωνική τους κατάσταση, πάλι είναι περήφανοι γι’ αυτήν και την ενσωματώνουν ακόμα και με άσχημα αποτελέσματα, για τους ίδιους καλλιτέχνες. Γιατί ένας καλλιτέχνης, που ξεκινάει με επαναστατική διάθεση, το να τον ενσωματώσει το σύστημα, δεν είναι ό,τι καλύτερο, αλλά όλοι είναι περήφανοι γι’ αυτούς.

Κάτι που δεν συμβαίνει στη χώρα μας, όπως είχαμε στην Αγγλία το punk ρεύμα, το οποίο αμφισβητούσε ακόμη και το καθεστώς, την Κυβέρνηση και την κατάσταση, όπως επικρατούσε. Ξέρουμε, πολύ καλά, λοιπόν, όπως και η Ευρωπαϊκή Ένωση γνωρίζει, πως η μουσική είναι βαριά βιομηχανία και η βάση του τουριστικού του προϊόντος, όταν το 40% των τουριστών επιλέγουν τη χώρα, που θα επισκεφθούν, σύμφωνα με την αυθεντικότητα και τη μοναδικότητα της πολιτιστικής συγκυρίας, που αυτή θα τους προσφέρει.

Αυτό, βέβαια, δεν είναι και το χρυσό τρόπαιο, που θα θέλαμε όλοι να κυνηγήσουμε, γιατί ξέρουμε, χρόνια τώρα, ότι στα αεροδρόμια, για παράδειγμα, ακούγονται οι ίδιοι και οι ίδιοι και πουλιούνται συγκεκριμένα cd, που τα έχουμε δει όλοι μας και καλά κάνουν εν μέρει, γιατί μιλάμε για μεγάλους δημιουργούς, μεγάλους τραγουδιστές, όπως είναι ο κύριος Νταλάρας, η κυρία Αλεξίου, ο Θεοδωράκης, ο Μάνος Χατζιδάκις.

Υπάρχουν, λοιπόν, κατ’ αποκλειστικότητα στα αεροδρόμια, ενώ θα μπορούσαν να υπάρχουν και άλλα μουσικά ρεύματα. Και θα ήθελα να πω εδώ και σε κάποια, που ακούστηκαν για τη μουσική, ότι θα έπρεπε να είναι αποκλεισμένοι και κλεισμένοι σε παρενθέσεις. Δεν γίνεται αυτό το πράγμα, αγαπητοί, στη μουσική, η μουσική και η τέχνη μένει ζωντανή, με τον ίδιο τρόπο, που μένει και η γλώσσα: Αλλάζει, αναδιαμορφώνεται, παντρεύεται, παντρεύονται τα είδη, δεν είναι δυνατόν να υπάρχει ελληνική μουσική και να είναι αμιγώς κλεισμένη σε μια γυάλα. Και αυτό είναι απαραίτητο, για να μη μένει στείρα, να γεννάει το καινούργιο.

Έτσι, λοιπόν, η Ε.Ε., επειδή θεωρεί ότι η μουσική είναι ζωτικής σημασίας για τη διαφύλαξη της κληρονομιάς, αλλά και για την ενίσχυση της ανταγωνιστικότητάς της, επιβάλλει, για παράδειγμα, σε πλατφόρμες, όπως το Netflix, το 30% να είναι ευρωπαϊκής παραγωγής. Στην ίδια λογική, κινείται και στις μουσικές συνδρομητικές πλατφόρμες. Αυτές οι πρακτικές δεν είναι τυχαίες. Στη Γαλλία, στην Ισπανία, στον Καναδά, εδώ και δεκαετίες, επιβάλλεται το 40% των ραδιοφωνικών ακουσμάτων να είναι εγχώρια. Το εθνικό μουσικό ρεπερτόριο είναι ισοδύναμο με πολιτιστική κληρονομιά, που πρέπει να διασωθεί. Αυτά, βέβαια, συμπληρωματικά, στην πραγματική ενίσχυση, που δίνουν τα Υπουργεία Πολιτισμού των χωρών και στη πραγματική περηφάνεια, που έχουν για το προϊόν τους, χωρίς να φτάνουμε στο σημείο, βέβαια, να μεταγλωττίζουμε όλες τις ταινίες, για την ενίσχυση της γλώσσας, κάτι το οποίο το θεωρούμε αστείο, να βλέπουμε μεγάλες παραγωγές, ας πούμε, αμερικανικές, στη γαλλική γλώσσα, για παράδειγμα.

Και βέβαια, να αναφέρουμε και τις μουσικές σκηνές. Αυτό είναι ένα μεγάλο θέμα, που εξαφανίζονται από την Ελλάδα, που όχι μόνο δεν στηρίζονται, αλλά κυνηγιούνται ανελέητα, με όλους τους τρόπους: Φορολογικούς, χορήγησης αδειών διατάραξης κοινής ησυχίας, δήμους και ό,τι άλλο μπορούμε να φανταστούμε, μουσικές σκηνές, που έχουν συμβάλει τα μέγιστα και στη διατήρηση της μουσικής μας κληρονομιάς, αλλά και στην επιβίωση των καλλιτεχνών. Ποιος δεν ξέρει το ιστορικό «Κύτταρο», τον «Σταυρό του Νότου», τη «Σφίγγα», το «An club», τον «Μύλο», στη Θεσσαλονίκη και τόσους χώρους, ανά την Ελλάδα, που θα έπρεπε να τιμώνται για την προσφορά τους, μετά από τόσα χρόνια ύπαρξης, επιμονής και συνέπειας;

Αν μη τι άλλο, το σημερινό νομοσχέδιο μας κάνει για μια φορά ορατούς και ανασύρει αυτό το σπουδαίο θέμα προς συζήτηση. Υπάρχουν κάποια θέματα, που μπορούν να εξεταστούν περισσότερο και να βρεθούν δίκαιες λύσεις, χωρίς να πρέπει να περιοριστεί η καλλιτεχνική ελευθερία άλλων μορφών τέχνης. Δεν είναι ανάγκη να μας σηκώσουν άλλες τέχνες στην πλάτη τους, ώστε να διασωθεί το ελληνικό τραγούδι. Εκπαίδευση και αλλαγή νοοτροπίας, όσον αφορά τα δικαιώματα των δημιουργών και εκτελεστών, να καταλάβουμε όλοι πως τα τραγούδια δεν είναι απλά μια μορφή κοινοκτημοσύνης, όπως πιστεύουν ακόμα και Κόμματα μέσα στη Βουλή, αλλά κρύβονται από πίσω άνθρωποι, που δουλεύουν σκληρά και πρέπει να αμείβονται. Κάποιοι επιχειρηματίες και ακόμα και ολόκληρες πολιτικές παρατάξεις θεωρούν την αμοιβή των δικαιωμάτων χαράτσι, άδικη συνεισφορά, φόρο και κερδοσκοπία, ενώ στη πραγματικότητα είναι η μοναδική σταθερή πηγή εισοδήματος, που έχουν οι καλλιτέχνες, παγκοσμίως, όχι μόνο εδώ. Αυτά τα αναφέρει, εδώ και χρόνια, η σπουδαία δημιουργός και τραγουδίστρια Δήμητρα Γαλάνη, που λέει, γιατί άλλη μια φορά να είμαστε εμείς οι Έλληνες εκτός μιας πραγματικότητας, που είναι εδραιωμένη, παγκόσμια, στη συνείδηση όλων των λαών, εδώ και πάρα πολλά χρόνια.

Παιδεία, λοιπόν, πάνω απ’ όλα, να πούμε ότι μπορούμε να πάμε για πραγματική μέριμνα στους ανθρώπους της τέχνης, συμπερίληψη ξενόγλωσσων Ελλήνων δημιουργών, με όρους, που δεν θα συγκρούονται με το Ενωσιακό Δίκαιο. Θα πρέπει να το κοιτάξουμε και αυτό, γιατί έχουμε σημαντική καλλιτεχνική παραγωγή, πάνω σε αυτό το θέμα, για επιχορήγηση στην παραγωγή δίσκων, όπως γίνεται για ταινίες και σίριαλ, βελτίωση των ποσοστών του ελληνικού τραγουδιού στα κανάλια, κάτι που έχει ζητηθεί επανειλημμένα, αλλά δεν μας έχει δοθεί, βελτίωση της εκτίμησης να κάνουμε τα παιδιά μας να γνωρίσουν και να αγαπήσουν τη σύγχρονη ελληνική μουσική και όχι μόνο την παραδοσιακή και τη βυζαντινή. Υπάρχει μια διάχυτη απαξίωση της ελληνικής μουσικής, που μετράει πολλές δεκαετίες και έχει να κάνει κυρίως με την ξενολατρία, που μαστίζει τον Έλληνα, πολλές φορές όχι αδικαιολόγητα, αλλά με τη σωστή ανάδειξη των μουσικών έργων, θα άλλαζε αυτό το τοπίο και θα μπορούσαν και οι Έλληνες δημιουργοί να παίζουν, με ίσους όρους, με τους ξένους μουσικούς και παραγωγούς.

Γιατί δεν στηριζόμαστε από πουθενά. Ό,τι κάνουμε είναι με δικά μας μέσα και φυσικά είναι κατώτερα των περιστάσεων, πολλές φορές.

Ευχαριστώ πάρα πολύ, για την ανοχή, θα τα πούμε και στη συνέχεια.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε πολύ, κυρία Κεφαλά.

Το λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ**: Ευχαριστώ, κύριε Πρόεδρε.

Θα σας παρακαλούσα και εγώ να καλέσετε τον Σύλλογο Ελλήνων Αρχαιολόγων, που είναι καθολική απαίτηση όλων.

Ευχαριστώ, εάν το καταλάβατε και το κάνετε δεκτό.

Κυρία Υπουργέ, κυρίες και κύριοι συνάδελφοι, διαβάζοντας κανείς τον βαρύγδουπο τίτλο του νομοσχεδίου τού γεννώνται μερικές εύλογες απορίες.

Θεωρείτε «ελληνόφωνα τραγούδια», που χρήζουν πολιτισμικής προστασίας και αυτά της τραπ μουσικής, στα οποία χρησιμοποιούνται ελληνικοί στίχοι; Εάν ναι, ποια είναι η ποσόστωση ξένου στίχου, που δέχεστε να περιλαμβάνουν, βάσει του νομοσχεδίου; Επιπλέον, εάν τα ελληνικά είναι η γλώσσα τους, χωρίς, όμως, να γίνονται κατανοητά, λόγω στυλ ή προφοράς ή ακόμα και λόγω ιδιαίτερου λεξιλογίου, είναι αποδεκτά για εσάς και το 40% του νομοσχεδίου σας; Τα ως άνω τραγούδια, που βρίθουν σεξιστικών αναφορών, παρακινούν σε πράξεις βίας και ως επί το πλείστον βωμολοχούν, χρήζουν άραγε πολιτισμικής προστασίας;

Μετά την κατάρρευση της Ανώνυμης Εταιρίας Πνευματικής Ιδιοκτησίας, στην Ελλάδα, τα πνευματικά δικαιώματα έχουν πέσει στο κενό με δύο Οργανισμούς Συλλογικής Διαχείρισης Πνευματικών Δικαιωμάτων να βρίσκονται, σε χρόνια δικαστική διαμάχη και εν τέλει, οι μόνοι ζημιωμένοι να είναι οι δημιουργοί, με καθεστώς «διαίρει και βασίλευε» και ελάχιστα έσοδα για αυτούς.

Όταν αδυνατείτε να επιλύσετε ένα τόσο σοβαρό πρόβλημα, φέρνετε προς ψήφιση ένα νομοσχέδιο πολιτιστικής κληρονομιάς του ελληνόφωνου τραγουδιού;

Όταν τόσα χρόνια οι καλλιτέχνες στην Ελλάδα δεν έχουν καμία ασφάλιση ούτε καν μέσω των Οργανισμών Συλλογικής Διαχείρισης Πνευματικών Δικαιωμάτων, όταν δεν τους επιδοτείτε, για κανένα λόγο και με κανέναν τρόπο, όταν τους υποχρεώνετε να ανοίγουν εταιρείες, για να τιμολογούν και να προπληρώνουν φόρο, κάθε χρόνο, για μια εργασία από την οποία τελικά δεν ξέρουν καν αν θα έχουν έσοδα, όταν τους υποχρεώνετε να πληρώνουν ΕΦΚΑ, κάθε μήνα, για να μην είναι ανασφάλιστοι, όταν στην περίοδο της πανδημίας τους απαξιώσατε και αυτούς, όπως και πολλούς άλλους, εκτός εάν ήταν σύμφωνοι με το κυβερνητικό αφήγημα και τραγουδούσαν πάνω σε φορτηγά, το πρώτο πράγμα, που σκεφτήκατε να νομοθετήσετε, είναι η προστασία του ελληνόφωνου τραγουδιού;

Είναι οξύμωρο το γεγονός ότι ενώ ευαγγελίζεστε τη διαφύλαξη και ανάδειξη της άυλης πολιτιστικής κληρονομιάς και ενώ στη δημόσια διαβούλευση τέθηκε επανειλημμένως το ζήτημα της προστασίας και ανάδειξης του δημοτικού χορού, δεν λαμβάνετε καμία πρόνοια για το συγκεκριμένο ζήτημα. Ο δημοτικός χορός αποτελεί ζωντανό πολιτιστικό πολιτισμικό φαινόμενο της άυλης πολιτιστικής μας κληρονομιάς. Είναι μια πραγματικότητα, που μετεξελίσσεται διαρκώς, εμπλουτίζεται, μέσα από διάφορες διαδικασίες, κοινωνικές και πολιτισμικές και μεταβιβάζεται στις επόμενες γενεές. Συνδέεται άμεσα τόσο με το ελληνόφωνο τραγούδι και την ορχηστρική μουσική όσο και με την ελληνική γλώσσα, συμβάλλοντας τόσο στη διάχυση όλης της έκφανσής της όσο και στη γνώση και κατανόηση του διαχρονικού μετασχηματισμού της, ανά περιοχή.

Είναι ξεκάθαρο πως το συγκεκριμένο νομοσχέδιο συνιστά κρατική παρέμβαση σε θέματα ιδιωτικών σχέσεων. Οι κοινόχρηστοι χώροι ιδιωτικών επιχειρήσεων, ακόμη και αν έχουν δημόσιο χαρακτήρα, σίγουρα δεν έχουν κρατικό χαρακτήρα και δεν μπορεί να επιβάλει το κράτος τι μουσική θα αναπαράγεται σε αυτούς. Ήδη, επιχειρήσεις, πολίτες και επισκέπτες, δια των φόρων και τελών, που καταβάλλουν, δίνουν τα υλικά εφόδια στο Υπουργείο Πολιτισμού, ώστε να εκτελέσει την αποστολή του, μέρος της οποίας είναι η ανάδειξη της άυλης πολιτιστικής κληρονομιάς.

Η αποστολή αυτή είναι υποχρέωση του κράτους, όπως η παράγραφος 1 του άρθρου 16 του Συντάγματος ορίζει και δεν δύναται να επιτελεστεί, με την υποχρεωτική συμμετοχή πολιτών και ιδιωτικών φορέων. Η προτεινόμενη ρύθμιση, που επιβάλλει ποσόστωση, στο είδος της εκτελούμενης μουσικής και δη, υπό την απειλή κυρώσεων, αποτελεί ευθεία κρατική παρέμβαση, στον τρόπο καλλιτεχνικής έκφρασης και αντίκειται στο θεμελιώδες δικαίωμα στην ελευθερία έκφρασης, καθώς δεν μπορεί να θεωρηθεί ότι αποτελεί αναλογικό περιορισμό του δικαιώματος, ενόψει του επιδιωκόμενου σκοπού και παραβιάζει ευθέως το άρθρο 10 της ΕΣΔΑ, στην παράγραφο 2, του οποίου απαριθμούνται περιοριστικά οι σκοποί, για τους οποίους επιτρέπεται περιορισμός του δικαιώματος, όμως κανένας από τους παραπάνω σκοπούς δεν εξυπηρετεί το νομοσχέδιο.

Είναι εμφανές πως μια ακόμη φορά, η Κυβέρνηση θέλει να μοιράσει λεφτά, αυτή τη φορά στους καλλιτέχνες και ψάχνει τον τρόπο να δικαιολογήσει. Αυτά τα λεφτά όμως δεν τα έχει, επομένως πρέπει να τα βρει. Και πώς θα τα βρει, κάνοντας «επιδρομή» στις τσέπες των φορολογουμένων, επαγγελματιών, ξενοδόχων, ιδιοκτητών ραδιοφωνικών σταθμών, για να ικανοποιήσει προσωρινά, μία κατηγορία των καλλιτεχνών. Έπειτα θα έρθει να τα πάρει από μια άλλη κατηγορία φορολογουμένων, για να τα επιστρέψει σε αυτούς, από τους οποίους τώρα τα παίρνει. Δυστυχώς δημιουργείται ένα κράτος «παρωδία» όντας μια κυβέρνηση «κωμωδία» και μάλιστα εκατό τοις εκατό ελληνόφωνη, διότι για να χαρακτηριστείτε «ελληνική» πραγματικά απέχει πολύ. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστούμε, κύριε Τσιρώνη. Τον λόγο έχει ο κύριος Μάρκος Καφούρος.

**ΜΑΡΚΟΣ ΚΑΦΟΥΡΟΣ:** Σας ευχαριστώ, κύριε Πρόεδρε. Να καλωσορίσω την κυρία Υπουργό, σε αυτό το πρώτο νομοσχέδιο, που φέρνει σήμερα και πραγματικά χαίρομαι, που παραβρίσκομαι σε αυτή την Επιτροπή, γιατί θεωρώ ότι αυτό το νομοσχέδιο είναι από τα πλέον σημαντικά. Ξέρετε, έχουμε συνηθίσει να δίνουμε έμφαση στην οικονομία και στην επιχειρηματικότητα και αγνοούμε εντελώς τον πολιτισμό. Αν αγνοούμε τον καλλιτεχνικό κόσμο, τις ρίζες μας ή, αν θέλετε, τον ίδιο τον άνθρωπο και νομίζω ότι αυτό το νομοσχέδιο προσεγγίζει αυτές τις πτυχές. Στην εποχή της παγκοσμιοποίησης, η πιο μεγάλη κρίση είναι η κρίση αξιών, των αξιών και των αρχών. Θεωρώ ότι η απάντηση σε αυτήν την κρίση είναι η επένδυση στον πολιτισμό, στην πολιτιστική μας κληρονομιά και στους ανθρώπους του πνεύματος, στο οποίο πιστεύω ότι γίνεται, με το παρόν νομοσχέδιο.

Κυρία Υπουργέ, θα ήθελα να σας συγχαρώ, προσωπικά, γι’ αυτήν την πρωτοβουλία, ωστόσο, θεωρώ ότι αυτό το νομοσχέδιο έρχεται, με μια καθυστέρηση 20 ετών, καθώς σε όλη την Ευρωπαϊκή Ένωση, οι περισσότερες χώρες έχουν πάρει νομοθετικά μέτρα για τη στήριξη της τοπικής μουσικής, αλλά γενικότερα την ενίσχυση της πολιτιστικής κληρονομιάς.

Όσον αφορά τους φορείς, τους οποίους θα ακούσουμε αύριο, με ενδιαφέρον, διέκρινα στα δημοσιεύματα ρηχές τοποθετήσεις, με κάποια σκοπιμότητα, όμως, το σύνολο αυτών θα το δούμε αύριο. Στο παρόν νομοσχέδιο, να επισημάνω, ως νησιώτης, καθώς είναι σημαντικά τα μέτρα, τα κίνητρα, που προβλέπονται, για τα δυο λιγνιτικά νησιά, όπως το Καστελόριζο και τη Δήλο. Στο πλαίσιο, πάντα, της νησιωτικότητας, επεκτείνονται τέτοια μέτρα, για όλα τα νησιά. Δυστυχώς, η υποστελέχωση στα νησιά μας, καθώς είναι η ναυαρχίδα του τουρισμού, είναι τα μέρη, που έχουν αρχαιολογικούς προορισμούς, καθώς έχουν τη μεγαλύτερη επισκεψιμότητα και πλέον είναι ένα σοβαρό πρόβλημα. Επιτρέψτε μου να σας επισημάνω ότι στην αρχαία Αθήνα και μιλάω, με γνώμονα την ιδιαίτερη μου πατρίδα, δυστυχώς, οι τουαλέτες αυτήν τη στιγμή δεν λειτουργούν. Αυτό είναι ένα πολύ μεγάλο θέμα και νομίζω ότι σας ενδιαφέρει αυτά τα χιλιάδες εκθέματα, που βρίσκονται στον αρχαιολογικό χώρο του Ακρωτηρίου και που δυστυχώς, δεν μπορούν να εκτεθούν. Σε κάθε περίπτωση, το νομοσχέδιο θα το στηρίξουμε και στην Ολομέλεια, γιατί πιστεύουμε σε αυτό. Αλλά θέλω να επισημάνω από τη σημερινή κουβέντα, ως το πιο σημαντικό την παρατήρηση της συναδέλφου, καθώς δεν είμαστε στην ίδια παράταξη, της κυρίας Κεφαλά, με το δέοντα σεβασμό, τόσο στην προσωπικότητά της, αλλά και στο επάγγελμά της, ότι επιτέλους σε εμάς τους καλλιτέχνες σκάει το χειλάκι μας.

Σας ευχαριστώ, να είστε καλά, κυρία Κεφαλά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστούμε, κύριε Καφούρο. Τον λόγο έχει ο κύριος Χαράλαμπος Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Σαςευχαριστώ, πολύ κύριε Πρόεδρε. Αξιότιμη κυρία Υπουργέ, κατ’ αρχάς θα πω ότι το συγκεκριμένο σχέδιο νόμου βρίσκεται στην ορθή κατεύθυνση, έστω και ετεροχρονισμένα, διαμέσου του Υπουργείου Πολιτισμού, καθότι θεωρώ ότι ανέκαθεν θα έπρεπε να επιληφθούν τέτοιου είδους πρωτοβουλίες, όσον αφορά τη διαχρονική διδασκαλία της τέχνης και του πολιτισμού, η οποία είναι άρρηκτα συνυφασμένη, με την προαγωγή της ελληνικής ταυτότητας και της ελληνικής γλώσσας, δια μέσου του Υπουργείου Παιδείας. Οι πρωτοβουλίες αυτές, δυστυχώς, καρκινοβατούν.

Τώρα, ως προς το δια ταύτα, φρονώ ότι η προαγωγή του πολιτισμού είναι κάτι απολύτως αναγκαίο και δη η προαγωγή της ελληνικής γλώσσας, μιας γλώσσας, η οποία είναι κατακρεουργημένη, αν και δε διαφυλάσσεται η διαχρονικότητά της διαμέσου της τέχνης, όπου η τέχνη και ιδίως το τραγούδι, ουσιαστικά αποτελεί τη συμπεπηγμένη έκφανση της ελληνικής μας ταυτότητας και του πολιτισμού, διότι περιέχει βιώματα.

Άρα, διαμέσου του τραγουδιού και της τέχνης, διαφυλάσσεται η διαχρονική εθνική ιδιοπροσωπεία, μεταλαμπαδεύεται η πολιτισμική ταυτότητα και κληρονομιά και τοιουτοτρόπως αυτό αποτελεί ένα ενδόσιμο ή ένα εφαλτήριο, αν θέλετε, ούτως ώστε διεθνώς και πανευρωπαϊκά ο καθένας και η καθεμία, όπου θα καταστούν κοινωνοί του ελληνικού τραγουδιού, θα μπορέσουν κατ’ αναλογία να εμβαθύνουν και να απολήξουν ουσιαστικά στη μελέτη του ελληνικού πολιτισμού. Αποτελεί μια θρυαλλίδα, ουσιαστικά, για τη διαφύλαξη της ελληνικής ποιήσεως και για την προαγωγή της Ιλιαδο-ρωμιοσύνης. Εν γένει, δηλαδή, του ελληνικού πολιτισμού ο οποίος σφυρηλατείται δια μέσου του τραγουδιού.

Βεβαίως, φρονώ ότι είναι απολύτως, αδηρίτως, αναγκαίο, καθότι, έστω και επικουρικώς, μέσω της τέχνης και του πολιτισμού, ορθώνεται το ανάστημα, εμμέσως πλην σαφώς - γιατί είπα «μέσω», θα έπρεπε να γίνεται, μέσω της εκπαίδευσης - δια μέσου αυτού του τρόπου διαφυλάσσεται η ιδιοπροσωπεία της ελληνικής ταυτότητας.

Ως εκ τούτου, λοιπόν, θεωρώ ότι είναι προς τη σωστή κατεύθυνση και δεν θα διολισθήσω σε καμία συνθηματολογική ρητορική, σε καμία δαιμονοποίηση ή και σε καμία κατά το δοκούν ουσιαστικά οικειοποίηση του πολιτισμού. Τη στιγμή, την οποία, δυστυχώς, στον τόπο μας η γλώσσα, η διαχρονία της ελληνικής γλώσσας, είναι στοχοποιημένη και είναι συνδεδεμένη με πολιτικά πάθη του παρελθόντος. Θα θυμίσω τις δίκες περί της γλώσσας και ούτω καθεξής. Άρα, θέλω να πω ότι το συγκεκριμένο σχέδιο νόμου συμπυκνώνει εύγλωττα την πεμπτουσία της ελληνικής ιδιοπροσωπείας, μέσα από έναν εύληπτο και συμπεπηγμένο τρόπο, μέσα από τις εμπειρίες του πολιτισμού μας, νυν και εις το διηνεκές. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε.

Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε.

Δεν είχα σκοπό να μιλήσω, αλλά επειδή πατάω τα 60 και από 22 χρόνων κάνω ραδιόφωνο - μάλιστα και πριν ένα μήνα, πριν εκλεγώ βουλευτής - και κάνω και δημοσιογραφικές και μουσικές εκπομπές, υπάρχουν κάποια στοιχεία, που είναι καλό να ακουστούν και προς το Υπουργείο Πολιτισμού, για το πώς διαμορφώνεται και πώς προάγεται γενικότερα το καλό τραγούδι.

Το πρόβλημα δεν είναι σήμερα καθαυτό στο ραδιόφωνο. Ευτυχώς, υπάρχει το αυτοκίνητο, ακόμη ή το νοσοκομείο, το βράδυ ή αν θέλετε κάποια άλλα επαγγέλματα, που ακούνε ραδιόφωνο, γιατί το ραδιόφωνο είναι συντροφιά. Το θέμα είναι ότι δεν υπάρχουν ζωντανές φωνές στα ραδιόφωνα, δεν υπάρχουν καλοί μουσικοί παραγωγοί. Αυτό είναι ένα μεγάλο πρόβλημα. Πάντα, ψάχναμε τον καλό μουσικό παραγωγό στο ραδιόφωνο και μπορώ να σας πω ότι στις πρωινές δημοσιογραφικές εκπομπές, το πρόβλημά μου ήταν το τραγούδι που θα έβαζα, για να κρατήσω τον ακροατή, σε εγρήγορση. Ξέρετε, ανάλογα με το θέμα, πρέπει να μπει και το ανάλογο τραγούδι, είτε αυτό είναι ελληνικό είτε ξένο, αλλά υπάρχουν φοβερά ελληνικά τραγούδια, τα οποία είναι άγνωστα στο κοινό, αν όμως το τραγούδι δένει, με το θέμα, όπως το αναλύουμε, αυτό μένει στα αυτιά του ακροατή.

Δεν μπορείς να πεις σήμερα ότι μπορείς να αφήσεις ένα τραγούδι απ’ έξω. Δηλαδή, δεν μπορείς να κρίνεις σήμερα τις κυβερνήσεις και να μην βάλεις το «Χαιρετίσματα λοιπόν στην εξουσία» του Βασίλη Παπακωνσταντίνου ή να μιλάς για αυξήσεις στη λαϊκή αγορά και να μην βάλεις το «Παρά πάει το πράγμα» του Χάρρυ Κλυνν ή να μη βάζεις ένα «Νεοέλληνα» του Τζίμη Πανούση, το πρωί για να ανέβει ο ακροατής. Άρα, λοιπόν, το τραγούδι παίζει τον πιο σημαντικό ρόλο, για να κρατάει τον ακροατή σε εγρήγορση και όχι τόσο ο λόγος μιας ενημερωτικής εκπομπής. Και τα δύο μαζί, αλλά το τραγούδι είναι βασικός πυλώνας.

Εμείς από τους ιδιοκτήτες ραδιοφώνων δεχόμασταν κάποιες παρατηρήσεις για κάποια τραγούδια, που θέλανε να τα προωθήσουμε, αλλά και κάποια τραγούδια άσχετα, τα οποία «κοίμιζαν» ή έκαναν τον ακροατή να αλλάξει συχνότητα.

Θέλει μεγάλη προσοχή στο πώς θα αναδείξουμε το ελληνικό τραγούδι, μέσα από καλές φωνές του ραδιοφώνου, που είναι πολύ σπάνιο, όμως, να βρεθούν σήμερα οι καλοί παραγωγοί και ένας καλός ραδιοφωνικός παραγωγός θα μπορούσε να μας πει πολλά, σήμερα, για το πώς μπορεί πραγματικά το ελληνικό τραγούδι να αγγίξει την ψυχή του ακροατή. Είναι ο τρόπος, που το παρουσιάζεις, είναι ο στόμφος της φωνής, όλα τα τραγούδια ακούγονται, ανάλογα και με την ώρα που θα ακουστούν.

Στα ραδιόφωνα στα οποία υπήρξα, ήταν πάμπολλα τα ραδιόφωνα, πιστέψτε με και μικρά και μεγάλα και στο Νομό Σερρών, σε αξιόλογα ποιοτικά ραδιόφωνα, πραγματικά ο ακροατής, πολλές φορές, υποδεικνύει στον παραγωγό κάποια τραγούδια, που πρέπει, αν θέλει ο παραγωγός να είναι κοντά του, να τα προβάλλει. Αλλιώς, θα χαθεί αυτή η επαφή. Αυτός είναι ο κώδικας επικοινωνίας.

Παραδείγματα θα φέρω, για τον μουσικό παραγωγό που είτε κάνει μια ενημερωτική εκπομπή είτε κάνει μια βραδινή εκπομπή. Επειδή γεννήθηκα και μεγάλωσα και έμεινα πολλά χρόνια και στην Καβάλα και στις Σέρρες, αν δεν βάλεις τους «Χειμερινούς Κολυμβητές», «Από το πάρκο στην Μυροβόλο» ή «Ποτέ δεν θα ιδωθούμε», πως θα γνωρίσει ο ντόπιος αυτό το τραγούδι, που μιλάει για την ίδια του την πόλη ή αν δεν βάλεις, στις Σέρρες και στο Σιδηρόκαστρο, του Λιδάκη το τραγούδι, που αφορά τις Σέρρες; Εκεί, λοιπόν, εναπόκεινται στην κρίση του μουσικού παραγωγού τα τραγούδια, τα οποία θα παίξει. Από κει και πέρα, δεν μπορούμε να κατηγορούμε και τα λεγόμενα εμπορικά τραγούδια, γιατί αυτά τα ζητάει ο ο κόσμος.

Απλά, μπορούμε να αναδείξουμε ποιοτικά τραγούδια, ανάλογα με την υφή της εκπομπής. Σήμερα, εκπομπές, που αναφέρονται στον ελληνικό κινηματογράφο, είναι πάντα διαχρονικές, ανάλογα πάντα, επαναλαμβάνω, την ώρα, αλλά ο παραγωγός είναι αυτός, ο οποίος, με τη ζωντανή φωνή του, θα κρατήσει τον ακροατή και θα του επιβάλει, με την καλή έννοια του όρου, να ακούσει το συγκεκριμένο τραγούδι.

Εγώ, φυσικά, στις ενημερωτικές εκπομπές, που είναι πάρα πολλές, προτιμούσα το ελληνικό τραγούδι. Δεν σας κρύβω, όμως, ότι υπήρχε πολύ μεγάλη ακροαματικότητα στο ιταλικό τραγούδι, που έκανα κάποια βράδια. Αυτό το La Canzone Italiana - Di me - di Caballe ήταν στις καρδιές όλων και αναρωτήθηκα, γιατί αυτά τα ιταλικά τραγούδια έχουν απήχηση στο κόσμο. Πέρα από τη μελωδία και τη γλώσσα, βέβαια, που είναι μουσική η ιταλική γλώσσα, είναι γιατί προβλήθηκαν, μέσα από τα διάφορα κλαμπ, φεστιβάλ, συναυλίες, ντισκοτέκ της εποχής και ούτω καθεξής.

Οι Ιταλοί, λοιπόν, πάνω σε αυτό το ζήτημα, προωθούν και ενισχύουν οικονομικά μεγάλα ραδιόφωνα, όπως είναι το «Radio Italia», με πολλά παραρτήματα, αλλά και το μεγάλο μουσικό φεστιβάλ του Σαν Ρέμο, που γίνεται στην Τζένοβα της Ιταλίας, κυρίως κάθε χρόνο και αναδεικνύουν ποιοτικά τραγούδια. Έχουν κάνει μια προσπάθεια πάρα πολύ μεγάλη.

Σήμερα, αυτό που είπε η Τζώρτζια, να πληρωθούν για τα πνευματικά δικαιώματα οι καλλιτέχνες, φυσικά και πρέπει, αλλά, κυρία Μενδώνη, ξέρετε, το μεγάλο σκάνδαλο της ΑΕΠΙ ακόμα ηχεί στα αυτιά πάρα πολλών. Αυτή τη στιγμή και τα ραδιόφωνα είναι οι αιμοδότες για τον κάθε σύλλογο, που περνάει εκεί, γιατί δεν δημιουργήσαμε - τα λέγαμε, όταν μιλούσαμε για τα πνευματικά δικαιώματα - έναν ενιαίο εθνικό φορέα διαχείρισης, για να ξέρει και ο άλλος που πληρώνει. Δεν μπορείς δηλαδή, τα ραδιόφωνα της επαρχίας, τα μικρά, να τους βάζεις ένα συγκεκριμένο χαράτσι και τα ραδιόφωνα τα μεγάλα, θεωρητικά, του Λεκανοπεδίου και άλλων μεγάλων πόλεων, να τα βάζεις με το τζίρο, είναι μια αδικία.

Εν πάση περιπτώσει, σήμερα οι μουσικοί και δη το ελληνικό τραγούδι μπορεί πραγματικά να προάγει τον πολιτισμό. Μπορεί να είναι πρεσβευτής. Μόνο να πάμε στο Ισραήλ. Στο Ισραήλ υπάρχει ραδιόφωνο, που παίζει 24 ώρες μόνο ελληνική μουσική, μόνο ελληνική μουσική ! Πέρα από τον Καζαντζίδη, τη Γλυκερία ή τον Νταλάρα, που εκεί έχουν μεγάλη απήχηση και άλλοι μεγάλοι καλλιτέχνες και τροβαδούροι και βάρδοι, παίζει μόνο ελληνική μουσική. Αυτό σημαίνει κάτι.

Δηλαδή, το ελληνικό κράτος, αν δημιουργήσει μια συναυλία, με ποιοτικό ελληνικό τραγούδι, με κάποια κράτη, που ακούνε και αγαπούν την ελληνική μουσική, όπως η Βουλγαρία, που αγαπάει πάρα πολύ το ελληνικό τραγούδι.

Άρα, λοιπόν, θέλει πάρα πολλή δουλειά, για να προάγουμε, αλλά πρέπει να βοηθήσουμε και τα μέσα, τα οποία, αυτή τη στιγμή, έχουν το τραγούδι στην ψυχή τους. Ποια είναι αυτά; Τα ραδιόφωνα. Ραδιόφωνο χωρίς μουσική δεν γίνεται. Πρωτίστως, τα ραδιόφωνα είναι ισχύς. Είναι αδιανόητο αυτό, που είπε και ο συνάδελφος, στα νησιά να ακούς με μεγάλους πομπούς τούρκικα τραγούδια ή σε άλλες παραμεθόριες περιοχές, γιατί οι πομποί εκείνων των ραδιοφώνων είναι πάρα πολύ μεγάλοι. Πώς καταφέρνουν τώρα οι Τούρκοι ή οι Βούλγαροι να έχουν ισχυρούς πομπούς και να μπαίνουν τόσο μέσα στην Ελληνική Επικράτεια, είναι ένα άλλο ζητούμενο. Τα δικά μας ραδιόφωνα φυτοζωούν, χωρίς μουσική, δεν υπάρχει το ραδιόφωνο. Σίγουρα, οι καλλιτέχνες, οι στιχουργοί, οι συνθέτες, οι δημιουργοί, γενικότερα και οι τραγουδιστές, φυσικά και οι ερμηνευτές πρέπει να πληρωθούν, αλλά με δίκαια κριτήρια και πάνω απ’ όλα, εναπόκειται στα εχέγγυα, που θα δώσει το Υπουργείο Πολιτισμού, για να έχουμε ένα τραγούδι ποιοτικό, καλό, αλλά κυρίως να το γνωρίσουν οι νέοι.

Υπάρχουν αξιόλογοι καλλιτέχνες και σήμερα. Πάντα υπήρχαν οι κομήτες και οι αστέρες. Υπάρχουν και σήμερα αστέρες, αλλά δεν τους ξέρει το κοινό, διότι είναι η εμπορευματοποίηση του κλάδου ή η εμπορευματοποίηση κάποιων συγκεκριμένων ραδιοφώνων, τα οποία προς τέρψιν ενός διαφημιστικού πακέτου, παίζουν συγκεκριμένα επαναλαμβανόμενα τραγούδια.

Θέλει πάρα πολλή δουλειά, θέλει σοβαρή δουλειά. Το τραγούδι είναι πολύ σοβαρή υπόθεση, αγγίζει τις ευαίσθητες χορδές του ανθρώπου και δη του ακροατή, όταν μιλάμε για ραδιόφωνο, πάντα κάποιος έχει να θυμάται βιωματικά από κάθε τραγούδι ή να γνωρίζει και πάλι θα συνδεθεί, με την προσωπική του λύπη. Πρώτα, το τραγούδι είναι πόνος και μετά είναι χαρά. Εκεί βιωματικά συνδέεται ο άνθρωπος και πάνω σε αυτό θέλει ιδιαίτερη προσοχή στο πώς θα αγγίξουμε τις χορδές τους. Είναι ένα πολύ σημαντικό κομμάτι το πώς θα προωθήσουμε την ελληνική μουσική και το ελληνικό τραγούδι. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Το λόγο έχει η κυρία Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού)**: Κυρίες και κύριοι Βουλευτές, το Υπουργείου Πολιτισμού εισάγει σήμερα προς συζήτηση στη Βουλή αυτό το πολυθεματικό νομοσχέδιο, στο οποίο, για πρώτη φορά, περιλαμβάνονται ρυθμίσεις ιδιαίτερα σημαντικές, για την προστασία της άυλης πολιτιστικής κληρονομιάς, την ελληνική μουσική, το ελληνόφωνο τραγούδι. Η Εισηγήτρια μας, η κυρία Δεληκάρη, παρουσίασε το σχέδιο νόμου με λεπτομερή τρόπο και φυσικά θα έχουμε μπροστά μας τρεις, τέσσερις συνεδρίες, ακόμα, για να δούμε όλα τα θέματα, τα οποία εθίγησαν.

Αυτό το οποίο έχω να πω, καταρχήν, για τα Κόμματα, τα οποία βρίσκονταν στη Βουλή, την προηγούμενη τετραετία, απλώς επαναλαμβάνεστε. Επαναλαμβάνετε επιχειρήματα, τα οποία ακούμε, επί πέντε χρόνια, με μία αρκετά αργή προσέγγιση συστηματικά των θεμάτων του πολιτισμού και αγνοείτε, προφανώς, την κοινωνία, η οποία σας αγνόησε εμφατικά. Αυτή τη στιγμή, με το σημερινό νομοσχέδιο, δημιουργούμε για πρώτη φορά ένα ισχυρό πλέγμα προστασίας, διαφύλαξης και ανάδειξης της άυλης πολιτιστικής κληρονομιάς μας και μια πολιτική προστασίας και διάχυσης της ελληνικής γλώσσας, βασικός φορέας της οποίας είναι το ελληνόφωνο τραγούδι.

Καταρχήν, για να κάνουμε μια ουσιαστική συζήτηση, θα έπρεπε - η Βουλή δεν είναι για να κάνουμε μαθήματα - να δούμε τι είναι η άυλη πολιτιστική κληρονομιά, πώς αντιμετωπίζεται από τις διεθνείς συμβάσεις, πώς αντιμετωπίζεται από τις συνθήκες της Ευρωπαϊκής Ένωσης, αλλά θα έχουμε το χρόνο να τα πούμε στις επόμενες συνεδριάσεις. Αυτό το οποίο θέλω να επισημάνω είναι ότι είμαστε σε μία εποχή, που υπάρχει καθίζηση της σύγχρονης μουσικής βιομηχανίας, παγκοσμίως, δεν είναι ελληνικό φαινόμενο, είναι παγκόσμιο φαινόμενο και φυσικά και στην Ελλάδα, επικρατεί αυτό, που συμβαίνει, σε όλο τον κόσμο, δηλαδή η αγγλοσαξονική μουσική βιομηχανία να επικρατεί στην Ευρώπη και αυτό είναι ένα γεγονός, το οποίο, κατά συνέπεια, οδηγεί σε μαρασμό την εγχώρια μουσική παραγωγή και, προφανώς, οικονομική δυσχέρεια των δημιουργών.

Εγώ θα δεχθώ αυτό, που ελέχθη, ότι ένα τέτοιο σχέδιο νόμου θα έπρεπε να είχε έρθει, πολύ νωρίτερα. Να χρεωθεί η σημερινή ηγεσία του Υπουργείου Πολιτισμού και η Κυβέρνηση ότι δεν το φέραμε, την προηγούμενη τετραετία, αλλά μην μιλάτε και τα Κόμματα, τα οποία κυβερνούσατε, πενταετίες και δεκαετίες. Στο περιβάλλον, λοιπόν, αυτό, το παγκοσμιοποιημένο, αναλαμβάνουμε τη συγκεκριμένη νομοθετική πρωτοβουλία, που στηρίζει έμπρακτα το ελληνικό τραγούδι, τους Έλληνες συνθέτες και θωρακίζει την προστασία της άυλης πολιτιστικής μας κληρονομιάς, η οποία είναι κάτι πολύ μεγαλύτερο. Εγώ υποβάλλω και δεν περιμένω απάντηση σήμερα, ευθέως ερώτηση στον ΣΥΡΙΖΑ. Είστε υπέρ της προστασίας του ελληνόφωνου τραγουδιού και κατ’ επέκταση των δημιουργών; Γιατί από την τοποθέτηση της Εισηγήτριας σας, κατάλαβα ότι μάλλον δεν είστε.

Ας πάμε λοιπόν, να δούμε μερικά από τα άρθρα αυτού του νομοσχεδίου. Ο σκοπός, λοιπόν, των ρυθμίσεων, στα άρθρα 1 έως 14 του πρώτου μέρους, είναι η διαφύλαξη και η ενίσχυση της άυλης πολιτιστικής κληρονομιάς. Εδώ άκουσα ότι συστήνουμε συμβούλια, ότι συγκροτούμε επιτροπές. Εάν ξέραμε στοιχειωδώς, πώς λειτουργεί η προστασία της άυλης κληρονομιάς, θα είχαμε, ήδη, τις απαντήσεις. Η επιστημονική επιτροπή, η οποία υπάρχει και η οποία δούλεψε καλά, τα χρόνια αυτά, που δούλεψε, αναβαθμίζεται σε ένα κεντρικό συμβούλιο για την προστασία της άυλης πολιτιστικής κληρονομιάς, ακριβώς γιατί σήμερα η προστασία αυτής της κληρονομιάς καθίσταται απολύτως επιτακτική, λόγω της παγκοσμιοποίησης, επιτακτική, λόγω της κλιματικής κρίσης, της κλιματικής αλλαγής, η οποία δημιουργεί δυσμενείς συνθήκες, για τη διαβίωση και επιβίωση των φορέων της άυλης πολιτιστικής κληρονομιάς. Αυτό, προφανώς, το αγνοείτε.

Εάν, επίσης, ξέραμε ακριβώς το τι είναι η πολιτιστική κληρονομιά και πώς πρέπει να προστατευθεί, δεν θα έκανε καμία εντύπωση μια επιτροπή, η οποία συγκροτείται, με ευθύνη του Υπουργείου Πολιτισμού, γιατί είναι δική του ευθύνη να προστατεύσει αυτή την άυλη πολιτιστική κληρονομιά, με τη συμμετοχή εκπροσώπων των συναρμόδιων Υπουργείων. Διότι, πλέον αυτά τα θέματα δεν είναι μουσειακού χαρακτήρα, για να ασχολείται μόνο το Υπουργείο Πολιτισμού, αλλά μιλάμε για ζώσα άυλη πολιτιστική κληρονομιά, που, αν θέλουμε να δώσουμε ουσιαστικά κίνητρα, αν θέλουμε να προστατεύσουμε, εάν θέλουμε να τα δούμε, σε σχέση με το περιβάλλον, το ιδιαίτερο φυσικό περιβάλλον, που υπάρχει, τότε θα πρέπει να κάνουμε μια επιτροπή πολυτομεακή. Μία επιτροπή, στην οποία να εκπροσωπούνται τα Υπουργεία, ώστε να εισηγούνται στην Κυβέρνηση αυτά τα μέτρα, τα οποία θα πρέπει να παρθούν συνολικά, για να προστατευθεί αυτή η άυλη πολιτιστική κληρονομιά.

Τώρα, επειδή ακούω αυτό το χρόνο όλο και καλώς τα ακούω αυτά, τα οποία λέγονται για το ελληνόφωνο τραγούδι και τα ηχογραφήματα των νέων δημιουργών, αυτά τα δύο θέματα είναι ένα πολύ σημαντικό μέρος αυτής της άυλης πολιτιστικής κληρονομιάς και δεν θα πάρω, σήμερα, το χρόνο σας, για να εξειδικεύσω στους ορισμούς και τι λέει ο κάθε ένας από τους ορισμούς αυτούς, που έχουμε δώσει. Αυτό, το οποίο είναι βέβαιο, είναι ότι σε ό,τι αφορά τους ραδιοφωνικούς σταθμούς, άκουσα με προσοχή όλα αυτά, τα οποία είπατε, τίποτα δεν είναι υποχρεωτικό. Όλα είναι σε μία προαιρετική βάση. Επομένως, η φυσιογνωμία κανενός ραδιοφωνικού σταθμού δεν αλλάζει, εάν δεν θέλει να υιοθετήσει τις συγκεκριμένες ρυθμίσεις. Είναι σε απολύτως προαιρετική βάση.

Στα άρθρα 8 έως 11 του σχεδίου νόμου, εισάγεται η υποχρέωση δημόσιας εκτέλεσης ποσοστού 40% ελληνόφωνου τραγουδιού, σε περιορισμένους κοινόχρηστους χώρους. Δεν μπορεί να πάει σε όλους τους χώρους, διότι αυτό θα ήταν ευθεία παρέμβαση στην ιδιωτική πρωτοβουλία και θα αντέβαινε και άρθρα του Συντάγματος και των συνθηκών. Περιορίζεται, λοιπόν, χωροχρονικά σε δύο συγκεκριμένους χώρους, ειδικά για τα τουριστικά καταλύματα, και αυτό, υπό την αίρεση ότι ο ιδιοκτήτης, ο διαχειριστής αυτών των ξενοδοχείων ή των τουριστικών καταλυμάτων θα θελήσει να βάλει μουσική, σε αυτούς τους χώρους.

Επίσης, εκεί που δημιουργείται πρόβλημα και μου κάνει εντύπωση στους κατ’ επίφαση δημοκράτες, γιατί σας ενόχλησε τόσο πολύ ότι λάβαμε υπόψη τη διαβούλευση; Η διαβούλευση είναι μια απόλυτα δημοκρατική διαδικασία στα σχέδια νόμου. Το να λαμβάνεις, λοιπόν, υπόψη πράγματα, τα οποία ακούγονται στη διαβούλευση, είναι μάλλον εξαιρετικά δημοκρατικό και τιμά τον όποιον το κάνει αυτό και όχι αντικείμενο περιπαικτικών σχολίων, ότι δήθεν τρομάξαμε από αυτά, που ακούσαμε, στη διαβούλευση. Ακούσαμε, λοιπόν, όλους αυτούς τους φορείς, οι οποίοι μετείχαν στη διαβούλευση και αυτό το οποίο δυσκόλευε, πραγματικά, φορείς του τουριστικού κλάδου το διευκολύναμε εκεί, που είχαμε μόνο μια πηγή παραγωγής ήχου. Ακριβώς, διότι θέλουμε να προστατεύσουμε την τέχνη, όμως σεβόμαστε απολύτως και την επαγγελματική δραστηριότητα του κάθε ιδιώτη.

Στο άρθρο 12 του σχεδίου νόμου, προβλέπεται επίσης δυνητική αξιολόγηση των οπτικοακουστικών παραγωγών. Τηλεοπτικών ή κινηματογραφικών, οι οποίες ενσωματώνουν μουσική επένδυση ελληνόφωνου τραγουδιού ή ορχηστρική μουσική απόδοση ελληνόφωνου τραγουδιού ή μουσικά έργα, χωρίς στίχο ή με στίχο σε γλώσσα κράτους μέλους της Ε.Ε., τα οποία ηχογραφούνται στην επικράτεια, σύμφωνα με τους κανόνες και τις προϋποθέσεις επιλεξιμότητας των εκάστοτε καθεστώτων ενίσχυσης ή χρηματοδοτικών εργαλείων του ελληνικού δημοσίου. Το γεγονός ότι εδώ υπάρχει εξουσιοδοτική διάταξη, αυτό ενόχλησε την Αντιπολίτευση, θεωρούμε ότι είναι το απολύτως σωστό και αντικειμενικό, προκειμένου να έχουμε την απόλυτη σωστή διατύπωση, έτσι όπως δεν μπορεί να διατυπωθεί, σε ένα σχέδιο νόμου για πάρα πολλούς λόγους, τους οποίους τους ξέρετε τόσο καλά, όσο και εγώ.

Στο άρθρο 13, προβλέπεται η δημιουργία, στο Υπουργείο Πολιτισμού, ηλεκτρονικής βάσης δεδομένων ελληνόφωνου τραγουδιού, ορχηστρικής μουσικής Ελλήνων δημιουργών και ηχογραφημάτων, που έχουν ηχογραφηθεί, στην επικράτεια και διαδικτυακής εφαρμογής συνδεδεμένης με την ηλεκτρονική βάση δεδομένων της προηγούμενης περίπτωσης δηλαδή, οι οποίες αναρτώνται στην επίσημη ιστοσελίδα του Υπουργείου Πολιτισμού, κατόπιν έγγραφης συναίνεσης δικαιούχων. Δεν κάνουμε τίποτα αυθαίρετα και απλώς υλοποιούμε μία υποχρέωση, την οποία θα έπρεπε, εδώ και χρόνια, να έχει φροντίσει η ελληνική πολιτεία να έχει κάνει.

Προφανώς, επειδή εσείς δεν κάνατε κάτι, σας ενοχλεί το να το κάνει κάποιος άλλος. Εμείς αναγνωρίζουμε μια ενδεχόμενη καθυστέρηση, ερχόμαστε όμως τώρα και το υλοποιούμε αυτό, που πρέπει να κάνουμε και το τι σημαίνει αυτό, επίσης, γιατί δεν θέλω να πάρω τώρα χρόνο, θα το αναπτύξουμε στην κατ’ άρθρον συζήτηση.

Στο άρθρο 14, καθορίζεται η διαδικασία ελέγχου και επιβολής διοικητικών κυρώσεων, σε βάρος κάθε κατηγορίας υπόχρεων, για την παραβίαση των υποχρεώσεων της μετάδοσης ελληνόφωνου τραγουδιού, εφόσον επιλέξουν να παίξουν ελληνόφωνο τραγούδι. Είναι προφανές, ότι όταν να κατατίθεται μία ρύθμιση, η επιβολή κυρώσεων είναι μια επιλογή, ώστε η ρύθμιση αυτή να μην καθίσταται γράμμα κενό και να διασφαλιστεί η αποτελεσματική εφαρμογή των ρυθμίσεων, δεδομένου ότι στο πλαίσιο της συντονισμένης παρέμβασης του κράτους, για την υποστήριξη του ελληνόφωνου τραγουδιού, έχουν εξαντληθεί τα περιθώρια θεσμοθέτησης επιδοτήσεων, φορολογικών απαλλαγών και άλλων συναφών, οικονομικής φύσεως κινήτρων.

Οι προτεινόμενες ρυθμίσεις, συνελόντι ειπείν, των άρθρων 7 έως 14, εντάσσονται στη συνταγματική υποχρέωση του κράτους, για την προστασία του πολιτιστικού περιβάλλοντος της χώρας, τη διαφύλαξη του πολιτιστικού τους πλούτου και την ανάπτυξη και την προαγωγή των τεχνών. Είναι σαφές στο Σύνταγμα, τι λέει στα άρθρα αυτά. Οι ως άνω ρυθμίσεις εμπίπτουν στο πεδίο της προστασίας της πολιτιστικής ποικιλομορφίας και είναι το άρθρο 3 της Συνθήκης της Ευρωπαϊκής Ένωσης, η οποία αναγνωρίζεται σε Ενωσιακό και διεθνές επίπεδο. Αντίστοιχες ρυθμίσεις - ακούστηκε ήδη - έχουν θεσπιστεί, εδώ και πολλά χρόνια, σε διάφορα κράτη-μέλη της Ευρωπαϊκής Ένωσης στο εθνικό τους δίκαιο.

Να πάμε τώρα στο 2ο μέρος του νομοσχεδίου, γιατί άκουσα ότι έχουμε αποτύχει στη βελτίωση του Οργανισμού Διαχείρισης και Ανάπτυξης Πολιτιστικών Πόρων, του ΟΔΑΠΠ. Όταν θεσμοθετήσαμε, το 2020, το νέο θεσμικό του πλαίσιο, το οποίο έβγαλε τον Οργανισμό από το τέλμα, στο οποίο είχε περιέλθει, τα προηγούμενα χρόνια - ιδιαίτερα δε την πενταετία 2015-2019. Ο σημερινός ΟΔΑΠΠ δεν έχει καμία απολύτως σχέση με τον ΟΔΑΠΠ, τον οποίον παραλάβαμε. Κάντε λίγο υπομονή, ανά άρθρο, θα δείτε τι έχει συμβεί και που έχουμε φτάσει, αυτό όμως δεν σημαίνει ότι θα στερηθούμε του δικαιώματος να βελτιώνουμε τη λειτουργία αυτού του Οργανισμού είτε σας αρέσει είτε δεν σας αρέσει.

Ο συγκεκριμένος Οργανισμός έχει τη δυνατότητα να χρηματοδοτεί συνεχώς αυξανόμενα όλες τις δράσεις του Πολιτισμού. Προφανώς, αυτό σας ενοχλεί, γι’ αυτό και δεν κάνατε τίποτα, γι’ αυτό, το 2019, ο μέσος όρος είσπραξης ανά επισκέπτη ήταν 10 λεπτά του ευρώ, όταν παραλάβαμε τον Οργανισμό από την Κυβέρνηση του ΣΥ.ΡΙΖ.Α., ενώ ο ευρωπαϊκός μέσος όρος είναι 6 ευρώ με 7 ευρώ ! Αυτό ήταν το κατάντημα του τότε ΤΑΠ και σημερινού ΟΔΑΠΠ. Σήμερα, λοιπόν, ο ΟΔΑΠΠ είναι σε θέση να έχει πολύ περισσότερα έσοδα και όχι ανεβάζοντας τα εισιτήρια - για να μην ακουστεί κι αυτό. Εσείς εμφανίσατε έσοδα στον ΟΔΑΠΠ, το 2018, αυξάνοντας σχεδόν 100% τα εισιτήρια. Ήταν καλό, που το κάνατε, αλλά το παρουσιάσατε, ως έναν εκσυγχρονισμό του Οργανισμού, ότι γι’ αυτό είχατε έσοδα, τάχα μου. Ένα-ένα άρθρο θα τα πούμε στην κατ’ άρθρον συζήτηση ή στην Ολομέλεια ή όπου θέλετε.

Ο Οργανισμός, λοιπόν, αυτός πρέπει να αποδώσει περισσότερα χρήματα στα δημόσια έσοδα, ακριβώς γιατί από τα έσοδα αυτά αναχρηματοδοτείται και η σύγχρονη δημιουργία και η πολιτιστική κληρονομιά. Αυτά τα οποία λέγονται, περί απευθείας αναθέσεων τάχα μου - δήθεν και πελατειακών εξυπηρετήσεων για το προσωπικό, προφανώς ξεχνάτε ότι όλες οι προσλήψεις του προσωπικού γίνονται σταθερά, μέσω ΑΣΕΠ, είτε ο χρόνος απασχόλησής τους είναι 8 μήνες είτε είναι 12 μήνες. Το γεγονός ότι τα πωλητήρια προτείνεται να περάσουν σε ιδιώτες, ναι, πολύ συνειδητά προτείνουμε να περάσουν σε ιδιώτες, με κριτήρια και έλεγχο - γιατί άκουσα κάτι και περί των διαχειριστών. Μα, ο διαχειριστής είναι ο δημόσιος υπάλληλος του Οργανισμού Διαχείρισης και Ανάπτυξης Πολιτιστικών Πόρων. Από πού σας προκύπτει ότι ο διαχειριστής αυτός είναι ιδιώτης; Δεν ξέρετε ότι σε κάθε αναψυκτήριο, σήμερα, τα οποία δίδονται σε ιδιώτες, υπάρχει ένας διαχειριστής, ο οποίος είναι δημόσιος υπάλληλος; Προφανώς ή τα ξεχνάτε ή είστε κακά πληροφορημένοι.

Επομένως, ας μη μένουμε σε τέτοιου είδους θέματα ούτε να σκεφτόσαστε, ότι εμείς ξαφνικά εμπορευματοποιούμε και δίνουμε αναθέσεις σε δουλειές, που έκανε ο Ερυθρός Σταυρός, διότι ο Ερυθρός Σταυρός παραμένει μέσα στους χώρους. Όμως, όταν έχουμε πλέον θερμοκρασίες, οι οποίες στο βράχο της Ακρόπολης ξεπερνούν, κατά ημέρες συγκεκριμένες, τους 45 και τους 50 βαθμούς, δεν αρκεί ο γιατρός οπλίτης. Δεν αρκεί να φωνάζουμε ένα ασθενοφόρο και να περιμένουμε να έρθει. Αυτό, λοιπόν, το οποίο κάνουμε, είναι καθ’ όλη τη διάρκεια λειτουργίας του αρχαιολογικού χώρου, των έξι αρχαιολογικών χώρων, που μέσα από μια συστηματική μελέτη καταλήξαμε ότι υπάρχουν ατυχήματα, θα έπρεπε να ενισχύσουμε τους εθελοντές του Ερυθρού Σταυρού, τους οποίους τιμούμε. Σε αυτούς, λοιπόν, τους έξι χώρους έχουμε, σε όλη τη διάρκεια της λειτουργίας τους, 13 ώρες την ημέρα, γιατρούς και νοσηλευτικό προσωπικό, μαζί με το ασθενοφόρο. Εάν, ο μη γένοιτο, συμβεί κάτι σε αυτούς τους χώρους, θέλω να δω πώς θα αντιδρούσατε, αν δεν είχαμε λάβει αυτή την πρόνοια και αυτή την πρόβλεψη. Μην πετάτε πομφόλυγες και μην προσπαθείτε να δημιουργήσετε τέτοιου είδους εντυπώσεις για πράγματα, τα οποία είναι φανερό ότι δεν στέκουν.

Θα συμφωνήσω απολύτως με τον κύριο Καφούρο, όχι γιατί προέρχεται από τη Νέα Δημοκρατία, γιατί είναι βουλευτής της Νέας Δημοκρατίας, αλλά για το αντικειμενικό να δοθεί ένα κίνητρο στους ανθρώπους, για να πηγαίνουν στη Δήλο και στο Καστελόριζο, για το οποίο δεν άκουσα τίποτα από σύμπασα την Αντιπολίτευση, γιατί φυσικά γνωρίζετε πάρα πολύ καλά ότι δεν πηγαίνουν εκεί. Δεν είναι ότι δεν τους στέλνουμε, αλλά δεν πηγαίνουν, γιατί θα πρέπει να τους δώσεις ένα κίνητρο και για τη Δήλο και για το Καστελόριζο.

Επίσης, ακούσαμε ότι κάνουμε πελατειακές ρυθμίσεις, γιατί πριμοδοτούμε, μοριοδοτούμε, την εμπειρία υποψηφίων για την κάλυψη θέσεων φυλακτικού προσωπικού, τη στιγμή που αυτοί έχουν περάσει από μια σχολή και έχουν ένα τίτλο σπουδών. Αυτό για σας δεν είναι τίποτα. Μπορούμε, δηλαδή, να τους βάλουμε στην ίδια κατηγορία με κάποιον, ο οποίος εργάζεται, σαν φύλακας, αλλά δεν έχει καμία απολύτως ειδική γνώση. Αυτούς τους ανθρώπους, που πάνε να σπουδάσουν αυτά τα 2, τα 3, 4 εξάμηνα, εσείς τους αγνοείτε εντελώς. Λοιπόν, αυτή είναι η διαφορά μας. Εσάς ποτέ δεν σας ενδιέφερε ούτε η αξιοκρατία ούτε τα πτυχία, ήταν άλλα τα ενδιαφέροντά σας.

Πάμε, λοιπόν, να δούμε το άρθρο 27. Εδώ, κάνετε ένα εξαιρετικά επικίνδυνο περιορισμό του ορισμού των αρχαιολογικών έργων. Λέτε ότι το αρχαιολογικό έργο και η αυτεπιστασία περιορίζεται στις ανασκαφές. Αυτό είναι ή επικίνδυνο ή είναι δήλωση επικίνδυνης άγνοιας. Διαβάστε στα προηγούμενα νομοθετήματα τι είναι το αρχαιολογικό έργο. Δεν θα μπω στον πειρασμό να σας απαντήσω για τα νομικά πρόσωπα και τι ακριβώς εννοούμε εδώ. Θα το κάνω στην κατ’ άρθρο συζήτηση, αλλά διαβάστε τι είναι το αρχαιολογικό έργο και σκεφτείτε, εάν παρέχετε υπηρεσίες στην αρχαιολογική υπηρεσία, περιορίζοντας τον ορισμό του αρχαιολογικού έργου και της αυτεπιστασίας μόνο στο ανασκαφικό έργο. Στο άρθρο 28, προβλέπεται προσθήκη νέας κατηγορίας προστατευτικών κινητών μνημείων, μεταγενέστερων του 1453, που χρονολογούνται, ως και το 1830 και την υποχρέωση δήλωσης της απόκτησης κυριότητας και δήλωση κατοχής των μνημείων αυτών. Έχουν περάσει 200 χρόνια από την ελληνική επανάσταση. Υπάρχουν τέτοιου είδους κειμήλια, τέτοιου είδους αντικείμενα, τα οποία ανήκουν στους πρωταγωνιστές, στους αγωνιστές της επανάστασης και σε άλλα σημαντικά πρόσωπα. Σήμερα, είναι επιβεβλημένο αυτά να τα προστατεύσουμε και, τουλάχιστον, να γνωρίζουμε τους κατόχους και πως ενδεχομένως αυτά διακινούνται, εντός και εκτός χώρας. Επίσης και γι’ αυτό δεν άκουσα τίποτα. Προφανώς, δεν είναι του ενδιαφέροντος σας.

Επίσης, δεν άκουσα τίποτα για τη διεύρυνση των ποινικών ευθυνών, όχι μόνο για την παράνομη χρήση των ανιχνευτών, αλλά και για την παράνομη κατοχή τους. Η αλήθεια είναι ότι τα τελευταία πέντε χρόνια, για τους επαναπατρισμούς πολύ σημαντικών αρχαιοτήτων από το εξωτερικό, η προσπάθεια, την οποία καταβάλλει η αρμόδια Διεύθυνση Τεκμηρίωσης και Προστασίας των Πολιτιστικών Αγαθών έχει επιφέρει εξαιρετικούς καρπούς, που μάλλον δεν προσφέρονται για αντιπολίτευση. Ίσως, γι’ αυτό δεν το σχολιάσατε.

Τέλος, τα υπόλοιπα είναι θέματα διαδικαστικά, το πώς θα περιέλθει κάποιο ακίνητο στον αρχαιολογικό χώρο των Φιλίππων, για να μπορεί να κατασκευαστεί το έργο της πυρόσβεσης, το οποίο είναι ήδη σε εξέλιξη, η ισχύς του νόμου και ορισμένες εξουσιοδοτικές διατάξεις, οι οποίες φαίνεται ότι δεν έχουν γίνει και πολύ σαφείς.

Εν κατακλείδι, με το σχέδιο νόμου, ενισχύεται το υφιστάμενο νομικό πλαίσιο προστασίας της άυλης πολιτιστικής κληρονομιάς. Ήδη, η άυλη πολιτιστική κληρονομιά προστατεύεται από τη Σύμβαση της UNESCO και τη Συνθήκη της Ευρωπαϊκής Ένωσης για την Πολιτισμική και τη Γλωσσική Πολυμορφία.

Είναι η πρώτη φορά, που η χώρα αποκτά πολιτιστική πολιτική ή μάλλον πολιτική πολιτισμού στον τομέα της μουσικής τέχνης, με επίκεντρο το ελληνόφωνο τραγούδι. Θα συνεχίσουμε να ενισχύουμε τη λειτουργία του ΟΔΑΠΠ, να επιλύουμε επιμέρους ζητήματα λειτουργίας των υπηρεσιών του ΟΔΑΠΠ και του Υπουργείου Πολιτισμού, ακριβώς, για να μπορούμε να προσφέρουμε και να υλοποιούνται μεγαλύτερα έργα, διότι εμάς ο πήχης μας είναι το να κάνουμε συνεχώς το καλύτερο. Η περίοδος της αγρανάπαυσης, που καταδικάσατε το Υπουργείο Πολιτισμού, έχει περάσει, ανεπιστρεπτί.

Κατόπιν όλων αυτών, σας καλώ να υπερψηφίσετε το σχέδιο νόμου του Υπουργείου Πολιτισμού στο σύνολό του.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Υπουργό.

Εδώ ολοκληρώθηκε η πρώτη συνεδρίαση.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Κύριε Πρόεδρε, ο Σύλλογος Αρχαιολόγων;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν θα έρθει ο Σύλλογος Αρχαιολόγων θα καταθέσει υπόμνημα.

Λύεται η συνεδρίαση για αύριο στις 14.00 στην Αίθουσα Γερουσίας. Σας ευχαριστώ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος, Μπιμπίλας Σπυρίδων και Κατσιβαρδάς Χαράλαμπος.

Τέλος και περί ώρα 16.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΚΕΛΛΑΣ ΑΓΓΕΛΙΚΗ ΔΕΛΗΚΑΡΗ**